
TISKARA NARODNE PROSVJETE, ZAGREB, TREaVKOVA ULICA BR* I 


CRKVENA GODINA 


Isus Krist je središnja ličnost čitave povijesti 
roda ljudskoga. Svi vjekovi i pokoljenja, koja su ži¬ 
vjela na ovom svijetu prije njegova dolaska, težila 
su prama njemu kao svojemu cilju. Vjekovi i poko¬ 
ljenja, koja slijede iza njega, napunja on također 
puninom svojega Božanstva. On svijetli kao svjetio¬ 
nik i rasvjetljuje čovječanstvo svojom naukom po¬ 
kazujući mu put u zgodama i neprilikama vremenitoga 
života, a istodobno je Istina i Put za život vječni. 
Po svojoj nauci On je trajni i neprestani Učitelj 
roda ljudskoga po nauci, koja ne će nikada zastarjeti. 
No još više nego kao Učitelj — djeluje Isus Krist 
u rodu ljudskomu po glavnoj zadaći, zbog koje je do¬ 
šao na ovaj svijet, a to je spašavanje. Kao što 
je Krist vječni Učitelj, tako je on i neprestani spasa- 
vatelj roda ljudskoga. 


Isus Krist 

Istočni grijeh je najstarije, najveće i najteže zlo, 
koje je zadesilo čovječanstvo. Gubitkom milosti 
posvetne izgubio je ljudski rod pravo na nebo. To je 
za nj bila najstrašnija kazna, jer je time ljudski ži¬ 
vot izgubio svaki smisao i ostao bez svoga konačnoga 
cilja. Čovjek je stvoren za nebo, a to nebo je po grije¬ 
hu postalo njegovim nedostiživim ciljem. No Bog, iako 
strogi sudac, ipak nije zaboravio, da je i milosrdni 
otac. Uz pravdu pojavilo se u njemu milosrđe. Onim 
časom, kad je čovjek sagriješio, započinje i Božja 
briga oko spašavanja čovjeka. Izričući kaznu istodo¬ 
bno Bog naviješta i spasenje. Prošli su dugi vjekovi, 
dok je Bog ovo svoje obećanje proveo u djelo i dok se 
na ovomu svijetu pojavio Sin Božji, koji je na sebe 
uzeo čovječansku narav, da može ljude spasiti. 

Rodio se u Betlehemu judejskomu za vlade cara 
Augusta i kao prve svoje poklonike i vjernike okupio 
oko sebe siromašne pastire, kojima se doskora pri- 
ključiše i poganski mudraci s dalekog Istoka. Progo¬ 
njen od Heroda morao je bježati u Egipat, a kad je 
opasnost minula, vratio se u Nazaret, gdje živi poslu¬ 
šan Majci i svome hranitelju. Do svoje tridesete godine 
živi nepoznat u tišini nazaretskoga doma priređujući 
svojim žuljevima svakidašnji kruh. U tridesetoj go¬ 
dini započinje svoje javno djelovanje. Prolazi zemljom 
galilejskom i judejskom učeći i čineći dobro. Njegova 
je riječ osvajala srca, pridizala potištene, tješila ža¬ 
losne, korila, ali u isti mah i bodrila grešnike ; on je 
kao dobar sijač sijao riječ Božju u duše svojih sluša¬ 
telja, koji su željeli da ga čuju i hrlili za njim. Da 
potvrdi istinitost svoje nauke, on čini brojna čudesa : 
slijepi vide, gluhi čuju, nijemi govore, mrtvi ustaju ; 
on hrani tisuće na čudesni način hljebom, utišava 
oluju na moru, hoda po vodi. No dok je s jedne strane 
stekao lijepi broj iskrenih privrženika, digla se pro¬ 
tiv njega četa bijesnih neprijatelja, koji mu rade o 
glavi. Napokon ga uhvatiše i dovedoše pred rimskoga 
namjesnika, koji ga ni kriva ni dužna osudi na smrt. 
Ponižen, izrugan i izbičevan bude razapet na križ, 
na komu je u najstrašnijim mukama umro. Pokopan 
u grob leži u njemu tri dana, a onda slavno ustade 
na novi život. Još je četrdeset dana boravio među 
svojim učenicima, a onda uzađe na nebo i sjedne 
s desne strane Ocu, odakle će sa silom i slavom doći 
suditi žive i mrtve. 

Cijeli život našega Spasitelja Isusa Krista bio 
je jedan veliki čin zadovoljštine za grijehe roda ljud¬ 
skoga. On je na sebe uzeo grijehe čitavoga svijeta 
i kao predstavnik roda ljudskoga u ime cijeloga čo¬ 
vječanstva dao je punu zadovoljštinu povrijeđenomu 
Božjem Veličanstvu. Najveći i glavni čin te zadovolj¬ 
štine bila je njegova Muka i smrt na križu. To je bila 
žrtva pomirnica, kojom su bila izmirena nebesa sa 
zemljom. Plodovi te žrtve su neizmjer¬ 
no veliki, jer je tu žrtvu prikazao neizmjerni 

Bog, koji je u svojoj osobi s Božanstvom sjedinio 
i svoje čovječanstvo. Ti plodovi su tako veliki, da od 
njih crpu pravo na život vječni milijuni onih, koji su 
živjeli prije Krista kao i milijuni onih, koji slijede 
poslije njega. Djelo spasenja je općenito, ono obuhva¬ 
ća cijelo čovječanstvo i svakoga pojedinca. 

Katolička Crkva 

Zadaća Crkve. Da svi narodi i sva vremena do 
konca svijeta uzmognu postati dionicima neizmjer¬ 
nih zasluga Kristovih, osnovao je on svoju Crkvu. 
Ta Crkva je društvo, vidljivo kao i druga ljudska 
društva, sa zakonitim poglavarstvom, postavljenim 
od samoga Isusa Krista. To društvo — katolička 
Crkva — jesu svi oni, koji vjeruju jednu te istu vjeru, 
objavljenu po Isusu Kristu i apostolima, koji primaju 
ista sredstva za svoje spasenje i koji priznavaju za¬ 
konite crkvene poglavare, napose vrhovnoga pogla¬ 
vara, svetoga oca Papu. Tomu društvu je Isus Krist 
poslao Duha Svetoga, da ga vodi i ravna. A i sam je 
obećao, da će ostati s njim u sve dane do svršetka 
svijeta. 

Katolička Crkva po volji i odredbi Kristovoj 
ima zadaću ponajprije, da čuva i propovijeda 
svima narodima do svršetka svijeta Kristovu nauku 
čistu i nepokvarenu. Zato je Krist ustanovio u Crkvi 
neprevarljivo učiteljstvo, papu i biskupe, koji pod 
vodstvom Duha Svetoga vrše učiteljsku službu. Kao 
što je Krist živeći na zemlji bio Učitelj i Propovjednik, 
tako isto i Crkva uči i propovijeda nastavljajući nje¬ 
govo djelo. Isus Krist nije bio samo Učitelj, nego i 
Spasitelj. Tako isto i Crkva ne ostaje samo kod pro¬ 
povijedanja, nego ona nastavlja također i djelo spa¬ 
senja. Nastavlja ga tako, da bogate plodove Kristo¬ 
vih zasluga primjenjuje pojedinim dušama. 
Preko Katoličke Crkve Isus Krist daje pojedinim 
dušama plodove svojih zasluga, koje je živući na 
ovom svijetu svojim životom i svojom smrću priskr¬ 
bio cijelomu čovječanstvu. 

Crkva katolička dakle vrši na ovomu svijetu 
onu istu zadaću, koju je nekada vršio Isus Krist. 
Preko nje i po njoj se spašavaju pojedinci, kojima 
ona dijeli plodove Kristove žrtve. U tomu su dakle 
Isus Krist i Crkva jednaki, pa stoga i kažemo, da je 
Crkva drugi Isus Krist. Po Crkvi svojoj 
Isus Krist još i danas, premda je na nebesima, živi 
i djeluje, po Crkvi svojoj on je trajni i neprestani 
Spasitelj roda ljudskoga. 

Tajinstveno tijelo Kristovo. Između Isusa Kri¬ 
sta i njegove Crkve postoji uska veza. Ponajprije 
on je njezin osnivač, dakle postoji veza, kakva postoji 
između oca i njegova djeteta. On je neprestano s njom, 
on je čuva da ne propadne, dakle postoji veza kao iz¬ 
među zaštitnika i njegovoga štićenika. On pazi, davši 
joj Duha Svetoga, da ne zabludi, — i tako postoji 
veza kao između učitelja i učenika. Ona nastavlja 
i dovršava njegovo djelo na ovomu svijetu, pa tako 
postoji veza kao između poglavara i njegova zamje¬ 
nika. No osim ovih veza postoji između Isusa Krista 
i njegove Crkve još jedna puno uža i tjesnija veza. 

Na posljednjoj večeri rekao je Spasitelj svojim 
učenicima, da je on trs, a oni da su loza. Te se riječi 
nisu odnosile samo na apostole, jer je cijeli govor 
Isus upravio svima onima, koji u njega vjeruju, dakle 
svima vjernicima Katoličke Crkve. On je trs, a vjer¬ 
nici su loza. Loza ne može živjeti, ako se otkine od tr¬ 
sa. Dok je u vezi s trsom, dolaze preko njega u lozu 
sokovi života, koji je hrane i održavaju na životu. 
Čim se loza otrgne, prekine se veza između nje i trsa, 
pa životni sok ne može više u nju, ona se osuši i pro¬ 
padne. — Prema ovim Kristovim riječima dakle cijela 
Katolička Crkva dobiva svoju snagu i svoj život iz 
Isusa Krista. Iz njega dolaze u nju sokovi života. 
Ako bi se Crkva otkinula od njega, ona bi propala. 

Ovu vezu između Isusa Krista i njegove Crkve 
razjasnio je sveti Pavao apostol sa slikom ljudskoga 
tijela. Ljudsko je tijelo samo dotle živo, dok se nalazi 
u vezi s glavom. Čim se glava otkine od tijela, tijelo 
umire. Tako je i s Crkvom. Isus Krist je gla¬ 

va, a Crkva je njegovo tijelo. Glava i 
tijelo živu istim životom i prema tomu katolička 
Crkva živi onim istim životom, kojim živi i Krist 
Isus. Ta veza između Isusa Krista kao glave i Kato¬ 
ličke Crkve kao njegova tijela je t a j i n s t v e n a, 
pa se stoga Crkva i naziva : tajinstveno tije¬ 
lo Kristovo. To tijelo Kristovo nije ono isto 
vidljivo tijelo, koje je Isus uzeo od Blažene Djevice 
Marije i koje on sada ima na nebesima ; nije to ni 
ono tijelo, što ga ima u Presvetom Oltarskom Sakra¬ 
mentu pod prilikama kruha i vina. To je posebno 
tijelo, koje se osniva na tajinstvenoj vezi cijele Ka¬ 
toličke veze s Isusom Kristom, pa mu je stoga i ime : 
tajinstveno tijelo. 

Svako tijelo ima i udove. Tako i katolička 
Crkva kao tajinstveno tijelo Kristovo ima svoje udove, 
a to su pojedini vjernici. Tjelesni ud može živjeti samo 
dotle, dok se nalazi u vezi s čitavim tijelom, a preko 
tijela s glavom. Tako isto i pojedini vjernik može biti 
dionikom božanskoga života Kristova samo dotle, 
dok se nalazi u vezi s Crkvom. Odpadne li od Cr¬ 
kve ili ako prekine na bilo koji način vezu s njom, 
on se osuši i propada. 

Život Crkve. Isus Krist je kazao, da je došao 
na ovaj svijet zato, da vjernici imadu život i to 
život u izobilju. Na kakav je život Krist mislio ? 
Tjelesni, vremeniti život imaju ljudi i bez zasluga 
Isusa Krista. Krist je dakle mislio na neki drugi 
život. To je život svrhunaravni. Čovjek je kao 
zemaljsko biće određen, da živi na zemlji, i Bog mu 
je dao sve, što je potrebno, da može na zemlji živje¬ 
ti i postići svoje vremenite ciljeve. No čovjek je u isti 
mah određen i za nešto višega. Njegova svrha nije sre¬ 
ća na zemlji, koje ionako ne može postići, nego je za 
njega određen vječni život i sreća na nebu. Da posti¬ 
gne taj svoj vječni cilj, čovjek mora na ovomu svije¬ 
tu pored zemaljskoga života imati u sebi i drugi, 
svrhunaravski život. To je život, koji našoj duši 
daje milost posvetna. Nju nam je Krist za¬ 
služio i dijeli je preko svoje Crkve. Ta milost posve- 







tna prožima našu dušu i podiže je u viši svrhu- 
n a r a v s k i red. Ona postaje hramom Duha Sve¬ 
toga, koji boravi u njoj te je oplođuje daljnjim svojim 
milostima i darovima. Sva dobra djela učinjena na 
milosti posvetnoj postaju zaslužna i dobivaju svrhu- 
naravsku vrijednost. Čovjek tako živi na ovomu 
svijetu, ali nije dijete ovoga svijeta, nego je već ovdje 
građanin nebeski. Njegov vremeniti život na taj 
način nije ništa drugo, nego početak i uvod u život 
vječni. To je dakle onaj život, koji nam je Krist za¬ 
služio i koji nam po Crkvi svojoj dijeli u izobilju. 
Taj život teče iz njega u cijelu Crkvu, a preko nje 
u svaki pojedini ud Crkve, u pojedinoga vjernika. 
Punina toga života nalazi se u samom Isusu Kristu, 
a iz njega ističe u Crkvu i njezine vjernike. Život 
dakle Kristov postaje životom Cr¬ 
kve i njezinih vjernika. 


Crkvena godina 

Obnavljanje Isusova života. Da možemo postati 
dionicima svrhunaravnoga života, postao je Sin Bo¬ 
žji čovjekom i proživio na svijetu trideset i tri godi¬ 
ne. Kroz to vrijeme izvršio je on mnogo toga radi 
našega spasenja. Ono najveće i najznačajnije bila je 
Njegova Muka i smrt na križu. Sve te čine nazivlje- 
mo skupnim imenom: djelo našega spa¬ 
senja. Po tomu djelu spasenja pribavljen je čovje¬ 
čanstvu život vječni. Krist je po njemu spasio sve 
ljude. 

Katolička Crkva ima za zadaću da nastavi Kri¬ 
stovo djelo. Njoj nije potreba, da na Kristovo djelo 
spasenja nadodaje nešto svojega, jer je Kristovo djelo 
od neizmjerne vrijednosti i ne treba nikakvog nadopu¬ 
njavala. Potrebno je samo, da se to djelo spasenja 
neprestano ponavlja i da prigodom toga ponav¬ 
ljanja i cijela Crkva i pojedini njezini vjernici posta¬ 
nu dionicima bogatih plodova toga djela. Crkva 
se nalazi u sretnom položaju, da može to i izvršiti. 
Nije potreba, da Isus Krist ponovno silazi na ovaj 

svijet, da ponovno živi, trpi, umire i uskrsava, jer 
on i onako neprestano i trajno boravi na ovomu 
svijetu na tajinstveni način. Na ovomu svijetu se na¬ 
lazi Njegovo tajinstveno tijelo, Katolička Crkva, s 
kojom je on kao njezina glava najuže povezana. Gdje 
se nalazi tijelo, tamo je i glava. Prema tomu je dakle 
Isus Krist po svojoj Crkvi još uvijek i neprestano 
prisutan na ovomu svijetu. Tako on dakle može da 
uvijek i neprestano obnavlja svoj nekadašnji život 
i djelo spasenja, koje je izvršio živeći nekada u svomu 
vidljivomu tijelu na zemlji. On može obnavljati svoje 
djelo spasenja, a Crkva i vjernici mogu kod toga ob¬ 
navljanja postajati dionicima plodova, koje to obnav¬ 
ljanje donosi. Ti su plodovi oni isti, koji su nam zaslu¬ 
ženi životom i smrću Kristovom nekada u njegovu 
vidljivom tijelu. 

To Isus Krist i čini. Svake godine obnavlja on 
u Crkvi svojoj najznamenitije zgode iz djela spase¬ 
nja. Crkva je katolička te zgode razvrstala kroz godinu 
dana, ustanovivši razne blagdane i svetkovine, koje 
se zovu skupnim imenom crkvena godina. 

Smisao crkvene godine. Tijekom godine nas Cr¬ 
kva sjeća na mnoge zgode iz djela našega spasenja. 
Tako se na Božić sjećamo rođenja Isusova, na Novu 
godinu njegova obrezovanja, na Bogojavljenje nje¬ 
gove objave rodu ljudskomu, na Svijećnicu njegova 
prikazanja u hramu, na Cvjetnicu ulaska u Jeruza¬ 
lem, na Veliki Petak njegove smrti, na Uskrs njegova 
uskrsnuća, na Spasovo njegova uzašašća, na Duhove 
njegova poslanja Duha Svetoga itd. Međutim ti 
blagdani nijesu samo puka uspomena 
na ono, što je nekad bilo, a sad se spominjalo. Kod 
katoličkih blagdana nije slučaj kao kod raznih pro¬ 
slava ove ili one godišnjice, kakve se slave u svijetu. 
Kod tih proslava se slavi događaj, koji se nekad zbio 
i koji se više ne može ponoviti. Sadašnji ljudi s takvom 
proslavom samo iskazuju počast pokojnicima, koji 
su to djelo izveli te ih veličaju i iskazuju im svoju 
zahvalnost. Da taj dogođaj, koji se nekada zbio, bude 
ponovljen, ne može proizvesti nijedna proslava, u 

najvećemu broju slučajeva jednostavno zato, jer 
su već mrtvi svi oni, koji su to djelo nekada izveli, 
a koje sada slavimo. Ako su i živi, nijesu više prilike, 
da se to djelo ponovi, a nema više ni potrebe, da bi 
se ono ponovilo. — Kod katoličkih blagdana je to dru¬ 
gačije. Onaj, koji je izveo djelo spasenja, živi još i 
sada. Nesamo da živi na nebu sjedeći s desne strane 
Boga Oca, nego živi i na zemlji po svojoj Crkvi, koja 
je njegovo tijelo, a on njezina glava. On dakle može 
obnoviti svaki dogođaj, koji je nekada izveo. 
Potreba toga ponavljanja nije prestala. Dok bude 
ljudi, bit će potrebe spašavanja. Dok bude Crkve 
— a ona će trajati do konca svijeta — bit će potrebe 
svrhunaravskoga života. Dakle i potreba i mogućnost 
su tu. Sveta Crkva, vođena Duhom Svetim, pronašla 
je i način, kako da to obnavjanje izvrši. Ona je u- 
stanovila blagdane, ali nesamo kao proslavu prošlih 
događaja, nego kao njihovo obnavljanje. 

Blagdani katoličke Crkve prema tomu nijesu 
obično svetkovine. Oni su dani, u kojima Crkva u 
zajednici s Isusom Kristom ponovno p r o ž i v 1 j a- 
v a ovu ili onu zgodu iz djela spasenja. Zajedno s Cr¬ 
kvom doživljavaju i proživljavaju te zgode i njezini 
pojedini udovi. Crkva se svake godine zajedno s Isu¬ 
som Kristom rađa, u njoj se Isus Krist objavljuje, 
ona s Kristom uskrsava i uzlazi na nebo itd. Ono, 
što je nekadašnje — postaje sadašnjim. Budući 
da je svaki čin Kristov bio djelo spasenja našega, 
tako je i crkvena godina niz djela spasenja našega, 
pa dane crkvene godine možemo punim pravom na¬ 
zvati „danima spasenj a”. 

Povijesni razvoj crkvene godine 

Crkvena godina je skup blagda¬ 
na, kojima Crkva obnavlja najznat- 
nije zgode iz djela našega spase¬ 
nja kroz vrijeme od dvanaest mje¬ 
seci. Tih blagdana, i većih i manjih, s krugom dana 
pred njima i iza njih, ima u crkvenoj godini dana 

poveći broj. Crkvena godina je bogata svojom razno¬ 
likošću. No nije to bilo oduvijek tako. Različne svet¬ 
kovine nijesu uvedene sve najedamput, nego neke 
prije, a neke kasnije, dok se nije došlo do današnjega 
stanja. Nema sumnje, da će se s razvojem crkvenoga 
života i u budućnosti još crkvena godina razvijati 
i dalje. Ona nije dakle nešto niti odjednom učinjeno 
niti nešto dovršeno. 

v Najstariji kršćani bili su oni, koji su iz židovstva 
prešli na kršćanstvo. Kako nam pripovijeda Sveto 
Pismo, sudjelovali su pokršteni Židovi, pa i sami apo¬ 
stoli, u Jeruzalemu ispočetka službi Božjoj u židov¬ 
skom hramu. Židovi su kao dan Gospodnji svetkovali 
subotu. Slaveći zajedno sa Židovima subotu i neho¬ 
tice su kršćani pomišljali na ono, što se dogodilo dan 
iza subote, a to je uskrsnuće Kristovo, kojim je do¬ 
vršeno djelo našega spasenja. Odijelivši se potpuno 
od Židova prestali su kršćani svetkovati subotu i 
mjesto nje su slavili nedjelju kao dan Gospodnji. 
Tako je nedjelja prva i najstarija svetkovina 
KatoHčke Crkve. 

Židovi su svake godine svetkovali i dva velika 
blagdana : Vazam ili Pashu te blagdan Sedmice. Na 
blagdan Vazma sjećali su se oni, kako ih je Bog oslo¬ 
bodio iz ropstva misirskoga. Upravo u danima vaz- 
menskog blagdana je Spasitelj podnio svoju muku 
i slavno uskrsnuo. Gledajući, kako Židovi slave svoj 
vazam, kršćani su se nužno sjećali jednoga puno važ¬ 
nijeg oslobođenja, nego što je bilo ono iz misirskoga 
ropstva, a to je oslobođenje po Muci i Uskrsnuću 
Isusovu, koje se zbilo upravo u vazmenskim danima. 
Stoga su mjesto staroga Vazma slavili svoj novi 
kršćanski Vazam posvećen Isusovu uskrsnuću. — 
Na blagdan Sedmica slavili su Židovi uspomenu, 
kako im je Bog na gori Sinaju dao deset zapovijedi 
Božjih. A kršćani su se sjećali silaska Duha Svetoga, 
koji je nad apostole sašao upravo na blagdan Sedmi¬ 
ca. Tako su ta dva blagdana dala povoda ustanovi 
najstarijih godišnjih svetkovina Katoličke Crkve — 
Uskrsa i Duhova. 

Slaveći Uskrs kršćani su se sjećali i onih događaja, 
koji su u najužoj vezi s Uskrsom, a to je ustanova 
Presvetoga Oltarskoga Sakramenta te Muka i smrt 
Gospodinova. Tako vidimo, da se već u najstarije 
kršćansko doba svetkuje Veliki Četvrtak i Veliki 
Petak. — Te svetkovine međutim nijesu za stare 
kršćane bile samo puke uspomene na prošle događaje, 
nego obnavljanje tih događaja. Svetkovina uskrsnuća 
Isusova bio je za njih dan njihova uskrsnuća. To 
uskrsnuće postizavaju oni, koji nijesu još kršteni 
svetim krštenjem, grešnici pokorom, a ostali vjernici 
odricanjem, postom, molitvom i dobrim djelima. 
Zato su uz blagdan Uskrsa stari kršćani povezali 
Krštenje katehumena te vrijeme za javnu pokoru 
i vrijeme posta. Tako je nastala korizma kao 
vrijeme priprave na Uskrs. — Uskrsna radost pro- 
tegla se nesamo na cijeli tjedan iza Uskrsa, nego i na 
nedjelje, koje Uskrs spajaju s blagdanom Duhova. 
Slaveći uskrsnuće Gospodinovo i silazak Duha Sve¬ 
toga sjećali su se i događaja, koji se nekada kroz to 
vrijeme zbio, — a to je uzašašće Gospodinovo, — 
i tako je nastao blagdan S p a s o v a. Na taj se 
način oko Uskrsa okupio cijeli krug dana i blagdana, 
koji su s Uskrsom povezani, i tijekom vremena se 
postepeno razvijali jedno cijelo doba crkvene godine, 
koje se zove — uskrsno doba. 

Kasnije, napose u vrijeme borba, koje su krivo¬ 
vjerci poduzeli niječući Kristovo Božanstvo, Crkva 
je htjela da vjernicima živo stavi pred oči, kako je 
Isus Krist zaista pravi Bog, koji je postao čovjekom 
i koji je kralj cijeloga roda ljudskoga. Na Istoku, 
gdje su te borbe bile osobito jake, nastao je blagdan 
B o g o j a v 1 j e n j a, a nešto kasnije na Zapadu 
blagdan Božića. Zapad je od Istoka primio Bogo- 
javljenje, a Istok od Zapada Božić. Slaveći rođenje 
Isusovo i njegovu objavu ljudima počeli su kršćani 
slaviti i druge zgode, koji su u vezi s tim događajem, 
napose njegovo obrezovanje i njegovo prikazanje 
u hramu. — Ni svetkovina rođenja Isusova spojena 
s Bogojavljenjem nije za kršćane bila samo puka 

uspomena na prošle događaje. To su bili zadnji dani, 
kad se je u njihovim dušama rađao i objavljivao Krist, 
a oni ga priznavali kao svoga Boga i Kralja. I na 
taj doživljaj trebalo se pripraviti pokorom, pa je i 
Božić dobio svoju pokorničku pripravu — Advenat. 
Na taj način nastao je drugi blagdanski krug, koji 
nazivljemo — božično doba. 

Ostale nedjelje u godini, koje nijesu povezane 
ni s Uskrsom ni s Božićem, ostale su slobodne. To 
su one nedjelje, koje slijede iza Bogojavljenja i Duho¬ 
va. I jedne i druge nazivlje Crkva „nedjeljama kroz. 
godinu”. Radi lakšega pregleda nedjelje, koje slijede 
iza Duhova, običavaju se nazivati — poduhovsko 
doba. 

Ta tri doba sačinjavaju crkvenu godinu. 

Razdioba crkvene godine 

Crkvena se godina dakle dijeli na tri doba : boži¬ 
čno, uskrsno i poduhovsko doba. 

Božično doba. Božično doba počinje prvom nedje¬ 
ljom Adventa ili došašća. Adventske nedjelje su če¬ 
tiri te imaju kao i cijeli advenat pokornički značaj. 

Na dan 25. prosinca slavi se blagdan rođenja 
Kristova ili Božić. Osam dana iza njega je blagdan 
obrezovanja Gospodnjega, kojega je dana ujedno 
i početak građanske godine. 

Na dan 6. siječnja je blagdan Bogojavljenja, 
drugi glavni blagdan božičnoga vremena. 

Iza Bogojavljenja slijedi niz od nekoliko nedjelja, 
koje nijesu u vezi s božičnim vremenom. 

Četrdeseti dan po Božiću slavi se Isusovo prika¬ 
zanje u hramu t. j. Svijećnica, kojom završava božično 
doba. 

Uskrsno doba. Uskrs kao najveći blagdan u crk¬ 
venoj godini, ima dvostruku pripravu. Prva je Pret- 
korizma, a sastoji od tri nedjelje, koje se redom 
zovu: Sedamdesetnica, Šezdesetnica, i Pedesetnica. 
Prava korizma počinje s Pepelnicom, u srijedu 
iza Pedesetnice. Tada se reda šest korizmenih nedjelja. 

Peta korizmena nedjelja uvodi u vrijeme 
Muke. Druga nedjelja Muke je Cvjetnica, kojom 
počinje Veliki Tjedan. Napose su svečana posljednja 
tri dana velikoga tjedna : • Veliki četvrtak, Veliki 
petak i Velika subota. 

Uskrs se slavi kroz osam dana. Osmina završava 
Bijelom nedjeljom. Potom se reda šest nedjelja po 
Uskrsu. Četrdeseti dan iza Uskrsa je blagdan Spa- 
sova. 

Pedeseti dan po Uskrsu slave se Duhovi, koji 
također imaju osminu. Subotom iza Duhova završava 
uskrsno doba. 

Poduhovsko doba. Iza Duhova slijedi niz nedjelja, 
koje se broje od Duhovskoga blagdana, ali inače nije- 
su s njim u nikakvoj vezi. Tih nedjelja imade više 
ili manje prema tomu, je Ii Uskrs pao ranije ili kas¬ 
nije. Prva nedjelja je posvećena Presvetomu Troj¬ 
stvu, a u četvrtak iza nje je blagdan Tijelova. I Tije- 
lovo ima svoju osnovu, a u petak iza osmine je blag¬ 
dan Presvetoga Srca Isusova. 

Svetački blagdani. Ova tri Vremena crkvene godi¬ 
ne posvećena su obnavljanju zgoda iz djela našega 
spasenja. Središte svakoga od tih 
vremena je Isus Krist. No pored Isusa Kri¬ 
sta Crkva se sjeća i onih, koji su za vrijeme zemalj¬ 
skoga života imali u sebi puninu svrhunaravskoga 
života, a koje Crkva štuje kao svece. To je u prvom 
redu Blažena Djevica Marija, zatim anđeli, apostoli, 
mučenici, ispovjednici i svete žene. Njima su po¬ 
svećeni pojedini spomendani u crkvenoj godini. 

Razne vrste blagdana. Blagdana ima z a p o- 
v i j e d a n i h i nezapovijedanih. Prvi su oni, na koje 
moramo pod smrtni grijeh prisustvovati svetoj misi 
te ne smijemo raditi težačkoga posla. Danas su za¬ 
povijedani blagdani osim svih nedjelja ovi: Božić, 
Obrezovanje, Bogojavljenje, Spasovo, Tijelovo, Bez- 
grješno Začeće Blažene Djevice Marije, Velika Go¬ 
spa, Sveti Josip, Sveti Petar i Pavao i Svi Sveti. Us¬ 
krs i Duhovi padaju ionako uvijek u nedjelju. Ostali 
blagdani su nezapovijedani. 

Neki su blagdani pomični, a neki nepomični. 
Nepomični su oni, koji uvijek padaju na stalni datum 
u godini. Pomični su blagdani oni, koji svake godine 
padaju na drugi datum. To je u prvom redu Uskrs, 
a u vezi s njim i svi blagdani uskrsnoga doba, koji o 
njemu ovise. 

Neki blagdani imaju t. zv. n a v e č e r j e ili 
v i g i 1 i j u. Dan uoči samoga blagdana nije u staro 
kršćansko doba bilo nikakve službe (liturgijski dani). 
Kasno uveče sastali bi se vjernici u crkvi te bi zapo¬ 
čela vigilija ili noćno bdijenje. Za vrijeme vigilije 
čitali bi se i tumačili izabrani odlomci iz Svetoga Pi¬ 
sma, a među njima su se pjevali psalmi i obavljale 
molitve. Posljednje čitanje uvijek je bilo o trima 
mladićima u ražarenoj peći. Vigilija bi se završila 
sa svetom misom, kod koje bi se vjernici pričestili. 
'Iz tih vigilija razvila se današnja Jutarnja s Pohva¬ 
lama kao dio crkvene dnevne službe. — Najzname¬ 
nitija je bila vigilija uskrsna i njoj jednaka vigilija 
duhovska, a i ostali blagdani su postepeno dobili 
svoje vigilije. Uslijed raznih zloporaba i nemara vjer¬ 
nika napuštene su te noćne službe, pa je čitav noćni 
obred prenešen na dan uoči blagdana prije podne. 
Mnoge su vigilije spojene sa zapovijedanim postom, 
a sve imaju pokornički značaj, osim vigilije Bogojav- 
ljenja i Spasova. 

Mnogi blagdani se ne slave samo kroz jedan dan, 
nego kroz cijelu osminu. Crkva kao da ne može 
u jednom danu izraziti sve ono, što misli i osjeća, 
pa zato blagdan slavi punih osam dana. Najznameni¬ 
tije su osmine Uskrsa i Duhova. 

Osebina su crkvene godine i kvaterni po¬ 
stovi. Kvatri dolaze četiri puta u godini. Proljetni 
kvatri su u tjednu iza prve nedjelje korizmene ; ljet¬ 
ni dolaze u osmini Duhova ; jesenski u tjednu iza blag¬ 
dana Našašća Svetoga Križa (14. rujna); zimski 
u tjednu iza treće adventske nedjelje. Svrha je kva- 
ternom postu, da se zahvalimo Bogu za primljena 
dobročinstva u prošloj godišnjoj dobi i da ga zamoli¬ 
mo za blagoslov zemaljskih plodova u novoj godi- 

šnjoj dobi. Budući da je od starine bio običaj, da se 
na kvaternu subotu obavlja za vrijeme vigilije ređenje 
svećenika i nižih crkvenih službenika, to je kvaterni 
post naređen i zato, da od Boga isprosimo neka bi 
dao svojoj Crkvi što više dobrih svećenika. Kvaterni 
dani su srijeda, petak i subota i nose pokornički 
značaj. 

Sudjelovanje vjernika 

Onim istim životom, kojim živi čitavo tijelo, 
živi i svaki ud, svaka stanica, od koje se tijelo sastoji. 
Vjernici kao stanice, od kojih se sastoji tajinstveno 
tijelo Kristovo, živu od onoga života, koji dolazi iz 
glave toga tijela, iz života Isusa Krista. Isus Krist 
trajno i neprestano daje svojoj Crkvi sokove, koji je 
obnavljaju i podržavaju na životu. Ti sokovi dopiru 
do svakog pojedinoga vjernika, ukoliko on ne ostav¬ 
lja zapreke, da taj život uđe u njega. Zapreka 
djelovanju Kristovu u duši jest smrtni grijeh. U dušu 
okaljanu smrtnim grijehom ne može prodrijeti milost 
posvetna. U nju se ne može nastaniti Duh Sveti i dati 
joj svoje darove. Stoga vjernik, ako želi biti dionikom 
Kristova života, mora u prvom redu paziti na to, da 
trajno bude u stanju milosti posvetne. 

Kad postoji taj preduvjet, onda vjerniku nije 
teško proživljavati zajedno s cijelom Crkvom obnav¬ 
ljanje djela spasenja. Crkveni blagdani onda nisu 
više za njega samo puka uspomena na daleke doga¬ 
đaje, koji su se prije 1900 godina dogodili u zemlji 
judejskoj, kad je Sin Božji doživio i djelovao u vid¬ 
ljivom tijelu među ljudima. One od prošlosti postaju 
sadašnjost. Božić je na pr. dan rođenja, kad se Isus 
rađa u našoj duši, odnosno kad se cijela Crkva ponovno 
rađa s njim, a s cijelom Crkvom i pojedini vjernik. 
Naravno, nije to vremenito rađanje, nego rađanje 
na život milosti u izobilju... Bogojavljenje je za vjer¬ 
nika dan, kad se Krist i kao Bog i kao čovjek u svoj 
svojoj veličini objavljuje svojoj Crkvi i to tako, da 
svako tijelo vidi i upozna spasenje Božje... Svijećni- 
ca je dan, kad konačno i potpuno svijetlo Kristovo 

rasvijetli našu unutarnjost... Kroz korizmu, napose 
kroz njezine posljednje dane, umire u nama zajedno 
s Kristom stari čovjek, da na Uskrs uskrsne novi 
čovjek... Na Spasovo doživljavamo sreću građana 
nebeskih, a na Duhove silazi u nas Duh Sveti sa svojih 
sedam darova. 

Nastaje pitanje : Pa zašto svake godine uvijek 
jedno te isto ? U prvom redu — to je radi onih, koji 
još nijesu pošli putem spasenja. Njima Crkva izno- 
vice svake godine pruža priliku, da uključe sami sebe 
u život Crkve, zapravo u život Isusa Krista. I u Ad¬ 
ventu i u korizmi, a i drugda kroz godinu Crkva po¬ 
zivlje grešnike, neka se obrate Gospodinu, jer su do¬ 
šli dani spasenja. Ali i za one, koji već živu tim živo¬ 
tom, vrlo je korisno ovo svakogodišnje ponavljanje. 
Isus Krist je tako velik, da svaki pojedinac od nas 
prema njemu izgleda kao kap prema silnomu oceanu. 
I onda, kad bismo postigli najveći stupanj savršen¬ 
stva, i onda bismo bili tek jedna blijeda slika svetosti 
Kristove. A naša je zadaća i dužnost na ovomu 
svijetu samo to, da postanemo njemu slični. Središte 
čitavoga duhovnog nastojanja mora biti Isus Krist. 
Duhovni život vjernika treba da je k r i s t o cen¬ 
tri ča n. On je i početnik, a ujedno i svrha duhovnoga 
nastojanja. Svake godine proživljavajući ponovno 
djelo spasenja vjernik se sve više i više uživljava u 
Krista. Misli Kristove postaju njegovima, Kristove 
želje i zapovijedi pravcem u životu, njegova nauka 
svijetlom u tami. Te misli, želje i nauka postaju svake 
godine sve jače u našemu razumu i sve snažnije djeluju 
u našoj volji, dok ne postignemo ono, što kaže sveti 
Pavao : „Ne živim više ja, nego živi u meni Krist.” 

Kako ćemo tijekom godine proživjeti i doživjeti 
dane spasenja, pokazuje nam Crkva u svomu bogoslu¬ 
žju ili liturgiji, koju tijekom godine obavlja. Za svaki 
dan u godini izabrala je Crkva onakve odlomke iz 
Svetoga Pisma i sastavila molitve, koje su najpodes- 
nije, da u nama probude misli i pobude osjećaje, koje 
ona na taj dan ima zajedno s Kristom. Te misli i osje¬ 
ćaje naći će vjernik ponajprije u misnom obras- 

c u dotičnoga blagdana. Stoga, ako vjernik zaista 
želi proživjeti crkvenu godinu, onda mora moliti ono, 
što moli i Crkva. To vrijedi u prvome redu za svetu 
misu. Lijepe su i druge molitve i korisne za naše 
spasenje, ali nijedna od njih ne može imati onoliko sna¬ 
ge i onoliko ploda, koliko ima zajednička molitva 
s Crkvom. Kad molimo one iste molitve, koje moli 
Crkva preko svećenika kod oltara, onda mi molimo 
u isti čas s milijunima katolika, koji progovaraju 
kroz usta svećenika. A što je najvažnije, zajedno 
s nama moli također i sam Isus Krist, koji je naš po¬ 
srednik kod nebeskoga Oca. Po riječima Kristovim ne 
može ništa biti odbijeno, što zatražimo od njegova Oca 
u ime njegovo, u zajednici s njim, pa je stoga ovakva 
liturgijska molitva najplodnija. 

Iz misnih obrazaca nam najbolje izlazi pred oči 
slika Isusa Krista. U tim čitanjima, molitvama i 
pjesmama vidimo, kakvi treba da budemo i na koji 
način da se uživimo u njega. Ali nije ta molitva samo 
pouka. Ta liturgijska molitva je ujedno sredstvo, 
kojim se mi uključujemo u Crkvu i u Isusa Krista. 
Po njoj se mi s njime najuže povezujemo. Vrhunac 
našega povezivanja nalazi se međutim u samoj 
žrtvi svete mise. Ona je i ustanovljena zato, 
da bude obnavljanje muke Isusove kao najodličnrjeg 
dijela našega spasenja. Po svetoj misi mi ulazimo 
najtjesnije u život Kristov. S njim se zajedno na ol¬ 
taru prikazujemo, s njim se sjedinjujemo u svetoj 
Pričesti, koja je najljepši plod svete mise. Stoga i jest 
sveta misa središte crkvene godine. 

Kada dakle hoće vjernik da živi životom Crkve, 
liturgijskim životom, i da proživi zajedno s Crkvom 
crkvenu godinu kao dane svoga osobnoga spasenja, 
onda mora ponajprije upoznati, što pojedina svetko¬ 
vina znači za njegovo duhovno izgrađivanje. Kad je 
shvatio i razumio, što Crkva hoće, onda treba da to 
zajedno s njom i on hoće, da to s njom moli, da to 
s njom proživljava. Proživljavajući crkvenu godinu 
doživljava u duši djelovanje Kristovo, crkveni blag¬ 
dani su onda za nj d a n i spasenja. 

BOŽIČNO DOBA 


Kažnjavajući ljudski rod u raju zemaljskom 
obećao je Gospodin Bog, da će poslati Spasitelja. 
To svoje obećanje ponovio je u Starom Zavjetu bez¬ 
broj puta po patrijarsima i prorocima. Kroz duge 
vjekove iščekivao je svijet dolazak Onoga, koji je 
po obećanju Božjem trebao da dođe, te svijestan 
svoje nemoći kao i tužnoga stanja, u kome se nalazio, 
neprestano je molio Gospodina, da Ga što prije poša¬ 
lje. Napokon je Gospodin pred 1900 godina ispunio 
svoje obećanje. Druga osoba Presvetoga Trojstva, 
Sin Božji, uzeo je na se ljudsku narav, postao je 
čovjek, da nas može otkupiti i spasiti. I Riječ tijelom 
postala i prebivala među nama. U svojoj osobi sjedinio 
je Isus Krist dvije naravi : Božansku, koju je kao 
pravi Bog imao odvijeka, i čovječansku, koju je uzeo 
u vremenu od Blažene Djevice Marije. U njegovoj 
osobi sjedinilo se zauvijek i nerazdruživo Božanstvo 
i čovječanstvo. To sjedinjenje dviju naravi u Isusu 
Kristu bio je temelj, na komu je po zaslugarrf njego¬ 
vim provedeno sjedinjenje otpaloga čovječanstva 
ponovno s Bogom. Po Isusu Kristu povraćen je ljud¬ 
ski rod opet u sinovstvo Božje, po njegovim zaslu¬ 
gama postali su ljudi ponovno djecom Božjom i baš- 
tinicima kraljevstva nebeskoga. Po Isusu Kristu 
sjedinilo se čovječanstvo s Božanstvom. On je među 
ljudima ustanovio kraljevstvo Božje, po njemu su ljudi 
postali članovima toga kraljevstva i dionicima svih 
onih blagodati, koje im to kraljevstvo donosi. Glava 
i središte toga kraljevstva je Isus Krist, iz koga is¬ 
tiče sav svrhunaravski život, koji preobražaje duše 
i podiže ih u svrhunaravski red. 

Ovomu znamenitom događaju, koji je središte 
čitave povijesti roda ljudskoga, posvetila je kato¬ 
lička Crkva cijeli jedan dio crkvene godine, koji se 

po glavnomu blagdanu toga vremena naziva B o- 
ž i ć n o d o b a. Uz taj glavni blagdan, Božić, postoji 
u tom vremenu i drugi jednako veliki blagdan : B o- 
gnjavljenje. Zapravo ta dva blagdana i nijesu 
nego jedan blagdan razdijeljen na dva dana. Oba¬ 
dva naime ističu jednu te istu veliku misao : utje¬ 
lovljena Riječ Božja objavila se 
svijetu kao Bog i čovjek, a svijet 
ju je upoznao. Objava Isusa Krista kao Boga 
i čovjeka rodu ljudskomu, koji ga upoznaje po vjeri, 
jest temelj njegova sjedinjenja s Isusom Kristom. 
Onaj, koji hoće da bude član kraljevstva Božjega 
i da živi zajedničkim životom s Kristom, mora naj¬ 
prije Krista spoznati i priznati kao svoga 
Boga i Spasitelja. To su vrata, kojima se ulazi u kra- 
ljestvo Božje. Ovo spoznanje po vjeri dovodi do sje¬ 
dinjenja. Duša čovjekova počinje živjeti životom 
Kristovim, Krist živi u njoj, a ona u njemu. Time je 
polučeno sjedinjenje, radi koga je Krist i došao na 
ovaj svijet. 

Advenat 

Na„ svaki veći blagdan u crkvenoj godini priprav¬ 
lja Crkva svoje vjernike duljom ili kraćom pripravom. 
Na Božić nas pripravlja četirima nedjeljama, koje 
se skupnim imenom zovu Advenat ili Došašće. 

Duh adventske liturgije. Advenat nije podnipo- 
što neka uspomena na ona duga stoljeća, u kojima 
je ljudski rod iščekivao Spasitelja. U svetoj misi i u 
dnevnoj službi upotrebljava doduše Crkva one odlom¬ 
ke iz Staroga Zavjeta, u kojima su nadahnuti pisci 
svetih knjiga, napose proroci, izrazili svoju čežnju 
za Spasiteljem. No te molitve, koje danas Crkva upo¬ 
trebljava, nijesu uspomena na ono, što su ljudi u dav¬ 
nim danima molili, nego Crkva upotrebljava njihove 
riječi, da izrazi ono, što ona danas od Gospodina 
moli. Isus Krist se utjelovio i rodio prije 1900 godina. 
Nema dakle smisla moliti, da se to zbude još jedamput 
onako, kako se to zbilo onoga puta. Ima međutim 

smisla moliti za drugo utjelovljenje Kri¬ 
stovo među ljudima, koje se može zbivati i zbiva svake 
godine. Kao što je prije 1900 godina Isus Krist došao 
na ovaj svijet, komu je i te kako bio potreban, tako 
je potrebno, da on i danas bude u svijetu, koji ga 
još uvijek treba i trebat će ga do sudnjega dana. Kao 
što se onda objavio ljudima, a ljudi ga upoznaše, tako 
je potrebno, da se objavljuje i danas i zauvijek cijelomu 
rodu ljudskomu i svakoj pojedinoj duši, te da svaki 
pojedinac upozna njega kao svoga Boga i Spasitelja. 
Kao što je sjedinio u sebi i po sebi čovječanstvo s Bo¬ 
gom, tako mora nastavljati do konca svijeta ovo 
sjedinjivanje, da svaki pojedinac postane dionikom 
njegovih zasluga i njegova Božanskoga života. 

Da netko živi s Kristom i u Kristu, potrebno je, 
da bude čist. Budući da su blagdani Božića i Bogo- 
javljenja dani našega punoga sjedinjenja s Isusom 
Kristom, moramo kroz Advenat proći put či¬ 
šćenja. Zato je Advenat vrijeme pokore. Svete 
mise služe se u ljubičastoj boji, a kod mise se ne pjeva 
radosni „Slava” i ne sviraju orgulje. Ipak ova ad- 
ventska pokora nije onako oštra kao korizmena. Zato 
u adventu nema posta, a u misi i dnevnoj službi pjeva 
se „Alleluja”. 

Advenat je dakle vrijeme priprave na do¬ 
lazak Gospodinov. Na dan Božića Gospodin 
treba da se sjedini s nama, taj dan će biti dan dolaska 
Njegova u našu sredinu, u nas same, koje će naći 
očišćene pripravom, što smo je obavili kroz advenat. 
Sve dakle molitve i odlomke iz Svetoga Pisma, koje 
Crkva upotrebljava u adventsko vrijeme, treba shva¬ 
titi kao pripravu na rođenje i objavu Isusa Krista 
u nama. Kao što su nekada čeznuli stari pravedni¬ 
ci za njegovim prvim došašćem na ovaj svijet, tako 
i mi kroz Advenat treba da čeznemo za njegovim 
ponovnim rođenjem i objavom u našim dušama. 

Blažena Djevica Marija u Adventu. Posebnu ulo¬ 
gu imala je u djelu Utjelovljenja Sina Božjega njegova 
Majka, Blažena Djevica Marija. Zato joj Crkva u 
Adventu iskazuje i posebnu čast. Svakoga jutra u 

ranu zoru služi se pjevana sveta misa pod imenom 
z o r n i c e. Kao što se prije sunca na Istoku pojavi 
zora, tako se i prije našega duhovnoga sunca — 
Isusa Krista — pojavila na svijet njegova Majka, 
Blažena Djevica Marija. — Ova misa u svomu Ulazu 
izražava želju za dolaskom Spasiteljevim riječima 
proroka : Rosite nebesa s visine, i oblaci neka dažde 
pravdu ! Neka se otvori zemlja i neka iz nje iznikne 
Spasitelj! Ova želja starih pravednika bila je osno¬ 
vana na tolikim obećanjima Božjim, među kojima je 
najznamenitije ono, da će Djevica zatrudnjeti i ro¬ 
diti Sina i nadjeti mu ime Emanuel. To Izaijino pro¬ 
ročanstvo pjeva se kod sv. ove mise, a iza njega evan¬ 
đelje, u kome je opisano ispunjenje toga obećanja, 
kako je naime anđeo Gabrijel navijestio Mariji i ona 
začela po Duhu Svetom. 


Adventske nedjelje 

Prva adventska nedjelja je uvijek ona, koja je 
najbliža blagdanu svetoga Andrije apostola. (30. XI.). 
S tom nedjeljom započinje ujedno i crkvena godina. 

Prva nedjelja adventa. U psalmodijskim dijelovima 
mise ove nedjelje (Ulaz, Na stepenicama, Prikazanje 
i Pričesna) izražena je čežnja za Spasiteljem. Prikazana 
je naša nevolja i duhovna bijeda te uvjerenje, da nam 
je Spasitelj potreban. Nijesu međutim ti vapaji pre¬ 
dahnuti očajem, nego nadom, jer znademo, da će 
Gospodin dati svoj blagoslov, a zemlja će naša dati plod 
svoj. Iste prošnje izražava Crkva i u misnim molitva¬ 
ma (Dnevna molitva, Tajna i Popričesna). U nji¬ 
ma Crkva ispovijeda našu slaboću i veličinu naših 
grijeha i moli za o č i š ć e n j e, jer se samo čiste duše 
mogu potpuno pripraviti za skore svetkovine našega 
spasenja. 

^Program cijeloga Adventa, pače cijele crkvene 
godine, iznosi odlomak iz poslanice sv. Pavla Rimlja¬ 
nima. Crkva nam preko sv. Pavla poručuje, da je 
došlo doba, kad moramo stresti sa sebe zlo i opačinu, 
oboružati se oružjem protiv đavla i naših zlih sklo¬ 

nosti te svladati u sebi razne mane i opačine. Kad to 
obavimo, onda ćemo se moći sjediniti potpuno s Isu¬ 
som Kristom. Obucite na sebe Gospodina Isusa Kri¬ 
sta! Te Pavlove riječi znače, da uznastojimo steći 
u sebi Kristove kreposti. Time ćemo postati njemu 
slični i uz njega se trajno povezati. To će biti naše 
sjedinjenje s njim, njegovo rođenje i njegova objava 
u nama. On će doći k nama, kao što je došao i prvi put 
na svijet kao Spasitelj. Kao Spasitelj doći će on i na 
koncu svijeta. Istina, on će se tada pojaviti na obla¬ 
cima u sili i slavi svojoj kao sudac onima, koji su ga 
odbacili. A za one, koji su bili njegovi, on ne će doći 
kao sudac, nego opet kao Spasitelj. Zato on njima 
u današnjem evanđelju dovikuje: Podignite glave 
svoje, jer se približuje vaše otkupljenje! Oni će onda 
sa slavom ući u njegovo vječno kraljevstvo. Međutim 
mi možemo već sada početi ulaziti u to kraljevstvo, 
ako očišćenih duša pođemo ususret Gospodinu, da 
se s njim sjedinimo, pa u tom slučaju za nas već sada 
vrijede riječi: Znajte, da je blizu kraljevstvo Božje! 

Prva nam dakle adventska nedjelja u promjen¬ 
ljivim dijelovima svete mise iznosi p r o g r a m n a¬ 
šega adventskoga nastojanja. Svije- 
sni svojih grijeha izlih sklonosti moramo 
ići za t i m, da ih odbacimo i pođemo čisti ususret 
našemu Spasitelju, da u našoj duši ustanovi svoje 
kraljevstvo. 

Druga nedjelja adventa. Misao o duhovnom 
očišćavanju izražava Crkva i u misi druge adventske 
nedjelje. Središte današnje mise je evanđelje o svetomu 
Ivanu Krstitelju, koji navještava dolazak Gospodi¬ 
nov, a ujedno propovijeda pokoru. On pripravlja 
puteve Gospodinu svojim propovijedanjem. A tako i 
mi moramo pripraviti svaki u svojoj duši puteve 
jedinorođenomu Sinu Božjemu, da dođe u našu dušu, 
kako to moli Crkva u Dnevnoj molitvi. Jer on će si¬ 
gurno doći, kako nam to navještava sveti Pavao u 
poslanici ovoga dana i odlomci iz psalama proroka, 
koji se kod ove mise pjevaju : Narode Sionski, evo 
Gospod će doći spasiti narode i čut će se slava riječi Go- 

spodnje na veselje srca našega (Ulaz). Sa Siona sjaji 
ljepota krasote Njegove, Bog će se ukazati u svojemu 
sjaju (Na stepenicama). Jeruzaleme, ustaj i stani na 
visinu i gledaj radost, koja te ti doći od Boga tvoga (Pri¬ 
jesna). Baš zato, jer znamo, da će sigurno doći, još 
više smo u brizi zbog svoje slabosti, pa u ostalim 
dijelovima današnje mise molimo, da nam Go¬ 
spodin pritekne svojom pomoći i da srca naša od 
zemaljskih stvari obrati nebeskima (Tajna i Po- 
pričesna). 

Treća nedjelja adventa. Ova nedjelja je kao neki 
odah u adventskoj pokori. Svećenik je odjeven u 
ružičasto odijelo, koje je znak prigušenoga veselja, 
a orgulje kod pjevane mise sviraju. A zašto se vese¬ 
limo ? Veselimo se, jer je Gospodin blizu. 
Još kratko vrijeme i eto Božića ! Tu nam radosnu 
vijest naviješta i ulazna pjesma i čitanje poslanice 
svetoga Pavla Filipljanima: Radujte se u Gospodu 
vazda ; opet vam kažem : radujte se ! Krotkost vaša 
da bude poznata svima ljudima: jer Gospod je blizu ! 
Njegov je dolazak kao i prošle nedjelje navijestio u 
evanđelju sveti Ivan Krstitelj govoreći za njega, 
da je on onaj, koji će doći za mnom, koji je bio prije 
mene, (jer je Bog od vijeka), kome ja nisam dostojan 
odvezati remen na obući. U času Pričesti dovikuje Iza- 
ija : Navještajte malodušnima, da budu jaki i da se ne 
boje, jer gle, naš će Bog doći i spasit će nas. On će mi- 
lošću svoga pohoda ponajprije prosvijetliti tamu 
našega uma, da ga upoznamo kao pravoga Boga (Dne¬ 
vna molitva). To je prvo, što molimo od njega, a jer 
smo nevrijedni, da sami što zaslužimo, prikazujemo 
Gospodinu žrtvu svete mise, da on po njoj izradi u 
nama svoje spasenje (Tajna) te da nas očisti od grije¬ 
ha i tako čiste dovede k blagdanu, na koji se pri¬ 
pravljamo (Popričesna). Taj „blagdan” međutim nije 
samo svetkovanje skoroga božičnoga blagdana. Riječ 
„blagdan” ima ovdje svoje puno veće i dublje znače¬ 
nje. Taj blagdan je zapravo naše sjedinjenje 
s Isusom Kristom i kadgod smo u tomu duhovnomu 
stanju, traje božični blagdan u nama. 

Zimski kvatri. Kvaterni dani u Adventu (srijeda, 
petak i subota iza treće nedjelje) ne odišu toliko du¬ 
hom pokore, koliko radosnom nadom u skori dolazak 
i rođenje Spasitelja. Prva dva kvaterna dana posvećena 
su uspomeni na one događaje, koji su se zbili nepo¬ 
sredno pred Spasiteljevim rođenjem. 

Kvaterna srijeda je posvećena samomu 
dogođaju Utjelovljenja. Evanđelje toga dana naime 
pripovijeda nam, kako je anđeo Gabrijel navijestio 
Mariji, da će roditi Sina, i kako je Riječ tijelom posta¬ 
la. Sve do VII. stoljeća nije u katoličkoj Crkvi bilo 
blagdana Blagovijesti (25. III.), nego je Crkva taj 
dogođaj sastavila neposredno pred Božić. Ovaj dan 
je dakle starokršćanska Blagovijest. — Sveta misa 
toga dana ima dva čitanja, što je dokaz njezine 
velike starine, budući da su se u starokršćansko doba 
uvijek čitala dva odlomka iz Svetoga Pisma, pored 
evanđelja. U oba čitanja ovoga dana naviješta prorok 
Izaija dolazak Spasiteljev. Napose u prvom govori, 
kako će izaći Riječ Božja iz Jeruzalema i kako će na¬ 
stati sretno doba potpunoga mira. Na koncu daje 
savjet, da se vjernici kreću u „svijetlu Gospoda Boga 
našega”. Drugi odlomak iz Izaije je onaj isti, koji se 
čita i na zornicama, kako će Djevica začeti i roditi 
Sina. I ostali dijelovi mise su uglavnom isti kao i na 
zornicama. — Ovu su misu stari kršćani zbog njezine 
ljepote nazivali „zlatna misa”. 

Kvaterni petak je posvećen pohodu Mari¬ 
jinoj rođakinji Elizabeti. Odmah na početku mise 
u Ulazu naviješta nam Crkva : Blizu si, Gospode, i 
svi su tvoji putevi Istina. Čitanje Izaije proroka govori-: 
Izaći će mladika iz stabla Jese i cvijet će iz korijena 
njegova procvjetati. Taj cvijet je Isus Krist, koga dalje 
Izaija opisuje kao pomazanika Božjega i pravednoga 
suca. U svima trima molitvama ove mise moli Crkva 
za o č i š ć e n j e od g r i j e h a, jer je to najbolja 
priprava za blagdan Božića. 

Kvaterna subota je u kršćanskoj starini 
bila aliturgijski dan. Služba Božja započimala je ka¬ 
sno naveče s vigilijom, kod koje su se čitali odlomci 

iz Svetoga Pisma. Taj je dan bio osobito znamenit 
zato, jer su se za vrijeme vigilije obavljala ređenja 
svećenika i nižih crkvenih službenika. Ostatak te 
starokršćanske vigilije imamo i danas u svetoj misi, 
kod koje se čitaju četiri odlomka iz Izaije proroka, 
jedan odlomak iz Danijela te napokon odlomak po¬ 
slanice sv. Pavla Solunjanima. Izaija opisuje dolazak 
Gospodinov. Bog će poslati Spasitelja, koga će upo¬ 
znati također i pogani. Čitava će se zemlja rascvasti 
i zazeleniti, jer će sam Bog doći. Otvorit će se oči 
slijepima i uši gluhima. S njim dolazi velika plaća 
i on će pasti duše kao ovce. Pred njim će se pokloniti 
i poniziti narodi i kraljevi, jer ga je Gospodin opasao 
snagom ! — Kao i na drugim vigilijama čita se odlomak 
Danijela proroka o trima mladićima u ražarenoj peći. 
— Sveti Pavao apostol govori o drugom dolasku Spa- 
siteljevu na sudnji dan, za koga kaže, da nije tako 
blizu, jer se mora prije Krista pojaviti neprijatelj 
njegov Antikrist. U evanđelju čujemo ponovno Ivana 
Krstitelja, gdje nam dovikuje: Pripravite put Go¬ 
spodnji, poravnite staze Njegove ! Sve doline neka se 
ispune i svaka gora i brežuljak neka se slegne ; i što je 
krivo, neka bude ravno, i hrapavi putevi neka budu 
glatki. I svako će tijelo vidjeti spasenje Bolje. — Ostali 
dijelovi ove mise izražavaju želju za Spasiteljem i 
nadu u skori Njegov dolazak, dok u molitvama Cr¬ 
kva moli za očišćenje duša. 

Četvrta nedjelja adventa. Sveta misa ovoga dana 
je sastavljena u ono doba, kad su prestale vigilije. 
Misa je ove nedjelje u starokršćansko doba bila za¬ 
pravo ona, kojom se završavala u nedjelju jutro vi- 
gilija, a koja se u današnje vrijeme služi na kvaternu 
subotu ujutro. Zato u ovoj misi nema ničega novoga, 
jer je ona sastavljena iz raznih dijelova prijašnjih 
adventskih misa. 

Priprava za Božić 

0 — antifone. Sedam posljednjih dana uoči Bo¬ 
žića nastoji Crkva pobuditi u dušama vjernika što 
veću čežnju za Spasiteljem. Ta je čežnja naročito 

izražena u sedam velikih antifona (zapjeva), koji se 
pjevaju svaki dan po jedna prije i poslije Marijine 
velepjesni: Veliča duša moja kod večernje. 

1. 17. XII. pjeva se: „0 Mudrosti, koja si 
izašla iz ustiju najvišega dotičući sve od jednoga kraja’ 
do drugoga, upravljajući čvrsto i ljupko svime, dođi r 
da nas naučiš o putu razboritosti.” Ta je Mudrost Isus. 
Krist pravi Sin Božji, Bog odvijeka, koji upravlja, 
cijelim svemirom. 

2. 18. XII. „0 Adonai i Vođo doma Izraelova , 
koji si se Mojsiju pokazao u Ognjenom plamenu grma 
i dao mu zakon na Sinaju, dođi, pruži desnicu svoju i 
spasi nas.” „Adonai” u židovskom jeziku znači „Go¬ 
spodin”. Tim su imenom Židovi zvali Boga. On je 
Spasitelj, vođa i zakonodavac naroda izraelskoga* 
pa molimo, da bude i naš. 

3. 19. XII. „0 korijene Jesejev, koji stojiš ko- 
znak narodima, pred kojim će zatvoriti kraljevi usta 
svoja, koga će narodi zazivati, dođi, da nas spasiš,, 
nemoj kasniti.” Jesej je bio otac Davidov. On je ko¬ 
rijen, iz koga su potekli Blažena Djevica Marija i 
Isus. Iz toga korijena izlazi stablo, koje je znak svima- 
narodima (Isus na drvu križa). 

4. 20. XII. „0 ključu Davidov i žezlo doma Iz¬ 
raelova, koji otvaraš, i nitko ne može zatvoriti, zatvaraš * 
i nitko ne može otvoriti, dođi i spasi okovana čovjeka 
iz tamnice, onoga, koji sjedi u tami i smrtnom strahu. 
Šesterokraka je zvijezda bila grb kraljevske Dinastije 
Davidove, a u isti je' mah i simbol samoga Boga. 
Taj su grb Židovi zvali ključem. 

21. XII. „0 sunce, sjaju vječne svjetlosti, dođi 
i rasvijetli one, koji sjede u tami i sjeni smrti.” Zaha- 
rija, otac Ivana Preteče, nazvao je Spasitelja „sun¬ 
cem, koje svijetli s visine”. On je zaista rasvijetlio 
tamu zablude i grijeha. 

22. XII. „0 kralju poganskih naroda i željo- 
njihova, ugaoni kamene, koji sjedinjuješ ono ,. što je 
rastavljeno, dođi i spasi čovjeka, kojega si načinio od 
zemlje.” Na dolazak Kristov nije Bog pripravljao 
same Židove, nego i poganske narode. Uoči dolaska 

Kristova vladalo je među njima uvjerenje, da će opet 
doći zlatno doba, koje će donijeti na svijet neko 
dijete, što će se roditi na Istoku. 

23. X11. ,,0 Emanuele, kralju i zakonodavce naš, 
iščekivanje naroda i spasitelju njihov, dođi, da nas 
spasiš. Gospodine Bože naš.” Izaija naziva Krista 
Emanuelom, što znači „Bog s nama”, a patrijarha 
ga je Jakov umirući nazvao „iščekivanjem naroda”. 

Badnjak. Dan uoči Božića, na Badnjak, naviješta 
nam Crkva odmah na početku mise : Danas ćete znati, 
da te doći Gospodin i sjutra ćete vidjeti slavu Njegovu. 
I u dnevnoj službi neprestano Crkva ponavlja istu 
misao, da će se naime sjutra roditi Spasitelj. Judejo 
i Jeruzaleme, nemojte se bojati, izađite sjutra i Gospo¬ 
din će biti s vama. — Sutrašnjega dana bit će uništena 
nepravda na zemlji i vladat će nad nama Spasitelj svije¬ 
ta. — Gospodin će doći, pođite ususret govoreći: Po¬ 
četnik svega, čijemu kraljevstvu ne će biti konca, Bog, 
Jaki, Gospodar, knez mira, aleluja. — Sutra ćete do¬ 
biti spasenje, kaže Gospodin Bog nad vojskama. Na 
Spasiteljev dolazak moramo se pripraviti čisto¬ 
ćom srca i unutrašnjim posveće¬ 
njem, jer samo u takvoj duši može Spasitelj naći 
ugodno prebivalište. Posvetite se danas i budite pri¬ 
pravni, jer ćete sutra vidjeti veličanstvo Božje među 
vama. Posvetite se, sinovi izraelski, i budite pripravni. 
— Posvetite se, sinovi izraelski, kaže Gospodin, jer će 
na sutrašnji dan saći Gospodin i skinut će s vas svaku 
nevolju. Stoga razloga moli Crkva u Dnevnoj molitvi, 
da nam Gospodin dade svoju milost i da uzmognemo 
proslaviti svetkovinu rođenja Spasiteljeva onakvom 
dušom, kakvu bismo željeli imati, kad bude došao na 
koncu svijeta kao sudac živih i mrtvih. 

Sveti Pavao u poslanici i sv. Matej u evanđelju 
nam kazuju, koji je taj, čije rođenje očekujemo. To 
je Sin Božji začet po Duhu Svetomu, koji će 
izbaviti narod svoj od grijeha njegovih. 

Navještenje Isusova rođenja. Na Badnjak u Pr¬ 
vom Času dnevne službe naviješta Crkva podrobno 
vrijeme, kad se Spasitelj rodio : 

Godine 5199. od stvorenja svijeta, kad je Bog u 
početku stvorio nebo i zemlju. — Godine 2759. od općega 
potopa. — Godine 2015. od Abrahamova rođenja. — 
Godine 1510. od izlaska naroda izraelskoga pod vod¬ 
stvom Mojsijevim iz Egipta. — Godine 1032. otkad je 
David bio pomazan za kralja. — U 65. sedmici po pro¬ 
ročanstvu Danijelovu. — U 194. olimpijadi. — Godine 
752. od sagrađenja grada Rima. — U 42. godini vla¬ 
danja Oktavijana Augusta, kad je mir vladao na cije¬ 
lom svijetu. — U 6. razdoblju svjetske povijesti. — 
Tada je htio Isus Krist, vječni Bog i Sin vječnoga Oca, 
da svojim milostivim dolaskom posveti svijet, — začet 
po Duhu Svetomu, i pošto je isteklo devet mjeseci — ro¬ 
dio se u Betlehemu, u plemenu Judinu, kao čovjek od 
Djevice Marije. — Rođenje Gospoda našega Isusa Kri¬ 
sta po tijelu. 


Božić 

U najstarije kršćansko doba nije postojao pose¬ 
bni blagdan rođenja Spasiteljeva, nego se Spasiteljevo 
rođenje slavilo na blagdan Bogojavljenja. 
Crkva naime na taj dan slavi ne možda jedan određeni 
dogođaj, nego uopće činjenicu, da se Isus Krist 
kao Bog i čovjek ljudima objavio, 
a oni su ga upoznali. Prvi čin njegove ob¬ 
jave bilo je Njegovo rođenje, pa se stoga i ta zgoda 
slavila na dan Bogojavljenja. U četvrtomu stoljeću 
počeo se najprije u Rimu slaviti blagdan Isusova 
rođenja, odijeljeno od Bogojavljenja, na dan 25. 
XII. i ta se svetkovina doskora raširila po čitavoj 
Crkvi. 

Ovo je dan, u kojemu se sjedinjuju nebeske 
stvari sa zemaljskima. Nakon adventskoga iščekiva¬ 
nja napokon je došao dan, kad nam se otkriva sva 
ljubav dobroga Boga, koji je svoga Šiba poslao na ovaj 
svijet, da donese spasenje. Zato Crkva odjekuje ra¬ 
dosnim poklicima i zato je taj dan toliko obljubljen 
u širokim slojevima vjernoga puka, koji ga je ure¬ 
sio svojim narodnim pjesmama i običajima. 

Osobina je božičnoga blagdana, da se toga dana 
služe tri svete mise, jedna u ponoći, druga u zoru, 
a treća po danu. 

Ponoćka. U promjenljivim dijelovima ponoćke 
izražava Crkva misao: Isus Krist se rodio 
i on je svijetlo svijeta. Kao pravi Bog 
rodio se on od Oca prije svih vjekova, a kao čovjek 
u vremenu od Blažene Djevice Marije. U Ulazu, Na 
stepenicama i u Pričesnoj pjeva Crkva : Ja te danas 
rodili — iz krila svoga rodio sam te prije Danice. To 
su riječi nebeskoga Oca, koje se odnose na vječno 
rođenje Boga Sina, ali ih Crkva prilagođuje vremeni¬ 
tom rođenju Kristovu u betlehemskoj štalici. Evan¬ 
đelje nam opisuje taj dogođaj. Spasitelj se rodio u 
bijednoj štalici, a pastiri su prvi, koji su obasjani 
sjajem te noći svete. No taj sjaj nije ostao samo na 
njima, on sjaji milijunima onih, koji vjeruju u Kri¬ 
sta Gospodina. To svijetlo, koje je zasjalo u onoj sve¬ 
toj noći, svijetli i nad nama kao slika onoga vječnoga 
svijetla,^ u koga — prema želji Crkve u Dnevnoj moli¬ 
tvi — želimo i mi jednom uživati na nebesima. Pa- 
vao apostol govori u poslanici o slavnom do¬ 
lasku velikoga Boga i Spasitelja našega, a Crkva 
u Prikazanju kliče : Neka se vesele nebesa i neka se ra¬ 
duje zemlja pred licem Gospodnjim, jer je došao. S po¬ 
klicima anđeoskima združuje tako i Crkva svoje po¬ 
klike radosna zbog dolaska Gospodnjega. 

Zornica. Božić je blagdan svjetlosti. Kroz 
cijelu adventsku liturgiju, i u misama i u dnevnoj 
službi, ponavljala je Crkva misao, da će dolazak Spa- 
siteljev raspršiti tamu, u kojoj se nalazi čovječan¬ 
stvo. Isus je zaista prema svojim vlastitim riječima 
svijetlo svijeta i tko hoda po njemu, ne kreće se u 
tajni. Ono svijetlo, koje je rasvijetlilo obzorje u sve¬ 
toj božičnoj noći, bila je tvarna slika duhovnoga svije¬ 
tla, koje je Gospodin donio na ovaj svijet. Nije stoga 
čudo, da upravo ta misao o Isusu Kristu kao svijetlu 
svijeta dolazi do svoga izražaja u božičnoj liturgiji, 
a napose u misi zornici. Već sama zora, u koju se ta 
misa služi, kad noć prestaje, a dan se približava te 

se javljaju prve zrake novoga sunca, nužno dovodi 
na misao o Kristu kao suncu i svijetlu svijeta. 

Stoga Crkva pjeva odmah na Ulazu: Svjetlost 
će danas zasjati nad nama, jer nam se rodi Gospod. 
Ime je Njegovo divno, Bog, Vladar Mira, Otac budu¬ 
ćega vijeka i Njegovu kraljevstvu ne će biti kraja. Na 
stepenicama klikće: Gospod je Bog, koji je zasjao 
nama. U molitvi ističe Crkva, da mi svi, koji vjeru¬ 
jemo u Utjelovljenoga Sina Božjega, imamo svijetlo 
njegovo u duši. No vjera naša mora biti živa, pa Crkva 
moli, da nam Gospodin dade milost te da bi se ta vjera 
očitovala i u djelima našima. — Božić nije samo u- 
spomena na rođenje Kristovo u betlehemskoj štalici, 
nego je dan, kad se Gospodin objavlja u svoj svojoj 
punini duši našoj te se u njoj tako ponovno rađa. 
No kao što je Crkva to u adventskoj liturgiji više puta 
naglasila, Krist se može roditi samo u duši, koja je 
čista. Takva duša povezala se sasvim uz Gospodina 
i blagdan Njegova rođenja je za nju dan stvarnoga 
novoga rađanja na svrhunaravski život. Novi čo¬ 
vjek ne može da se rodi, ako stari nije u nama umro. 
Tek kad je u nama nestalo svih ostataka naših nekada¬ 
šnjih grešnih sklonosti, onda istom se u nama rađa 
potpuno novi čovjek u Kristu. Za takvu milost od 
Gospodina moli Crkva u Popričesnoj ove mise i u toj 
molitvi je kratko, ali snažno izražen sav duhovni 
sadržaj božične svetkovine: Božična nas, Gospode, 
novina ovih tajna uvijek obnavljala, jer je jedinstveno 
rođenje Sina tvoga odagnalo starinu grijeha iz čovje¬ 
čanstva. 

Treća misa. Ponoćka se obično naziva misom 
„anđeoskom”, jer je u njoj govor o tome, kako su an¬ 
đeli navijestili rođenje Spasiteljevo ; zornica se naziva 
misom „pastirskom”, jer se na njoj čita evanđelje o 
poklonu pastira. Treću svetu misu na Božić mogli 
bismo nazvati „misom kraljevsko m”. U misnomu 
obrascu te mise prikazan je naime Novorođeni kao 
onaj, koji nosi na svojim ramenima znak svoje vlasti 
(Ulaz), Onaj, koji je sjaj slave i slika bivstva Božjega, 
čije je prijestolje u vijeke vjekova, a žezlo mu je žezlo 

pravde, jer je On onaj, koji je stvorio nebesa i ze¬ 
mlju, koji je vječni i nepromjenljivi Bog (Poslanica). 
Svi kraljevi zemlje vidješe spasenje Boga našega, zato 
trebaju da se poklone Gospodinu (Na stepenicama 
i Pričesna). Tvoja su nebesa i tvoja je zemlja ; ti si o- 
snovao zemaljski krug i sve, što je na njemu ; pravednost 
je osnov tvojemu prijestolju (Prikazanje). Evanđelje 
govori o Riječi, koja je pravi Bog, svjetlost od svjet¬ 
losti, po kojoj je sve stvoreno i koja je Tijelom postala 
i prebivala među nama. Došao je na svijet, da ga 
očisti od grijeha i da mu dade besmrtnost, za koju 
Crkva moli u molitvama ove mise. 

Budući da se početak Ivanova evanđelja, koji 
se inače čita na koncu drugih misa, u ovoj misi pjeva 
kao dnevno evanđelje, na koncu se mise čita evan¬ 
đeoska vijest o dolasku Mudraca. To je s jedne strane 
isticanje veze s blagdanom Bogojavljenja, koje s Bo- 
žićem sačinjava zapravo jedan blagdan podijeljen 
na dva dana. S druge strane ovo je evanđelje izražaj 
kraljevskoga dostojanstva i sveopće vlasti 
novorođenoga kralja, komu trebaju da se poklone 
s v i n a r o d i. 


Božična osmina 

Pratioci Kristovi. Prva tri dana Božićne osmine 
su dani posvećeni svecima: Sv. Stjepanu prvomu 
mučeniku, sv. Ivanu apostolu i Nevinoj dječici. Mise 
tih dana su svetačke mise te nemaju izravne veze 
s blagdanom Božića. 

Nedjelja u osmini. Misni obrazac ove nedjelje 
je sastavljen od različitih odlomaka svetoga Pisma, 
u kojima je govor o Sinu Božjemu, koji se utjelovio. 
Apostol Pavao u poslanici govori o tomu, kako smo 
po njemu svi stekli posinjenje B o ž j e, a starac 
Simeon u evanđelju kaže za njega, da će On biti mno¬ 
gima na propast, a mnogima na uskrsnuće u Israelu. 

Obrezovanje Gospodnje. Po propisima židovskoga 
zakona svako se dijete moralo osmoga dana obrezati, 
kojom mu se zgodom nadjevalo ime. I Sin Božji po¬ 

korio se ovomu propisu, pa osmoga dana iza Božića 
slavi Crkva blagdan Obrezovanja Gospodnjega. Sveta 
misa je uglavnom ista kao i na Božić, jedino što se pjeva 
evanđelje, najkraće u cijeloj godini, o tomu dogođaju. 
— U starokršćansko doba služila se sveta misa na da¬ 
našnji dan u gradu Rimu u Crkvi svete Marije preko 
Tibera, pa se stoga u molitvama ove mise i moli za 
njezin zagovor. 

Već od vremena Julija Cezara počimala je gra¬ 
đanska godina danom 1. siječnja. Pogani su početak 
godine slavili kojekakvim raskalašenim i razuzdanim 
povorkama i svečanostima. Da vjernike ukloni od 
toga zla. Crkva je ovaj blagdan proglasila zapovijeda- 
nim i time vjernike obvezala, da prisustvuju službi 
Božjoj, a ne možda poganskim svečanostima. Upravo 
na dan Nove godine dobro pristaje poslanica 
apostola Pavla, u kojoj se kaže : da je Krist došao 
na ovaj svijet odgajajući nas, da odrekavši se bezbož- 
nosti i svjetskih želja trijezno i pravedno i pobožno ži¬ 
vimo na ovomu svijetu. To je u neku ruku program 
našega života i rada u novoj građanskoj godini. 

Ime Isusovo. S blagdanom Obrezovanja usko je 
povezan blagdan Imena Isusova, koji Crkva slavi 
u nedjelju između nove godine i Bogojavljenja, a ako 
nedjelja u te dane ne padne, onda na dan 2. siječnja. 
Taj blagdan je uveden u XVI. stoljeću, a misa se 
njegova odlikuje posebnom pobožnošću. U svima 
dijelovima mise naglasuje se, kako je Ime Isu¬ 
sovo veliko i moćno, pa zato pred njim treba 
da se poklone nebesa i zemlja. To Ime nije 
samo puki naziv, nego ono ujedno označuje, tko je 
onaj, koji ga nosi. Ime „Isus” u židovskom jeziku 
znači Spasitelj, a „Krist” znači pomazanik. 

Priprava za Bogojavljenje 

Budući da je Bogojavljenje najstariji, a nekada 
je bio i glavni blagdan božićnoga vremena, i ono ima 
svoju pripravu. 

Na Vigiliju Bogojavljenja služi se sveta misa 
ista kao i na Božić, jedino što se u evanđelju pripovije¬ 
da o povratku Isusovu iz Egipta. Taj povratak dogo- 
• dio se više godina poslije dolaska Mudraca k Isusu. 
Ali nas to ne smije ništa smetati, što se to evanđelje 
pjeva uoči Bogojavljenja. Bogojavljenje nije dan, 
koji je posvećen samo dolasku Mudraca, nego i drugim 
zgodama. Pored toga Crkvi nije do toga, da nam u 
evanđeljima božićnoga vremena prikaže vremenski 
slijed raznih dogođaja iz mladosti Kristove, nego da 
nam u evanđeoskim odlomcima stavi pred oči n j e g a 
samoga u potpunoj njegovoj slici i raznim zgoda¬ 
ma bez obzira na to, kako su se ti dogođaji po vremen¬ 
skom slijedu zbivali. 

Blagoslov vode. Budući da Crkva na blagdan 
Bogojavljenja slavi također uspomenu na kršte¬ 
nje Isusovo u Jordanu, već je od davnine uve¬ 
den običaj, da se dan uoči toga blagdana blagoslivlje 
voda. Sam blagoslov započinje pjevanjem litanija, 
da se zazove u pomoć dvor nebeski, koji neka pomo¬ 
gne vojujućoj Crkvi u ovom svetom poslu. Potom se 
pjevaju tri psalma, u kojima je izražena misao, da je 
Bog gospodar nad vodama. — Kad su završeni 
psalmi, vrši se zaklinjanje sotone. Stvar, koja 
se posvećuje, mora biti najprije čista od njegova utje¬ 
caja, a napose zato, jer đavao upravo preko tvarnih 
predmeta vodi duše u propast. 

Po blagoslovu, što ga Crkva daje vodi, postaje 
ta voda nešto bolje i savršenije onako isto, kao što 
smo mi svi postali bolji i savršeniji uslijed veze između 
Isusa Krista i Crkve. On je toj Crkvi glava, ona je 
Njegovo tijelo, a vjernici su udovi. Tu vezu između 
Krista i Crkve prikazuje Crkva slikovito kao za¬ 
ruke, a na današnji dan ima ta poredba napose 
svoje vremensko značenje, jer se na Bogojavljenje 
slavi također i uspomena na pretvorbu vode 
u vino na svadbi u Kani Galilejskoj. 
Zato Crkva kod ovog blagoslova pjeva: Danas se 
s nebeskim zaručnikom Crkva združila, jer je u Jordanu 
Krist oprao njezine krivice ; žure se Mudraci s daro- 

vi ma na svadbu kraljevsku, a vino načinjeno od vode 
razveseljuje goste, aleluja. 

Blagoslov kuća. Običaj je, da se o Bogojavljenju 
blagoslivljaju kuće. Prigodom blagoslova moli se 
Marijina pjesma Veliča duša moja Gospoda, u kojoj 
je ona izrazila svoju duboku zahvalnost onomu, 
koji je nju, poniznu službenicu, tako visoko uzdigao. 
Sve, što je ona bila, bila je po milosti njegovoj. Tako 
i kršćanska kuća može sve, što ima dobra, zahvaliti 
samo Bogu. Obred se završava blagoslovom: Bla¬ 
goslovi, Gospodine Bože svemogući, ovu kuću, da bude 
u njoj zdravlje, čistoća, pobjedna krepost, poniznost, 
dobrota i blagost, potpuno izvršivanje zakona i zahvalji- 
vanje Bogu Ocu i Sinu Duhu Svetomu, i neka ovaj 
blagoslov ostane u ovoj kući i njezinim stanovnicima. 

Bogojavljenje 

Bogojavljenje je najstariji, a uz Božić glavni 
blagdan cijeloga božićnoga vremena. Toga dana 
ne slavi Crkva jedan određeni dogođaj iz djela našega 
spasenja, nego više dogođaja. Ponajprije slavi Crkva 
dolazak Mudraca s Istoka, koji su do¬ 
šli da se poklone novorođenomu kralju ; slavi nadalje 
krštenje Isusovo na rijeci Jorda- 
n u ; napokon slavi prvo Isusovo čudo, kad 
je pretvorio vodh u vino u Kani Galilejskoj. Sva ova 
tri dogođaja, iako se nijesu dogodila istoga dana, 
dapače ni iste godine, ipak imaju jednu zajedničku 
crtu. Mudraci su prvi pogani, koji su upoznali 
Isusa Krista kao Boga i čovjeka te mu se poklonili. 
Oni dakle predstavljaju poganski svijet, sve one 
milijune neznabožaca, koji su se tijekom vjekova 
krstili i stupili u Katoličku Crkvu. — Prigodom kr¬ 
štenja bili su oko Spasitelja sakupljeni Židovi 
i oni su čuli nesamo svjedočanstvo Ivanovo, da je Isus 
Jaganjac Božji i obećani Spasitelj, nego i glas Oca 
nebeskoga, da je Isus njegov pravi Sin. Tom su zgo¬ 
dom dakle Židovi prvi put upoznali Isusa Krista. 
— U Kani Galilejskoj bili su kod prvoga čuda prisu- 

tni i Isusovi apostoli. Sveto Pismo kaže, đa su oni 
tom zgodom povjerovali, da je Isus zaista pravi Bog. 
Sveti apostoli su prvi, koji su se okupili oko Isusa, 
oni su početak Katoličke Crkve. Tom je zgo¬ 
dom dakle Crkva Božja prvi put spoznala Isusa Kri¬ 
sta kao Boga. Sva tri dakle ova događaja imaju za¬ 
jedničku misao, a ta je: Čitav ljudski rođ 
(Pogani — Židovi — Crkva) spoznao je Isu¬ 
sa Krista. On se ljudima objavio. 
Prema tomu je blagdan Bogojavljenja svetkovina 
sveopćega kraljevstva Kristova. To 
je dan, u komu čitavo čovječanstvo izražava svoju 
vjeru u Njega te mu zajedno s Mudracima izražava 
također i svoje poklonstvo. 

Ta misao je potpuno izražena u svetoj misi ovoga 
dana. Već sam Ulaz govori o kraljevskom dostojanstvu 
Isusa Krista: Evo dođe vladalac Gospod: kraljevska 
je čast u ruci njegovoj i gospodstvo. U psalmu, koji se 
u starokršćansko doba pjevao kod ulaza, dolaze i ove 
riječi: On će vladati od mora do mora, od rijeke do kraja 
zemlje; pred njim će padati Etiopljani, a neprijatelje 
će oboriti na zemlju. Kraljevi Tarza i otoka prikazat 
će poklone, kraljevi arapski i sarski donijet će darove. 
I poklonit će mu se svi kraljevi zemlje, svi će mu na¬ 
rodi služiti. Ti se stihovi ponavljaju i kod Prikaza¬ 
nja. — U skladu s cijelom misom je i čitanje Izaije 
proroka, koji Bogom nadahnut vidi divnu sliku : u 
Jeruzalem dolaze narodi sa svih strana noseći darove, 
da se poklone onomu, koji je gospodar neba i ze¬ 
mlje. Ono, što je Izaija u proročkomu duhu vidio, to 
se počelo ispunjavati onoga dana, kad su Mudraci 
s Istoka došli, vođeni svijetlom čudnovate zvijezde 
k Isusu, da Mu se poklone. Taj nam dogođaj podro¬ 
bno pripovijeda evanđelje ovoga dana. Sveta Crkva 
gleda u Mudracima svoju djecu, svoje vjernike i moli 
u dnevnoj molitvi, da kao što je njih dovelo svijetlo 
zvijezde k Isusu, neka bi tako i naše duše rasvijetlilo 
svijetlo vjere. 

Ova je dakle misa čin našega poklonstva 
Gospodinu Kristu. Naše je poklonstvo me¬ 

đutim nesavršeno i neznatno, kao što su bili nesa¬ 
vršeni i neznatni oni darovi, koje su donijeli Mudraci: 
tamjan, zlato i plemenitu mast. Ta tri dara tek su pred¬ 
stavljala na slikoviti način Isusa Krista: tamjan 
njegovo Božanstvo, zlato kraljevsko dostojanstvo, 
a plemenitu mast njegovo čovječanstvo. Mi smo me¬ 
đutim u sretnom položaju, da možemo Bogu prikazati 
više nego mudraci. Mi mu u svetoj misi prikazujemo 
ne samo ono, što na slikoviti način predstavlja Isusa 
Krista, nego neizmjernu vrijednost: njega samoga pod 
prilikama kruha i vina. (Tajna u današnjoj misi). 

Osmina Bogojavljenja 

Poput svih velikih blagdana u crkvenoj godini 
tako ima i Bogojavljenje svoju osminu. Svakoga 
dana, osim u nedjelju služi se sveta misa po obrascu 
samoga blagdana. 

Blagdan svete Obitelji. Nedjelja u osmini Bogojav¬ 
ljenja posvećena je svetoj Obitelji: Isusu, Mariji 
i Josipu. Uvađajući u novije vrijeme ovu svetkovinu 
htjela je Crkva da vjernicima pokaže primjer uzor¬ 
noga obiteljskoga života. Sreću u naza- 
retski dom donio je Isus i zato : Radosno kliče Otac 
Pravednika, raduje se Otac Tvoj i Majka Tvoja, rado¬ 
sno kliče, koja Te rodila. U kući, gdje vlada Krist, 
moraju nužno cvasti kršćanske kreposti, koje nabraja 
sveti Pavao u poslanici ove mise : svetost, Ijubežljivost, 
milosrđe, dobrota, poniznost, krotkost, strpljivost, pod¬ 
nošljivost, a napose ljubav, koja je veza savršenstva. 
— Evanđelje toga dana prikazuje nam Isusa Krista, 
koji — premda pravi Bog, ipak bijaše poslušan 
svojoj Majci i svome hranitelju. U molitvama ove 
mise obraća se Crkva na Gospodina, da bi se sve 
katoličke obitelji ugledale u primjer svete Obitelji. 

Osmi dan Bogojavljenja. Na sam blagdan Bogo¬ 
javljenja Crkva nije dospjela da posveti dovoljno 
pažnje u svetoj misi drugom dogođaju, koji slavi 
na taj dan : Krštenju Isusovu. Zato se osmo¬ 
ga dana pjeva kod svete mise evanđelje, u komu je 

taj dogođaj opisan prema pripovijedanju samoga 
Ivana Krstitelja. U molitvama te mise izražena je 
misao Bogojavljenja, t. j. da smo mi svi upoznali Isusa 
Krista, koji se među nama pojavio u vidljivom ljudskom 
tijelu. Ono, što smo izvana spoznali, to treba da posta¬ 
ne svijetlom čitavoga našega života i da se po spoznanju 
te velike Istine obnovimo u čitavoj svojoj nutrinji. 

Nedjelje po Bogojavljenju 

Nedjelje po Bogojavljenju ne spadaju strogo 
u božični blagdanski krug, nego čine prijelaz iz bo¬ 
žičnoga doba u uskrsno. One su kao neki odah u 
svetkovanju. U božičnom vremenu dala nam je 
sveta Crkva priliku da proživimo i doživimo u svojoj 
nutrinji osnutak kraljevstva Krist o- 
v a. Klica je kraljevstva Božjega za božičnih dana stav¬ 
ljena u našu dušu. Ta klica treba da se sada jača 
i razvija. Stoga nam Crkva u ovim nedjeljama 
ne pruža ništa nova, nego se ograničuje na opće po¬ 
uke, koje nam daje sveti Pavao u poslanicama ovih 
nedjelja, a u evanđeljima nam prikazuje Isusa Kri¬ 
sta kao čudotvorca i učitelja. 

Druga nedjelja po Bogojavljenju. Ova još ne¬ 
djelja odjek je Bogojavljenja. Evanđelje nam pripo¬ 
vijeda o trećem predmetu svetkovine Bogojavljenja : 
o čudu u Kani Galilejskoj. Krist je pretvo¬ 
rio vodu u vino, nešto manje savršenoga u savršenije. 
To je bila i svrha njegova dolaska na ovaj svijet, da 
grešno čovječanstvo vrati u sinovstvo Božje, da duše 
ljudske pridigne natrag u svrhunaravski red. Time je 
osnovao kraljevstvo Božje na zemlji i u svakoj poje¬ 
dinoj duši, koja je po milosti povezana s njim. 

Treća nedjelja po Bogojavljenju. Kao i prošle 
nedjelje tako i ove, a tako i slijedeće, psalmodijski 
dijelovi mise govore o poklonstvu čitavo¬ 
ga čovječanstva Isusu Kristu kao kralju. 
Sve je to odjek svetkovine Bogojavljenja. U evanđelju 
ovoga dana prikazana su dvojica ljudi, koji pristupaju 
Isusu Kristu. Jedan je gubavac Židov, a drugi kafar- 

naumski satnik — poganin. U njima je dvojici pred¬ 
stavljeno poganstvo i židovstvo, dakle čitavo 
čovječanstvo. Obojica nalaze ozdravljenje po 
živoj vjeri u Isusa Krista, jer je vjera temelj, na 
komu se gradi kraljevstvo Božje u svijetu i u dušama. 

Ostale nedjelje po Bogojavljenju. Broj nedjelja 
po Bogojavljenju nije uvijek isti. Padne li Uskrs ra¬ 
nije, njihov je broj manji, a padne li kasnije, njihov 
je broj veći (najviše šest). 

Četvrte nedjelje nam pripovijeda evan¬ 
đelje o Čudu Isusovu na Tiberijadskom jezeru. Lađa, 
u kojoj se nalazi Isus s apostolima, slika je kraljev¬ 
stva Božjega na zemlji, Katoličke Crkve. 

Pete nedjelje pripovijeda Isus u evanđelju 
priču o kukolju i pšenici. U kraljevstvu Božjemu 
na zemlji ima i dobrih i zlih ljudi. Bog ne kažnjava 
odmah zle ljude, jer bi često puta s tom kaznom bili 
pogođeni i dobri ljudi. Bog pušta da živu jedni i drugi, 
a svoju će kaznu izreći na drugom svijetu. 

Šeste nedjelje je opet govor u evanđelju 
o Katoličkoj Crkvi, koja je u početku bila malena 
poput zrna gorušičnoga, ali se kasnije razvila u veliko 
društvo rašireno po cijelomu svijetu. 


Svijećnica 

Kroz cijelu liturgiju božičnoga vremena nepre¬ 
stano se ponavlja misao, da je Isus Krist svije- 
t 1 o, koje je rasvijetlilo čitav svijet. Ta misao je napo¬ 
se snažno izražena na posljednji blagdan božičnoga 
vremena, na S v i j e ć n i c u. Toga dana slavi Crkva 
uspomenu na Prikazanje Isusovo u hra- 
m u. Prigodom toga prikazanja uzeo je starac Simeon 
dijete Isusa na ruke i kazao za njega, da je on 
svijetlo da rasvijetli neznabošce i slavu naroda 
israelskoga. Zato je današnji dan povezan s obre¬ 
dom blagoslova svijeća, koji se obavlja prije mise. 

Blagoslov svijeća. Svijeća je simbol ili 
slika Isusa Krista. Kao što zapaljena svijeća 
raspršuje noćnu tamu, tako i svijetlo vjere Kristove 

raspršuje tminu krive vjere. Svijetlo te vjere vodi 
čovjeka kršćanina u svim nevoljama života sigurnoj 
luci spasa. Tko hoće da se spasi, mora živjeti onako, 
kako nas je Krist učio i to je jedini sigurni put, kojim 
možemo doći do svoga vječnoga cilja. Zato Crkva 
već i kod krštenja daje djetetu u ruke zapaljenu 
svijeću kao znak svijetla vjere, koje mora čuvati 
kroz cijeli život i s kojim mora dočekati Gospodina, 
kad dođe po nj na času smrti. — I obred blagoslova 
svijeća na Svijećnicu ima to značenje. Crkva blago¬ 
slivljajući svijeće moli, da bismo se i mi predstavili 
u svetom hramu slave tvoje (t. j. na nebesima) onako, 
kako je Krist danas prikazan u Jerusalemskom hramu, 
i da bismo bili užgani svetim ognjem ljubavi prema 
Bogu. Crkva moli i nadalje, da bismo bili prosvije¬ 
ćeni bez ikoje sljepoće te da bismo očišćenim okom 
duše svoje gledali ono, što je Bogu ugodno, a našemu 
spasenju korisno. Svijetlo ovih svijeća neka bi po 
Božjem daru bilo svijetlo Duha Svetoga u našim duša¬ 
ma, te da bismo po istom Duhu prosvijećeni i poučeni 
istinito spoznali i vjerno ljubili Boga. — Predajući 
dakle blagoslovljenu svijeću u ruke vjernicima Crkva 
im slikovito predaje u ruke samoga Krista, te oni 
postaju slični starcu Simeonu. — Procesija sa zapaljenim 
svijećama, koja se obavlja po Crkvi, slika je našega ze¬ 
maljskoga putovanja, dok ne stignemo u luku spasenja. 

Sveta misa. Cijeli obrazac ovoga dana posvećen 
je Isusovu prikazanju u hramu. Već u sa¬ 
mom Ulazu vidimo Krista Gospodina, kako dolazi 
u hram svoj. Taj njegov dolazak je u proročkomu duhu 
gledao prorok Malahija, pa se stoga odlomak toga 
proročanstva čita u svetoj misi. I iznenada će doći 
u hram svoj gospodar, kojega vi tražite, i anđeo Gospod¬ 
nji, kojega vi želite. 0 tom govori i evanđelje. 

Ovim blagdanom završeno je bo¬ 
žično doba. Svijetlo Kristovo sjaji u dušama 
vjernika. Kraljevstvo Božje je u nama osnovano i 
vođeni svijetlom Kristovim polazimo u nova duhovna 
nastojanja kroz drugi dio crkvene godine — uskrsno 
♦ doba. 

USKRSNO DOBA 


U božičnom vremenu proživljava Crkva veliku 
istinu, da je Bog Isus Krist postao čovjekom i da se 
objavio ljudima. Svrha njegova dolaska na ovaj svijet 
i njegova boravka među ljudima nije međutim bila 
samo ta, da se On ljudima objavi i da Ga ljudi upo¬ 
znaju. On je došao na svijet, da ljude otkupi i 
spasi. Cijeli Njegov život bio je niz djela izvršenih 
radi spasenja našega, ali na osobiti način je On to 
izvršio svojom Mukom i smrću na križu. 
To djelo spasenja završeno je njegovim uskrsnu- 
ć e m. 

Osnovavši Crkvu svoju Krist je stvorio organ 
(sredstvo), preko kojega se bogati plodovi njegove 
žrtve na križu primjenjuju svima ljudskim pokolje¬ 
njima do konca svijeta. Preko Crkve svoje Krist ne¬ 
prestano nesamo propovijeda, nego i spasava. Crkva 
kao njegovo tajinstveno tijelo obnavlja neprestano 
na zemlji njegov život, Krist po svojoj Crkvi nepre¬ 
stano živi među ljudima. Svake godine Crkva obnav¬ 
lja njegovo djelo spasenja, ona ponovno proživljava 
njegovu Muku i njegovo uskrsnuće. Blagdan Uskrsa 
nije samo uspomena na onaj svečani i ra¬ 
dosni dan, kad je Gospodin slavno ustao iz groba, 
nego je uskrsnuće tajinstvenoga tije¬ 
la Kristova, Crkve Božje, na novi život. 
Svake godine u uskrsnom vremenu Crkva obnavlja 
samu sebe ; njezini udovi, vjernici, svake godine po¬ 
novno primjenjuju sami sebi plodove Kristove žrtve 
i ustaju na novi život. Uskrs Gospodinov postaje 
njihovim duhovnim uskrsnućem. Ali 
čovjek ne može uskrsnuti, ako nije prije umro. Zato 
mora u vjernicima najprije da umre stari čovjek, 
da onda može iz duhovnoga groba ustati na život 
novi čovjek. Stari čovjek umire tako, da sa sebe skine 
sve svoje mane, strasti, grijehe, grešne prigode i sklo- 

nosti, da bude čist i pun milosti posvetne. Ta milost 
posvetna jest sok novoga života, koji dolazi u njega. 
Nestanak staroga čovjeka spojen je s trudom i bor¬ 
bom, jer je najteži posao svladati sebe i svoje zle 
sklonosti. Zato se prije Uskrsa nalazi vrijeme posta 
i pokore, kroz koje se vjerniku pruža prilika da obavi 
posao svoga duhovnoga obnavljanja. To je ko¬ 
rizma. 

Uskrs je najstariji i najveći blagdan u crkvenoj 
godini. Potječe još iz apostolskih vremena. Uskrsnuće 
Gospodinovo kao završetak djela spasenja je tako 
značajan dogođaj, da su ga već sveti apostoli slavili 
svakoga tjedna jedamput posvetivši mu nedjelju. 
No i pored ovoga tjednog uskrsnog slavlja posvetili 
su jednu nedjelju u proljeće naročitoj proslavi Gospo¬ 
dinova uskrsnuća. Ispočetka nije bilo jedinstva u 
pogledu dana svetkovanja Uskrsa, nego je crkveni 
sabor u Niceji g. 325. konačno uredio, da se Uskrs 
ima slaviti svake godine na prvu nedjelju, koja slijedi 
iza punoga mjeseca po proljetnom jednakonoćju. 

Budući da je Uskrs najveći blagdan u crkvenoj 
godini, izradio se tijekom vremena čitav niz blagda¬ 
na, koji ga okružuju. Najuže je s blagdanom Uskrsa 
povezan blagdan Duhova. To je rođendan katoličke 
Crkve. Ta su dva blagdana postala postepeno sredi¬ 
štima jednog izrađenoga kruga u crkvenoj godini, 
koji se zove uskrsno doba. 

Uskrsno doba počinje Predkorizmom, koja se 
sastoji od tri nedjelje. S čistom srijedom započinje 
prava korizma, koja završava Velikom Subotom. 
Uskrs itna svoju osminu, a iza njega slijedi šest ne¬ 
djelja. Tada se slavi blagdan Duhova, koji ima tako¬ 
đer svoju osminu. Duhovskom subotom završava 
uskrsno doba. 

Predkorizma 

Predkorizmom nazivamo tri nedjelje, koje nijesu 
sastavni dio korizme, ali ipak imaju pokornički zna¬ 
čaj. To su nedjelje Sedamdesetnica, Šezdesetnica i 

Pedesetnica. Uvedene su u onim teškim vremenima 
seobe naroda, kad su divlji Langobardi haračili Ita¬ 
lijom i zaprijetili gradu Rimu. Misne obrasce sastavio 
je Papa sv. Grgur Veliki, a u njima je najbolje prika¬ 
zana nevolja, u kojoj se nalazio tadašnji svijet. Je¬ 
dinu nadu polagala je u tim teškim vremenima Crkva 
u Boga, pa se u misnim dijelovima i očituje vapaj 
za pomoći Božjom. Stoga ove tri nedjelje imaju p o- 
kornički značaj. Sveta misa služi se u lju¬ 
bičastom odijelu, orgulje šute, ne pjeva se „Slava”, 
a također se ispušta u misi i dnevnoj službi radosni 
„alleluja”. 

Svoje ime dobile su ove nedjelje po tomu, što se 
prva korizmena nedjelja zove prva nedjelja četrdeset- 
nica, pa su prema tomu nazvane i ove nedjelje, da se 
označi okrugli broj dana do Uskrsa. 

Sedamdesetnica. Misni dijelovi ove nedjelje pri¬ 
kazuju nevolju kršćanskoga svijeta u vrijeme provale 
divljih naroda. Obuzeše me užasi smrtni, opkoliše me 
podzemne boli. U tjeskobi svojoj prizvah Gospoda, i 
on usliša glas moj iz hrama svetoga svoga (Ulaz). Ti 
si pomoćnik u nevolji, u pravo vrijeme ; neka se, dakle, 
uzdaju u Te svi, koji Te znadu, jer nikad ne ostavljaš 
onih, koji te traže, Gospode (Na stepenicama). I u moli¬ 
tvi, dok s jedne strane Crkva priznaje, da pravedno 
trpimo radi svojih grijeha, ipak se utiče milosrđu 
Božjemu. 

U poslanici sv. Pavao na neki način iznosi pro¬ 
gram naše uskrsne b o r b e. Život je borba. 
Napose oni, koji hoće da dođu u nebo, moraju da se 
bore, mrtveći svoje tijelo. Svi smo pozvani na taj po¬ 
sao, ali ih nažalost ima, koji se toga posla ne prihva¬ 
ćaju. Oni su slični mnogima između Israelaca, koji su 
bili preko Crvenoga mora prevedeni u zemlju obećanu 
i koje je Gospodin hranio manom u pustinji, ali ipak 
se nijesu trudili, da ugode Bogu. Zato ih je Gospodin 
odbacio ! — Kako Bog želi, da zaista svi sudjelujemo 
u radu oko svoje obnove, pokazuje i evanđelje ovoga 
dana, u kome Gospodar vinograda pozivlje sve na po¬ 
sao u svoj vinograd i nikome ne dozvoljava da bude 





besposlen. Taj gospodar je Bog, poslenici su vjernici, 
a rad u vinogradu je nastojanje oko duhovnoga usa¬ 
vršavanja. No nažalost tomu se pozivu Božjemu ipak 
svi ne odazivlju, jer je mnogo zvanih, a malo odabra¬ 
nih. 

Šezdesetnica. U staro kršćansko doba služila se u 
gradu Rimu ovoga dana sveta misa u crkvi sv. Pavla, 
stoga se u misnoj molitvi i moli zaštita od Boga po 
zagovoru „Učitelja naroda” (počasni naslov sv. Pa¬ 
vla). S istoga razloga se čita oveći odlomak njegove 
poslanice Korinćanima, u kojemu on opisuje svoje 
patnje i stradanja, ali u isti mah i obilje milosti, kojima 
ga je nadario Gospodin. Na njegovu grobu ima svoje 
posebno značenje i evanđelje ove nedjelje. U njemu 
je govor o sijaču, koji sije dobro sjeme, Taj sijač je 
propovjednik, koji propovijeda Riječ Božju, a sigurno 
Crkva nije imala revnijega i marljivijega propovjed¬ 
nika od sv. Pavla, učitelja naroda. Ostali dijelovi 
svete mise su, kao i prošle nedjelje, puni vapaja za 
izbavljenjem u teškim nevoljama. 

Pedesetnica. U tjednu, koji slijedi iza ove nedje¬ 
lje, počinje korizma. Stoga evanđelje ovoga dana 
i donosi Isusovo navještenje svoje skore Muke i 
smrti. On polazi u Jerusalem, da tamo bude uhva¬ 
ćen i ubijen. Cijela korizma i nije drugo, nego uživlja- 
vanje u muku i smrt Isusovu, žrtvovanje, kojim mi 
prikazujemo sami sebe uključujući svoju žrtvu u 
Njegovu. Lijepo nam na početku korizme govori 
i sv. Pavao o ljubavi, koja treba da prožima sveukup¬ 
no naše djelovanje. Tko nju posjeduje, Iako će steći 
sve ostale kreposti. 


Korizma 

Dan Uskrsa mora biti dan uskrsnuća našega. 
Da uzmognemo uskrsnuti, treba da ubijemo u sebi 
staroga čovjeka — čovjeka grijeha. Tek onda će u 
nama moći započeti pravi svrhunaravski život u 
svom izobilju. Taj svrhunaravski život dijeli se u 
Crkvi Božjoj po dvama sakramentima: Krštenja 

i P o k o r e. Za one, koji se nalaze još u stanju is¬ 
točnoga grijeha, Krštenje su vrata, po kojima ulaze 
u Crkvu i postaju stanicom tajinstvenoga tijela Kri¬ 
stova. Oni članovi Crkve, koji su izgubili svrhunarav¬ 
ski život smrtnim grijehom, mogu ga ponovno posti¬ 
ći u sakramentu Pokore. 

Budući da je Uskrsno doba vrijeme duhov¬ 
ne obnove i sticanja novoga života u Kri¬ 
stu, sveta Crkva je upravo ova dva sakramenta, kao 
dva vrela novoga života, stavila u svoj program 
djelovanja u korizmi. Smisao i duh korizmene litur¬ 
gije možemo razumjeti samo u vidu ovih dvaju sa¬ 
kramenata, t. j. ako imademo pred očima staro kr¬ 
šćansko doba s ustanovom katehumena i javne pokore, 
a usto ako vodimo računa o dnevnim crkvenim sa¬ 
stancima t. zv. stajalištima ili zborovima. 

Katehumenat. U staro kršćansko doba krštavala 
su se djeca samo u izvanrednim zgodama. Redovno 
su se krštavali odrasli ljudi. Svaki onaj, koji je htio 
da primi sveto krštenje, morao se je prijaviti i biti pri¬ 
pušten u katehumenat. Katehumenat je vrijeme 
priprave za sveto krštenje. Trajao je dulje vremena : 
negdje tri, negdje pet, a negdje i čitavih sedam godina. 
Kroz to vrijeme morao je katehumen polaziti obuku 
u kršćanskoj vjeri, koju su davali posebni učitelji, 
katehete. Osim toga morao je živjeti kršćanskim ži¬ 
votom, kao da je pravi vjernik. Cijela crkvena općina 
pazila je na njegovo vladanje. Katehumeni su morali 
svake nedjelje i blagdana prisustvovati prvomu 
dijelu svete mise, od početka pa do završene propo¬ 
vijedi (katehumenska misa). 

Krštenje se obavljalo dva puta u godini: na Us¬ 
krs ujutro i na Duhove ujutro. Kao što je Gospodin 
u ranu zoru na Uskrs ustao iz groba, tako su i katehu¬ 
meni zajedno s njim ustajali na novi život iz groba 
istočnoga i ostalih grijeha. Sličan razlog postojao je i za 
blagdan Duhova. Kao što je Duh Sveti prvoga dana 
napunio Crkvu svoju ljudima raznih narodnosti i jezika, 
tako je on svake godine na Duhove i dalje povećavao 
novim pokoljenjima katehumena, koji su ulazili u Crkvu. 

Kad je katehumen bio dovoljno iskušan i pou- 
cen u vjerskim istinama, onda se za Uskrs puštao 
na Krštenje. Na početku korizme su katehumeni 
dobivali posebni blagoslov i postajali su „izabrani”, 
bvakoga dana kroz korizmu morali su pribivati slu¬ 
žbi Božjoj, gdje su im se u propovijedima tumačile 
one vjerske istine, koje nijesu još poznavali, napose 
nauku o Krštenju i Presvetoj Euharistiji. Osim toga 
tumačilo im se Vjerovanje i Očenaš. U stalne dane 
obavljali su se nad njima posebni obredi i zaklinja- 
n J a ’. . J 1 b'l' spojeni s ispitom o njihovoj vrijedno- 
sti i vjerskomu znanju, pa su se ti obredi i zvali stoga 
„skrutimji , Tih skrutinija bilo je sedam. 

U misnim obrascima korizmenih dana imamo 
na mjestima i u molitvama i u izboru pjeva¬ 

nih dijelova kao i perikopa mjesta, koja se izravno 
odnose na katehumene. 

Javna pokora. U staro kršćansko doba postojala 
je i ustanova javne pokore. Zbog nekih javnih grije¬ 
ha i sablaznjivih djela morali su grešnici obavljati 
javnu pokoru. Ona se vršila redovno u korizmi, lavni 
su grešnici bili izopćeni iz Crkve. Na čistu srijedu 
izveo bi ih svećenik iz Crkve i od toga dana smjeli su 
prisustvovati samo katehumenskom dijelu svete mise 
jer su bili isključeni od žrtvovanja i svete PrSi’ 
koja je oduvijek bila znak jedinstva s crkvenom za- 
jednicom. Pokoru su vršili do Velikoga Četvrtka: 
tada bi ih biskup ili svećenik primao natrag u crkvenu 
zajednicu skinuvši s njih izopćenje. Pokora se sa¬ 
stojala u tomu, što su morali postiti, uzdržavati se 
od zabava i nositi kostrijet. Mnogi bi se povukli u 
kakav samostan i tamo obavili svoju pokoru. 

Stajališta. I za ostale vjernike bilo je vrijeme 
korizme — vrijeme pokore. Post se obdržavao strogo 
roz četrdeset dana, t. j. svaki dan od čiste srijede 
do velike subote osim nedjelja. Postilo se tako, da 
vjernici nisu ništa jeli sve do pred zapad sunca. Tada 
bi prestao rad i svi bi se sakupili u jednoj crkvi, gdje 
bi svećenik nad njima izmolio molitvu, a onda bi u 
procesiji krenuli pjevajući litanije u drugu crkvu 

Tu se držalo stajalište ili zbor (stacija). U gradu Rimu 
bila je za svaki dan određena jedna crkva kao mjesto 
sastanka, a druga crkva, kamo će krenuti procesija 
i gdje će se držati zbor. Zbor je bila sveta misa, kod 
koje bi se vjernici pričestili i tek poslije mise blagovali, 
pa su prema tomu uzimali dnevno samo jedan obrok. 

Misne obrasce korizmenih dana možemo razumjeti 
imajući u vidu ovu praksu starih kršćana. Kod izbo¬ 
ra promjenljivih dijelova mise vrlo je mnogo odluči¬ 
valo mjesto zbora. Poslanica, evanđelje, a i drugi dije¬ 
lovi mise, vrlo često su u vezi sa svecem, u čijoj se 
crkvi držao zbor. Prema tomu, želimo li razumjeti 
značenje misnih obrazaca u korizmenim danima, 
moramo imati pred očima staru praksu Crkve u gradu 
Rimu, budući da su polako, sve crkvene općine pri¬ 
hvatile misal grada Rima i po njemu uredile svoje 
bogoslužje. Ta stara rimska praksa se sastoji u kate- 
humenatu, javnoj pokori i stajalištima ili zborovima. 
Imajući ove tri činjenice pred očima nema većih po¬ 
teškoća u razumijevanju korizmenih misnih obrazaca. 

Sudjelovanje vjernika. U kršćanskoj starini nijesu 
u korizmenom bogoslužju svakoga dana sudjelovali 
samo katehumeni i javni pokornici, nego svi vjer¬ 
nici. Vrijeme korizme bilo je vrijeme velikih duhov¬ 
nih vježba, koje je obavljala cijela Crkva. Te su se 
duhovne vježbe sastojale ponajprije u tjelesnomu 
postu. Prvi su kršćani postili strogo i oštro. Ali taj 
tjelesni post nije bio svrhom sam sebi. Tjelesno po- 
šćenje bilo je samo sredstvo, da čovjek uzmogne što 
bolje provesti duhovni post. Tijelo čovjeka 
odviše priteže k zemlji i ne da, da se u čovjeku raz¬ 
viju kršćanske kreposti. Tek kad čovjek svlada tije¬ 
lo i zagospodari nad njim, onda je duh slobodan i 
može poći putem duhovnoga napretka k savršen¬ 
stvu. Ostati samo kod tjelesnoga posta bila bi tek 
polovica posla, jer je tjelesni post samo sredstvo 
duhovnog usavršavanja. Stoga kroz ko¬ 
rizmu često moli Crkva, da bi tjelesno pošćenje bilo 
popraćeno duhovnim postom, a taj se sastoji u odri¬ 
canju, poniznosti, svladavanju samoga sebe itd. 

Post je u staro kršćansko doba pratila m o I i- 
t v a. Stari su kršćani mnogo molili. 1 privatno i za¬ 
jednički. Osobito je kod njih bio razvijen zajednički, 
liturgijski oblik molitve. Stoga su svakoga dana pri¬ 
sustvovali svetoj misi i tako euharistijskom žrtvom 
posvećivali svoj post i pokoru. Napose su svoju sna¬ 
gu i izdržljivost primali iz svete Pričesti, koju su 
svaki dan primali. 

Vanjski oblici starokršćanske korizmene prakse 
su doduše prestali, ali je d u h ostao isti. Kori¬ 
zma je i danas vrijeme pokore, vrijeme posta, tjele¬ 
snoga i duhovnoga. To su dani spasenja, dani punoga 
obraćenja k Bogu. Kroz korizmu nam neprestano 
dovikuje Crkva Riječi Božje: Obratite se k meni či¬ 
tavim srcem svojim, postom i plačom i tugovanjem. 
I razđerite srca vaša, a ne odjeću svoju, kaže Gospodin 
svemogući. — Neka ostavi bezbožnik put svoj i nepra- 
vednik misli svoje, pa se neka obrati Gospodinu i Go¬ 
spodin će se smilovati. Neka se obrati k Bogu našemu, 
jer On je spreman na opraštanje. Svima onima, koji 
ostavljaju svijet i njegove ugodnosti, Gospodin 
sam dolazi ususret i zato nam kroz korizmu dovikuje 
Crkva s Izaijom : Tražite Gospodina, dok ga još možete 
naći : zazivajte Ga, dok je blizu. Molitvi i postu treba 
da pristupi i milostinja: Razreži gladnom kruh svoj, 
a siromaha i putnika primi u kuću svoju ; kad vidiš 
gologa, obuci ga i ne prezri brata svojega. 


Pepelnica 

U najstarije kršćansko doba počimala je kori¬ 
zma s prvom nedjeljom. Budući da je tako post imao 
samo 36 dana, a kršćani su htjeli da poste po primjeru 
Kristovu čitavih 40 dana, dodana su korizmi i četiri 
posljednja dana iz tjedna po Pedesetnici. Tako je 
Pepelnica postala prvim danom korizme. Posipavanje 
pepela obavljalo se u starokršćanskom doba samo 
na glavama javnih pokornika, a kada je javna pokora 
u Crkvi napuštena, nastao je običaj, da se pepeo stav¬ 
lja na glavu svima vjernicima. 

Blagoslov pepela. Pepeo je slika zemaljske prola¬ 
znosti i raspadljivosti. Oduvijek se u Crkvi upotre¬ 
bljavao kao znak pokore. On nas imade podsjećati 
na ništavost našega života, da se srce naše otrgne 
od svega, što je zemaljsko. Blagoslivljajući na Pe¬ 
pelnicu pepeo Crkva moli, da bi taj vidljivi čin proiz¬ 
veo u dušama vjernika također i duhovne plodove 
pokoreiodricanja. 

Stavljajući vjernicima pepeo na glavu govori 
svećenik riječi Božje izrečene Adamu nakon grije¬ 
ha u raju zemaljskomu : Spomeni se, čovječe, da si 
prah i da ćeš se u prah povratiti. 

Obred završava molitvom: Podaj nam, Gospo¬ 
dine, da službu kršćanskih vojnika svetim postovima 
započnemo, te se uzdržljivošću utvrdimo u boju protiv 
duhovnih zloba. Eto u toj molitvi je izražen sav smisao 
korizme. Korizma je vrijeme borbe protiv 
samoga sebe, protiv svojih zlih sklonosti. Svi moramo 
u toj borbi biti vojnici. Snagu će nam davati tjelesni 
post kao odlično sredstvo odricanja. Ta tjelesna uz- 
držljivot ima biti sredstvom da lakše svladamo u 
sebi svoje duhovne zloće, strasti i grešne sklonosti. 

Sveta misa. Misni obrazac je strogo pokornički. 
Sastoji se iz odlomaka svetoga Pisma, u kojima je 
govor o potrebi pokore. Svi smo grešnici i zavrijedili 
smo tešku kaznu sa strane pravednoga Boga, no taj 
isti pravedni Bog je također i naš milostivi Otac, 
koji je spreman da nam u svako doba oprosti, kad 
se obratimo k njemu i kad ga zamolimo za oprošte- 
nje. Veliki su grijesi naši, ali je još veće milosrđe Bo¬ 
žje. Vrijeme korizme je vrijeme najprikladnije da se 
obratimo Gospodinu čitavim srcem svojim, posteći 
i plačući i tugujući. Ali taj post ne smije biti samo 
izvanjski. Ne smijemo biti jednaki farizejima, koje 
kori Isus u evanđelju ovoga dana. Oni su se oblačili 
u poderana odijela, nijesu se prali, posipavali su glave 
pepelom, samo da ih ljudi vide, kako su oni pobožni 
i kako poste. Krist toga ne će ! Onaj, koji posti, neka 
toga ne pokazuje u javnosti, da ga ljudi vide, nego u 
tajnosti, gdje ga vidi Otac nebeski. Na koncu evan- 

đelja i Krist sasvim u skladu sa značenjem pepelenja 
govori o prolaznosti i ništavosti ovoga svijeta. Ludo 
radi svaki onaj, koji se odviše brine, da na ovomu svije¬ 
tu prikupi bogatstvo. Jednoga dana će to morati 
ionako ostaviti, a onda će mu vrijediti samo dobra 
djela, koja je u životu činio. 

Poznavajući slabu ljudsku narav, koja mnogo 
toga dobroga počne, a onda napusti, moli Crkva, 
da bi vjernici istom pobožnošću, kojom su post za¬ 
počeli, također i nastavili te dovršili. 
(Dnevna molitva). — Dnevne mise u korizmi imaju 
jednu osebitost. Nakon Popričesne moli se još i moli¬ 
tva „nad pukom”. Najprije se pozovu vjernici, neka 
ponizno prignu glave svoje pred Bogom, a onda sve¬ 
ćenik u molitvi sazivlje na njih blagoslov Božji. S tom 
molitvom su se vjernici u staro doba kršćansko ot¬ 
puštali svojim kućama. 


Korizmene nedjelje 

Prva nedjelja. U starije kršćansko doba zapo- 
čimala je korizma ovom nedjeljom, pa se stoga i kaže 
u Tajni: Svečano Ti, Gospode, prinosimo žrtvu o po¬ 
četku korizmenoga posta moleći te, da se sustežući od 
jela odvratimo i od grešnih strasti. Istu misao izriče 
i Dnevna molitva, da naime tjelesno uzdržavanje 
donese Crkvi čistoću i da plod posta budu i druga 
dobra djela. Napokon u Popričesnoj Crkva 
jasno kaže svrhu cijele korizme : Neka nas, Gospode, 
sudjelovanje u tvojim Otajstvima obnovi i oslobodivši 
nas staroga čovjeka, neka nam dade da učestvuje u Tajni 
našega spasenja. Svrha je korizme, da se svojim žrtva¬ 
ma uključimo u žrtvu Kristovu na križu, po kojoj smo 
spašeni; to znači sudjelovati u Tajni našega spasenja. 
Da to uzmognemo, moramo skinuti sa sebe staroga čo¬ 
vjeka. U tom će nas pomoći primanje euharistijske Taj¬ 
ne, svete Pričesti. Zato su stari kršćani i primali svaki 
dan svetu Pričest, da njezinom pomoći izvojšte svrhu- 
naravski život u sebi. Tako je eto u tim molitvama iz¬ 
ražen način oko izgradnje novoga čovjeka kroz korizmu. 

Korizma je vrijeme borbe, pa nam stoga Cr¬ 
kva u evanđelju prikazuje Isusa Krista kao borca. 
Oboružan četrdesetdnevnim postom Krist se u tri 
navrata odupire napasti đavolskoj i svladava ih. U 
tom Kristovu primjeru je pouka za vjernike. — U 
psalmodijskim dijelovima mise pjeva se psalam 90. 
U tomu psalmu je prikazan čovjek, koji se bori 
protiv neprijatelja, ali ih i pobjeđuje, jer je Go¬ 
spodin uz njega. Njemu se na put stavljaju i zamke 
lovačke i ljuta kuga, strahote noćne i strijele i pomor, 
tisuće raznih neprijatelja, zmija ljutica i poskok i 
lav i zmaj, ali oni mu ipak ne mogu ništa, jer ga je 
Gospodin zakrilio, on mu je štit i pomoćnik u nje¬ 
govim poteškoćama. Cijeli taj psalam je dakle bodre- 
nje vjernika, da ne klonu u poslu oko svoje duhovne 
obnove, jer će im Gospodin pružiti svoju obilnu po¬ 
moć. On je onaj, koji kaže : U vrijeme prijatno usli- 
ših te i u dan spasenja pomogoh ti. Na ove Božje riječi 
nadovezuje sveti Pavao u današnjoj poslanici cijelu 
čitulju raznih kreposti, koje možemo uz pomoć Bo¬ 
žju steći, ako ozbiljno shvatimo, da su korizmeni 
dani zaista vrijeme najprijatnije, vrijeme spasenja. 

Druga nedjelja. U srijedu, petak i subotu prije 
ove nedjelje su proljetni kvatri. Subota je bila ali- 
turgijski dan, t. j. bez svete mise. Mjesto toga započi- 
mala je u subotu naveče vigilija, pod kojom se obav¬ 
ljalo ređenje svećenika i drugih crkvenih službenika. 
Vigilija je završavala u nedjelju u jutro svetom mi¬ 
som po onomu obrascu, po komu se služi danas misa 
u subotu u jutro. Današnji nedjeljni misni obrazac 
uveden je onda, kad su vigilije napuštene. Osnovna 
misao toga misnoga obrasca jest, da Gospodinu valja 
služiti čistim životom i vršiti Njegove zapovijedi. 
0 tomu govori sveti Pavao u poslanici na Solunjane 
ističući, kako moramo težiti za svetošću. Kršća¬ 
nin katolik treba da se razlikuje od neznabošca nesamo 
po tomu, što je kršćanin i što vjeruje, nego i po tomu, 
što živi po svojoj vjeri. I u evanđelju da¬ 
našnjega dana čujemo glas nebeskoga Oca: Ovo je 
Sin moj ljubazni, koji je po mojoj volji, njega slušajte. 

U slušanju Krista i njegovih zapovijedi se sastoji 
sva svetost kršćanskoga života. Evanđelje nam pri¬ 
kazuje preobraženoga Krista na gori Taboru. Njegovo 
preobraženje je slika njegova uskrsnuća, ali u isti 
mah i slika našega duhovnoga preobra- 
ženja i uskrsnuća na novi život. Zapreku 
tomu životu stavljaju brojni neprijatelji u nama sa¬ 
mima i oko nas, pa nam je upravo u ovim svetim 
danima i te kako potrebna pomoć Božja, da ih svla¬ 
damo. Stoga se u psalmodijskim dijelovima ove mise 
i nalaze vapaji: Spomeni se samilosti svoje, Gospode, 
i milosrđa svoga, što je odvi je ka, da nikad ne zavladaju 
nad nama neprijatelji naši (Ulaz). Umnožile su se ne¬ 
volje srca mojega, iz tjeskoba mojih izbavi me, Gospode. 
(Na stepenicama). Bože, koji vidiš, da smo bez svake 
snage, čuvaj nas iznutra i izvana, te nas obrani od svih 
tjelesnih suprotivština i očisti nam duše od svih zlih 
misli (Dnevna molitva). 

Treća nedjelja. U kršćanskoj starini nazivala se 
ova nedjelja „nedjeljom skrutinija”, jer su toga dana 
morali vjernici u crkvi izjaviti, smatraju li izabrane 
katehumene dostojnima, da budu pripušteni svetomu 
Krštenju. Ujedno se toga dana nad njima izricao 
prvi ekzorcizam, t. j. zaklinjanje đavla. Stoga se ra¬ 
zloga i pjeva kod ove svete mise evanđelje o tome, 
kako je Isus izagnao đavla. Tom zgodom je Spasitelj 
održao i poučnu propovijed o tomu, kako se čovjek, 
koji se otresao đavolske prevlasti, ne smije vraćati 
natrag na put grijeha, jer će njegov pad biti još gori, 
nego Ii što je bio prije. Bila je to opomena katehumeni- 
ma, ali u isti mah i svima vjernicima. Kristove riječi 
nadopunjuje Pavao u svojoj poslanici, koji kaže, 
da se ostavimo bezbožničkoga načina života. Dok smo 
živjeli u grijehu, bili smo u tami. Primivši sveto Kr¬ 
štenje došli smo u svijetlo i sad se više ne možemo 
vraćati natrag u tamu. Jer bijaste nekada tama, sad 
ste svijetlo u Gospodinu, kao djeca svijetla živite, jer 
je rod svijetla : svaka dobrota i pravda i istina. 

I u ovoj misi kao i u drugim korizmenim misa¬ 
ma molimo u psalmodijskim dijelovima i molitvama 

Gospodina, da nam ne uskrati svoje pomoći u svlada¬ 
vanju naših unutrašnjih i vanjskih neprijatelja, koji 
nas navode na grijeh. 

Vrlo je lijepa u ovoj misi Pričesna: I vrabac na¬ 
lazi sebi kuću i grlica sebi gnijezdo, gdje ostavlja ptiće 
svoje ; a ja tražim oltare svoje, Gospode nad vojskama, 
kralju moj i Bože moj l Blago onima, koji prebivaju 
u kući tvojoj, oni te hvale u vijeke vjekova. Oči katehu- 
mena uprte su u Gospodina i oni žele, da što prije po¬ 
stanu članovima Crkve. Vjernici su to već postigli 
i oni nalaze ugodno prebivalište u kući Očevoj, koji 
hrani najboljom hranom, pravim tijelom Sina svojega 
pod prilikama kruha u svetoj Pričesti. 

četvrta nedjelja. Zbor se ovoga dana vršio u 
rimskoj bazilici posvećenoj svetomu Križu, koja je 
nosila naslov „Sveti Jerusalem”. Imajući to pred 
očima jasno nam je, zašto se Jerusalem toliko spo¬ 
minje u današnjemu misnom obrascu. Naziv „Jeru¬ 
salem” ne označuje samo glavni grad židovske ze¬ 
mlje, nego Crkva tim imenom nazivlje i samu sebe. 
Ona je drugi Jerusalem, koji obuhvaća cijeli svijet. 
Tim istim nazivom napokon nazivlje ona slijedeći 
svetoga Ivana evanđelistu i nebo, nebeski Jerusalem. 

Današnja misa odiše duhom radosti. Mjesto 
ljubičastoga upotrebljava svećenik ružičasto odijelo, 
koje je znak prigušenoga veselja. Orgulje sviraju. 
Čemu se Crkva raduje ? Raduje se, što će se novi 
Jerusalem napuniti novim stanovnicima. 
Katehumeni su na završetku svoje priprave i u ovom 
tjednu u srijedu obavit će se nad njima glavni skru- 
tinij, kad će im biti predano i protumačeno Vjero¬ 
vanje i molitva Gospodnja. Vesele se također i kate¬ 
humeni, jer su nadomak svojemu cilju. Zato Crkva 
odmah.u početku mise radosno kliče: Veseli se, Jeru- 
saleme, i okupite se svi, koji ga ljubite, radujte se u 
veselju, koji ste bili žalosni, da se uzradujete i nasitite 
od obilja utjehe vaše. Na ovaj poklik nadovezuje se 
psalam 121., u kojemu psalmista izražava svoju radost, 
što dolazi u blizinu grada Jerusalema. Obradovah se, 
što mi rekoše : ići ćemo u dom Gospodnji. Eto već stoje 

noge naše na vratima tvojim, Jerusaleme. Jerusalem 
je zidani grad, sav u jednom sklopu. Ovamo idu ple¬ 
mena, plemena Gospodnja na posvjedočenje, da slave 
Ime Gospodnje. Jer su ondje postavljeni prijestoli za 
suđenje, prijestoli doma Davidova. Prosite sve, što je 
za mir Jerusalema, nasporilo se onime, koji te ljube. 
Budi mir oko tvrđava tvojih i obilje u rukama tvojim. 
Radi braće tvoje i bližnjih tvojih nazivljem mir tebi. 
Radi doma Gospoda Boga našega želim ti dobro. Ovako 
su eto katehumeni pozdravljali crkvu, sveti Jerusalem, 
u koju su na današnji dan ulazili, ali u zidovima te 
crkve oni su gledali drugi Jerusalem, katoličku Cr¬ 
kvu, u koju će doskora stupiti primajući sveto Kr¬ 
štenje. 

I sveti Pavao u poslanici govori o tom novom 
Jerusalemu. To je majka naša — sveta Crkva. Oni, 
koji su postali njezinim članovima, djeca su obećanja 
i uživaju slobodu djece Božje, kojom nas je Krist 
oslovodio. Oni nijesu više robovi đavla, kao što su bili 
ljudi u Starom Zavjetu, kad je na njihovim dušama 
ležao istočni grijeh, pa zbog toga nisu mogli da postanu 
ni stanovnicima onoga trećega Jerusalema, koji je na 
nebesima. 

Evanđelje pripovijeda, kako je za Kristom po¬ 
šlo veliko mnoštvo ljudi. Ti ljudi su slika 
svih onih, koji stupaju u krilo svete Crkve po Kr¬ 
štenju. Što dobivaju u Crkvi ? Najbolje i najvrednije: 
samoga Krista. Umnažanje hljeba i riba, o komu 
pripovijeda evanđelje je slika Presvete Euharistije, 
koja je najbolja hrana duše napose u danima kori¬ 
zmene borbe. 

Vrijeme Muke 

Slava svetoga Križa. Kroz korizmu Crkva u svo¬ 
joj liturgiji vrlo malo govori o Muci Kristovoj. Njoj 
su posvećeni posljednji dani korizme. Ona ga kroz 
te dane prikazuje kao muža boli, koji trpi, ali u isti 
mah i pobjeđuje. Misao borbe i poniženoj naj¬ 
uže je spojena s mišlju o Kristovoj pobjedi. Posebnu 

čast iskazuje kroz vrijeme muke sveta Crkva drve- 
tu k r i ž a, na komu je visjelo spasenje svijeta. 
Ona ga doduše ljubičastim rupcima pokriva pred 
našim tjelesnim očima, ali ga tim življe stavlja pred 
naše duhovne oči. Bilo je to drvo sramote, ali je po¬ 
stalo drvom časti, kraljevskim prestoljem, s kojega 
je Krist zavladao kao vječni kralj nad milijunima 
duša. Zato mu Crkva pjeva : 

0 zdravo, Križu, nado sva, u dane Muke Gospodnje, 

Umnoži milost dobrima i digni krivnju s grešnika. 

Osobito voli Crkva u ovima danima uspoređi¬ 
vati dva drveta: jedno, na komu smo upro- 
• pašteni, i drugo, po komu smo spašeni. Prvo je dobro 
poznanja dobra i zla u raju zemaljskom, gdje su Adam 
i Eva upropastili rod ljudski. Drugo je drvo križa, 
na komu je Krist trpio, da opere Adamov grijeh. Bog 
je naredio spasenje ljudskoga roda na drvetu križa, 
da odanle uskrsne život, odakle je proizašla smrt, te 
onaj, koji je na drvetu iznio pobjedu (đavo), na drvetu 
bude i svladan po Kristu, Gospodu našemu (prefacija). 

Nedjelja Muke. (Gluha). Misa ove nedjelje pro¬ 
žeta je mišlju na Kristove nevolje i na njegovu po¬ 
bjedu. Napose je u njoj značajan odlomak iz posla¬ 
nice sv. Pavla apostolima Židovima. Židovi su svake 
godine slavili dan pomirbe. Toga dana imao je pravo 
veliki svećenik, da uđe u svetinju nad svetinjama, 
u koju inače nije smjela stupiti ljudska noga, jer je 
u njoj stolovao sam Bog u slici oblaka. Veliki sve¬ 
ćenik je tom zgodom nosio posudu krvi od žrtava, 
koje su prije toga bile zaklane i spaljene u hramskom 
dvorištu. Tom krvlju poškropio bi kovčeg zavjetni 
i pod pred njim. Krvlju ovih žrtava nastojali su 
Židovi isprositi od Boga oproštenje svojih grijeha. 
Sveti Pavao nazivlje Krista velikim svećenikom No¬ 
voga Zavjeta. On je ušao u nebesku svetinju nad sve¬ 
tinjama noseći krv ne životinja, nego svoju vlastitu 
krv za naše otkupljenje. Pa ako je krv junaca i jara¬ 
ca mogla donijeti oproštenje, kud i kamo je žrtva 
Kristova donijela veću čistoću dušama ljudskim. 
Zato je Krist posrednik Novoga Zavjeta. Razlikuje 

se od velikoga svećenika posrednika Staroga Zavjeta 
time, što je ovaj mogao jedini da uđe u svetinju nad 
svetinjama, dok je Krist ušao najprije sam u nebe¬ 
sku svetinju ostavivši otvorena vrata, da mi svi mo¬ 
žemo poći za njim. 

. Evanđelje ovoga dana prikazuje sukob između 
Krista i farizeja. Sukob je nastao uslijed toga, što je 
Krist otvoreno i nedvoumno ustvrdio, da je on pravi 
Bog. Radi toga je kasnije i bio po velikom vijeću 
osuđen na smrt. Današnje evanđelje je prvo navješ- 
tenje njegove skore Muke i smrti. Muka 
Gospodnja započinje, zato se u misi i pjevaju psalmo- 
dijski dijelovi, u kojima je izražena bol čovjeka pat¬ 
nika. To su riječi, koje Crkva stavlja u usta Kri¬ 
stu, koji trpi. 


Cvjetnica 

Posljednji korizmeni tjedan naziva se Veliki 
Tjedan, jer se u njemu obnavljaju najznamenitiji 
dogođaji u djelu našega spasenja: Isusov ulaz u Je- 
rusalem, njegova posljednja borba s farizejima, ustano¬ 
va Presvete Euharistije, Njegova Muka, smrt i pogreb. 

Obredi Velikoga Tjedna odlikuju se svojom lje¬ 
potom i dubokim sadržajem. Katolička Crkva ima 
lijepu liturgiju, ali su od svih obreda, koje ona vrši 
najljepši obredi Velikoga Tjedna te snažno dje¬ 
luju na dušu, koja ih razumije i koja se u njih uživi. 
— Ti se obredi ujedno odlikuju i svojom velikom 
starinom, a što je najvažnije, zadržali su do da¬ 
na današnjega uz male izmjene svoj prvobit¬ 
ni oblik. Dok su se ostali obredi (sveta misa, dije¬ 
ljenje sakramenata i blagoslovina, razni obredi tije¬ 
kom godine) diljem vjekova u mnogočemu izmijenili, 
obredi Velikoga Tjedna u glavnom izgledaju još i sada 
onako, kako su se obavljali u staro kršćansko doba. 
To napose vrijedi za blagoslov maslina na Cvjetnicu 
te za obrede Velikoga Tjedna Petka i Subote. 

Blagoslov maslina. U nedjelju pred svojom Mu¬ 
kom i smrću došao je Isus praćen svojim apostolima 

u Jerusalem, gdje je bila sakupljena sila svijeta iz 
svih krajeva židovske zemlje na proslavi Pashe ili 
Vazma. Kad su ljudi čuli, da Spasitelj dolazi, pošlo 
mu je ususret golemo mnoštvo muškaraca žena i dje¬ 
ce na maslinsku goru te su ga u slavlju dopratili u grad 
kličući: ,,Hosana Sinu Davidovu ! Blagoslovljen, koji 
dolazi u ime Gospodnje !” Na Maslinskoj gori trgali su 
grane masline i paome te ih nosili u rukama prateći u 
golemoj povorci Gospodina do jerusalemskoga hrama. 

Uspomenu na ovaj dogođaj slavi Crkva na Cvjet¬ 
nicu. Već je u najstarije kršćansko doba bio običaj, 
da na ovaj dan nose vjernici u crkvu grančice maslina 
i paoma, a gdje toga nije bilo, drugo zeleno granje, 
te da se drži procesija, u kojojje svećenik predstavljao 
Isusa Krista, a vjernici one Židove, koji su ga doče¬ 
kali u Jerusalemu. Kasnije je uveden običaj, da se 
te grane masline i paome prije procesije blagoslove 
po posebnom obredu. 

Ovaj obred blagoslova je veoma zanimljiv radi 
toga, jer je veoma nalik na svetu misu. Stari su kr¬ 
šćani tako cijenili svetu misu, da im je slijed njezinog 
obreda služio kao uzorak i za druge obrede, koje su 
obavljali. Tako i ovaj obred maslina ima točan slijed 
jedne svete mise. Umjesto Pretvorbe kruha i vina 
obavlja se blagoslov maslina, a mjesto pričešćivanja 
dijele se vjernicima blagoslovljene masline. 

Obred počinje s Ulazom svećenika, koji pred¬ 
stavlja Isusa Krista, pa mu stoga pjevači kao ulaznu 
pjesmu i pjevaju onaj isti poklik, koji su klicali 
Židovi: „Hosana Sinu Davidovu ! Blagoslovljen, koji 
dolazi u ime Gospodnje. 0 Kralju Israelov ! Hosana 
na visini !” — Po tom slijedi dnevna molitva, u kojoj 
Crkva izriče, da je Isus Krist svojom smrću zaslužio 
rodu ljudskomu pravo na nebo. Rod ljudski nesamo 
da u to vjeruje, nego se i nada, da će to i postići. Us¬ 
krsnuće Isusovo je završetak njegove Muke, pa baš 
po tom uskrsnuću je naša nada još veća, da ćemo 
i doći onamo, kamo težimo, t. j. u nebo. 

Iza ove molitve čita se odlomak iz Mojsijeve 
knjige izlaska. U toj knjizi je Mojsije opisao izlazak 

naroda israelskoga iz ropstva misirskoga i njihov 
prijelaz u zemlju obećanu. Israelce je na tom putu 
vodio Mojsije. Bog ih je putem hranio kruhom, koji 
je svake večeri padao s neba, a zvao se mana. Us¬ 
prkos toga, što su Israelci primili preko Mojsija od 
Boga tolika dobročinstva, ipak su često dizali bune. 
Takvu su jednu bunu podigli odmah nakon prije¬ 
laza iz Egipta preko Crvenoga mora u kraju, koji 
se zvao Elim, gdje bijaše dvanaest studenaca i sedam¬ 
deset paoma. Tražili su, da im se dade kruha, i Go¬ 
spodin im je tom zgodom prvi put dao manu. — 
Sveta Crkva uzima u obredima Velikoga Tjedna u 
više navrata izlazak Israelaca iz Misi- 
ra slikovito u duhovnom smislu. Kao 
što je Bog nekada poslao Mojsija, da izvede Israelce 
iz Misira, gdje su robovali, u zemlju obećanu, tako 
je Bog poslao i Sina svojega, da izvede cijeli rod ljud¬ 
ski iz ropstva đavolskoga u drugu i bolju obećanu 
zemlju, u nebo. Mojsije je dakle slika Isusa Krista. 
Israelci su prešli na svomu putovanju preko Crvenog 
mora, dakle kroz vodu. Tako isto svaki onaj, koji hoće 
da dođe u nebo, mora prijeći kroz vodu svetoga Kr¬ 
štenja. Tko bude vjerovao i krstio se, spasit će se, rekao 
je Krist. — S tih razloga se i čita ovaj odlomak knjige 
izlaska kod blagoslova maslina. Israelci se bune pro¬ 
tiv Mojsija, kao što su se pobunili i protiv Krista. 
Tako nas to čitanje uvodi u dane Muke Gospodnje, 
koju ćemo proživjeti u Velikom Tjednu. Bog ih hrani 
kruhom s nebesa, koji je bio slika one prave mane, 
Presvetoga Oltarskoga Sakramenta, koga je Isus 
ustanovio kod posljednje večere na Veliki Četvrtak. 
Čita se napokon taj odlomak i zato, jer se cijeli taj 
događaj pobune protiv Mojsija dogodio na mjestu, 
gdje su rasle paome. Paoma je znak pobjede. 
I Crkva u onim paomama u Elimu gleda pobjedu 
Mojsijevu nad Misircima, a u paomama, koje blago- 
slivlje, gleda pobjedu Kristovu nad đavlom i njego¬ 
vom vlašću. 

Iza čitanja pjevaju se dvije Zavlake. U prvoj 
je opisana pobuna Farizeja protiv Gospodina. Sa- 

stalo se veliko vijeće i dogovara se, kako će Krista, 
ubiti. Ovo pjevanje je nadopuna prijašnjega čita¬ 
nja. Pobuna protiv Mojsija bila je slika pobune pro¬ 
tiv Isusa Krista. — U drugoj zavlači opisuje se, kako 
Isus Krist započinje svoju Muku znojeći se krvavim 
znojem među drvećem maslina na Maslinskoj gori.. 
Tako se eto paoma i masline ističu u čitanju i zavla- 
kama kao znakovi Kristove patnje i po¬ 
bjede. Crkva kroz sve ove dane nikada ne dijeli, 
jedno od drugoga. Ona prikazuje Isusa Krista kao 
muža boli, ali u isti mah također kao i pobjednika. 

Slijedi sveto evanđelje po Mateju, u komu je 
opisan ulazak Isusov u Jerusalem. 

Time je završen prvi dio blagoslova, koji bi od¬ 
govarao katehumenskoj misi, (Ulaz — Dnevna moli¬ 
tva — Čitanje — Zavlaka — Evanđelje). Sad slijedi 
drugi dio blagoslova, koji bi odgovarao starokršćan¬ 
skom prikazanju. U stara kršćanska vremena nije 
bilo današnjih prikaznih molitava, nego se nad kru¬ 
hom i vinom izmolila molitva nad žrtvenim daro¬ 
vima (Tajna), koja je prelazila u svečanu prefaciju. 
Na mjesto kruha i vina stoje sada kod ovoga obreda 
paome i masline. Nad njima moli svećenik molitvu 
blagoslivljajući to granje te spominje dva pralika. 
(slike) Crkve u Starom Zavjetu. Kad je Bog kažnjavao 
svijet općim potopom, onda je naložio Noji, da sa¬ 
gradi veliku lađu, u kojoj su se spasili on i njegova 
obitelj. Sve, što je bilo izvan te lađe, potopilo se. Lađa 
je slika katoličke Crkve. Svi oni, koji su u njoj, t. j. 
koji su njezini članovi, mogu se spasiti. Kad je opći 
potop prestao, pustio je Noje iz lađe golubicu, koja 
mu je donijela u kljunu maslinovu grančicu. Ta je 
maslinova grančica bila znak mira između Boga i svije¬ 
ta, z n a k, da je opća nesreća prestala.. 
Tako i ove grančice, što ih Crkva danas blagoslivlje,. 
znak su, da je nestalo neprijateljstva između Boga 
i svijeta po Muci i smrti Kristovoj. — Svećenik u 
molitvi spominje također i drugi pralik Crkve: Iz¬ 
lazak Israelaca iz Misira pod vodstvom Mojsijevim. 
Narod Israelski, koji se nazivao narod izabrani, slika 

je drugoga naroda izabranog, t. j. katoličke Crkve. 
Kao što je prvi izabrani narod spasio Bog po Mojsiju, 
tako je ovaj drugi izabrani narod spasio Bog po Isusu 
Kristu. — Kad su dakle Israelci pošli ususret Gospo¬ 
dinu noseći u rukama grančice maslina i paoma, oni 
su i nesvijesno tim nošenjem prikazali dvoje: prvo, 
da Isus Krist nosi pomirenje s Bogom (masline), 
i drugo, da je Isus Krist pobjednik (paome). Cr¬ 
kva blagoslivljajući te grančice hoće da istakne to 
isto. Po zaslugama i pobjedi Kristovoj stekli smo 
pravo u nebo. Kad dakle vjernici nose u rukama na 
ovaj dan blagoslovljene grančice, slični su onim 
Israelcima u Jerusalemu i poput njih idu u susret 
Gospodinu. Tako je procesija, koja se kasnije obav¬ 
lja, slika putovanja našega u nebo. Sve te misli su 
izražene u ovoj molitvi. 

Kao i druge Tajne prelazi i spomenuta molitva 
u svečanu prefaciju. Svećenik pjeva, da je uistinu 
dostojno i pravedno pravo i spasonosno slaviti Boga. 
Jer tebi služe stvorovi tvoji, tebe jedinoga začetnikom i 
Bogom priznavajući i svako te stvorenje tvoje hvali i 
blagoslivljaju te sveti tvoji. Jer oni pred kraljevima i 
vlastima ovoga svijeta ispovijedaju veliko Ime Jedino- 
rođenoga tvoga, kojemu služe anđeli i arkanđeli, prije¬ 
stolja i gospodstva. Ova je dakle prefacija poput svih 
ostalih pjesma Božjemu Veličanstvu, a napose Bogu 
Sinu, koji doduše započinje s danom Cvjetnice svoju 
Muku, ali ujedno i slavlje svoje konačne pobjede. 

Predslovlje je u misi uvod u kanon. Kod ovoga 
obreda nadomještava kanon niz od šest molitava, 
kojima svećenik blagoslivlje grančice moleći, da budu 
na korist duše i tijela onima, koji će ih nositi. U trećoj 
molitvi ističe Crkva, da grane paome označuju slavlje 
nad knezom smrti (đavlom), a mladice masline na neki 
način vapiju, da je došlo duhovno pomazanje. Tim se 
dakle dvjema biljkama s jedne strane ističe s 1 a v- 
1 j e pobjede Kristove nad njegovim neprijateljima, a 
s druge strane punina milosrđa Božjega. 
Blagoslovivši i pokadivši grančice moli svećenik mo¬ 
litvu, u kojoj spominje, kako je puk uresio cestu, ko¬ 

jom je Isus prolazio. Tako isto želimo i mi po vjeri 
pripraviti put Isusu Kristu među nas te ga dobrim 
djelima slijediti. 

Umjesto pričesti dijele se vjernicima grančice, 
a cijeli se obred završava molitvom, koja bi odgova¬ 
rala Popričesnoj. U toj molitvi moli Crkva, da bi srca 
naša Gospodin učinio onako čistim i nedužnima, 
kakva su bila srca djece, koja su klicala Gospodinu 
prigodom njegova dolaska u Jerusalem. 

Procesija. Ova je procesija najprije uvedena u 
Jerusalemu, gdje su vjernici na Cvjetnicu polazili 
na Maslinsku goru, a odavle su se vraćali opet u grad. 
Iz Jerusalema raširio se taj običaj po čitavoj Crkvi. 
Procesija je uspomena na Isusov ulazak u Jerusalem, 
pa se stoga putem pjevaju odlomci iz Matejeva i Iva¬ 
nova evanđelja, koji opisuju taj ulazak. No ujedno 
je ta procesija i slika našega ulaska s Isusom Kristom 
u nebo. Kad procesija izađe iz crkve, vrata se otvore, 
a kad se ponovo vrati, pjeva se pred vratima radosna 
pjesma u počast Isusu Kristu : 

Slava, čast i hvala ti, Spasitelju, kralju Kriste, 

Kom hosana klicahu mala usta djece čiste. 

U toj se pjesmi veliča Isus Krist kao pre¬ 
šla vni kralj, potomak Davidov, koga hvale i 
nebesa i zemlja. Cijeli ovaj obred nam na slikoviti 
način prikazuje, kako su vrata nebeska bila iza istoč¬ 
noga grijeha zatvorena. Onda je na ovaj svijet došao 
Isus Krist i kao slavni pobjednik svojim križem za¬ 
služio nam je nebo. Zato se križem udari tri puta po 
crkvenim vratima, koja se otvore, i svećenik pred¬ 
stavljajući Isusa Krista ulazi u crkvu prvi onako, 
kako je Krist ušao prvi u nebo, a za njim ulaze vjer¬ 
nici. 

Sveta misa. U Dnevnoj molitvi na Cvjetnicu 
moli Crkva, da bismo se po Božjoj dobroti i mi ugle¬ 
dali u strpljivost našega Spasitelja, pa da bi¬ 
smo mogli postati dionicima Njegova uskrsnuća. 
Tko hoće da zajedno s Kristom uskrsne, mora zajedno 
s njim i trpjeti. Križevi i nevolje ovoga života su put 
do uskrsnuća. Te križeve treba iz ruke Božje primati 

poslušno i strpljivo, onako, kako je Krist nosio svoj 
Križ. 

U Poslanici ističe sv. Pavao i poniženje i proslavu 
Kristovu. Ponizio je sam sebe postavši poslušan, po¬ 
slušan do smrti na križu, a zato ga i Bog uzvisi i darova 
mu ime, koje je nad svako ime, da se u ime Isusovo po¬ 
kloni svako koljeno onih, koji su na nebu i na zemlji 
i pod zemljom, i svaki jezik prizna na slavu Boga Oca: 
Isus Krist je Gospodin. Dakle i ova poslanica ističe 
misao današnje svetkovine: Krist trpi, ali i 
pobjeđuje. 

Namjesto evanđelja pjeva se Muka Gospodina 
našega Isusa Krista po Mateju, koji je najpodrobnije 
opisao Muku i smrt Spasiteljevu. — Na Veliki Utorak 
pjeva se kod svete mise Muka po Marku, u srijedu 
po Luci, a na Veliki Petak po Ivanu. Tako se u ovo¬ 
mu tjednu izredaju sva četiri evanđelista sa svojim 
opisom Muke i smrti Gospodinove. 

Sveto Trodnevlje 

Posljednja tri dana Velikoga Tjedna : Četvrtak, 
Petak i Subota zovu se jednim imenom „Sveto Tro¬ 
dnevlje”. Oni su posvećeni uspomeni na djelo našega 
spasenja : Krist je za nas trpio, umro i bio pokopan. 
— Obredi ovih dana su veoma svečani i puni sadr¬ 
žaja. Takvi su oni obredi, koji su povezani uz svetu 
misu, a tako je isto svečano obavljanje dnevne slu¬ 
žbe napose Jutarnje. 

Jutarnja ovih dana ima po tri noćnice kao i na 
druge dane u godini. U svakoj noćnici mole se najprije 
tri psalma, a onda slijede tri čitanja. Ukupno dakle 
devet psalama i devet čitanja. Iza svakoga čitanja 
moli se ili pjeva t. zv. responzorij. 

Čitanja prve noćnice uzeta su iz „Tužbalica” 
proroka Jeremije. Godine 606. prije Krista provalili 
su u zemlju židovsku Babilonci te je opustošili. Tom 
zgodom sravnili su sa zemljom i glavni grad Jerusalem 
s veličanstvenim hramom, koji je bio sagradio veliki 
i mudri Salamon. Sav su narod israelski odveli u rop¬ 

stvo u Babiloniju, gdje je ostao punih sedamdeset 
godina. Prorok Jeremija, koji je u to vrijeme živio, 
gledajući nesreću svoga naroda, a napose ruševine 
grada i hrama, ispjevao je ove tužne pjesme. U njima 
je opisao svu narodnu nesreću i poniženje, koje 
je doživio nekada krasni grad Jerusalem. Od njega 
je postala samo hrpa kamenja, nad kojim od radosti 
kliču njegovi neprijatelji te se izrugavaju nesretnom 
narodu israelskomu. Ipak na koncu te svoje pjesme 
Jeremija izražava nadu, da će se Gospodin smilovati 
svomu narodu i poniziti njegove neprijatelje te da 
će Jerusalem i njegov hram biti ponovo podignuti. 
— Tužbalice su alfabetska pjesma, t. j. svaka kitica 
počinje jednim slovom židovskoga alfabeta po redu. 
(alef, bet, gimel, dalet, he, vau, zain itd.). 

Crkva je uzela u prvu noćnicu Jutarnje ovih 
dana odlomke Jeremijinih tužbalica s dva razloga. 
Ponajprije razoreni Jerusalem je slika 
Isusa Krista. Kao što su Babilonci od svetoga 
grada učinili hrpu kamenja, tako su Židovi iznakazili 
Krista u njegovoj Muci. Kao što su Babilonci kliktali 
od veselja nad mukama israelskoga naroda, tako su i 
neprijatelji slavili slavlje nad njegovom Mukom i smr¬ 
ću. Kao što napokon Jeremija izražava svoju nadu 
u konačnu pobjedu pravde, tako i Crkva izražava 
uvjerenje, da iza poniženja Gospodnjega dolazi nje¬ 
govo uskrsnuće. — Drugi je razlog u tomu, što je 
razoreni Jerusalem slika naše du- 
š e. Kao što su Babilonci razorili grad Jerusalem, tako 
je i đavo oduzeo svaku ljepotu našoj duši te je grije¬ 
hom iznakazio. Po Isusu Kristu i njegovoj pobjedi 
povraćena je nama nekadašnja ljepota duše. Uskr¬ 
snućem Gospodinovim dovršeno je djelo spasenja. 
Nama je dana prilika, da uskrsnemo na novi život 
putem svetoga Krštenja, a ako taj život smrtnim 
grijehom izgubimo, ponovo putem sakramenta Po¬ 
kore. Vrijeme korizme je takovo vrijeme, u kome 
smo mogli pokorom ponovo zadobiti taj život, pa stoga 
i Tužbalice Jeremijine imadu pokornički značaj. 
Slušajući Jeremiju treba da promislimo na bijedno 

stanje svoje duše i da se obratimo Gospodinu : Zato 
i svako čitanje završava riječima : Jerusaleme, Jeru- 
saleme, obrati se Gospodinu Bogu svojemu. Taj poklik 
Crkve nije upravljen gradu Jerusalemu, nego se pod 
imenom „Jerusalem” misli naša duša. 

Iza Jutarnje mole se Pohvale. One se sastoje od 
pet psalama i Zaharijine pjesme „Blagoslovljen Gospo¬ 
din Bog I sr ae lov” te molitve. Na koncu se pjeva Da- 
vidov pokornički psalam: Smiluj se meni, Bože. 

Jutarnja i Pohvale nazivlju se „službom u mra¬ 
ku”. U starije se naime doba ova služba i obavljala 
u noći. Danas se to više ne čini, nego se Jutarnja i 
Pohvale Velikoga Četvrtka mole u srijedu poslije pod- 
ne, Jutarnja Velikog Petka u četvrtak poslije podne, 
a Jutarnja Velike Subote u petak poslije podne. Ipak 
je od starog načina noćnoga molenja ostala jedna us¬ 
pomena. Dok se naime obavlja ova služba, stoji pred 
oltarom jedan trokut, na komu je usađeno petnaest 
svijeća. Iza svakoga psalma, a ima ih ukupno četr¬ 
naest, ugasi se po jedna. Kad se pjeva u Pohvalama 
»Blagoslovljen Gospodin Bog Israelov”, ugase se i os¬ 
tala svijetla po Crkvi, a petnaesta svijeća, koja stoji 
na vrhu trokuta, odnese se iza oltara. Kad je obred 
potpuno gotov, donese se ta svijeća opet na trokut 
i poslije službe ugasi. — Slikovito značenje ovoga 
obreda je slijedeće: Svijeća na vrhu trokuta pred¬ 
stavlja Krista, a ostale svijeće apostole. Kao što su 
apostoli redom ostavljali Isusa, tako se redom i gase 
svijeće. Svijeća se nosi za oltar, da nam se predstavi, 
kako je Isus bio pokopan, a onda se donese natrag 
na uspomenu Isusovoga uskrsnuća. — Na koncu 
Jutarnje nastaje t. zv. „strepitus”, t. j. udaranje knji¬ 
gama po klupi na uspomenu potresa, koji je nastao 
prigodom Isusove smrti. 

Jeremijine Tužbalice zovu se latinski „lamenta- 
cije”, pa je narod tim imenom prozvao cijeli ovaj ob¬ 
red obavljanja Jutarnja i Pohvala. 

Veliki Četvrtak 

Veliki je Četvrtak posvećen uspomeni na dva 
velika i značajna događaja, od kojih je jedan radostan, 
a drugi tužan. Toga dana slavimo ponajprije uspo¬ 
menu, kako je Isus Krist blagovao sa svojima učeni¬ 
cima posljednju večeru i tom zgodom ustanovio Pre¬ 
sveti Oltarski Sakramenat. Pored toga 
slavimo i uspomenu na početak Muke Isu¬ 
sove, jer je Isus na taj dan započeo svoju Muku 
znojeći se krvavim znojem na Maslinskoj gori, gdje 
je bio izdan, uhvaćen, odveden pred Anu i Kajfu, 
osuđen po velikomu vijeću na smrt i u tamnici izru- 
gan sa strane svećeničkih slugu. Zato su u službi Bo¬ 
žjoj Velikoga Četvrtka izraženi dvostruki osjećaji: 
radosni i tužni. Crkva se raduje, što je toga 
dana dobila od Gospodina tako divan dar: njegovo 
Tijelo i njegovu Krv pod prilikama kruha i vina. 
Međutim pomisao na strašne muke, koje je Gospodin 
toga dana započeo, ne dozvoljava da dade punoga 
oduška svojoj radosti. Osobito Crkva izražava svoju 
veliku bol nad strašnom činjenicom, da se u zboru 
apostola našao jedan, koji je za kukavnih trideset sre¬ 
brnjaka izdao svoga Učitelja. 

Sveta misa. U staro kršćansko doba služile su 
se na današnji dan tri svete mise, svaka po svomu 
vlastitomu obrascu. Prva je misa bila rano ujutro, 
a bila je namijenjena javnim pokornicima, koji su 
se toga dana natrag primali u crkvenu zajednicu. 
Posebni je razlog, zašto je upravo Veliki Četvrtak 
bio određen za ovaj obred. Na posljednjoj večeri mo¬ 
lio je Gospodin, da bi svi njegovi sljedbenici bili jed¬ 
noga duha i da bi svi bili međusobno povezani vezom 
ljubavi. Da svi budu jedno, kao što su jedno on i nje¬ 
gov nebeski Otac. Stoga se od najstarijih kršćanskih 
vremena sveta Pričest smatrala vezom crkvenoga 
jedinstva. Ako je netko bio odbijen od stola 
Gospodnjega, značilo je, da je izopćen (isključen) 
iz katoličke Crkve. Kad je bio natrag primljen, u znak 
ponovnoga njegova zajedinstva s ostalim članovima 

Crkve, davala mu se sveta Pričest. Javni grešnici 
bili su na početku korizme izopćeni iz Crkve. Kroz 
cijelu korizmu nijesu smjeli pristupiti svetoj Priče¬ 
sti. Veliki Četvrtak je dan ustanove Presvete Euhari¬ 
stije, pa je stoga i bio izabran da bude danom, kad će 
se javni grešnici natrag primati u crkvenu zajedni¬ 
cu. — Sam obred toga primanja bio je vrlo ganutljiv. 
Pokornici su čekali pred vratima crkve, dok je bi¬ 
skup sa svećenstvom pred oltarom molio pokorničke 
psalme i litanije svih svetih. Za vrijeme te molitve 
izlazili su iz crkve đakoni i redom pjevali pred pokor¬ 
nicima ove retke Svetoga Pisama : Govori Gospodin : 
Ne ću smrti grešni kove, nego hoću da se obrati i živi 

— Gospodin kaže: Činite pokoru, jer je blizu kraljev¬ 
stvo Božje. — Podignite glave vaše i gledajte, jer je blizu 
otkupljenje vaše. Iza toga uveo bi biskup pokornike 
u crkvu, pred oltarom im podijelio odrešenje, a onda se 
služila sveta misa, pod kojom bi se pokornici pričestili. 

Druga misa služila se kasnije, a kod nje bi biskup 
posvetio sveto ulje. 

Treća misa služila se na večer. Na Veliki Četvr¬ 
tak blagovao je Spasitelj vazmeno janje i tom zgo¬ 
dom prvi put pričestio apostole svojim Tijelom i Kr¬ 
vi. Na uspomenu te prve svete mise služila se u staro 
kršćansko doba također naveče sveta misa, kod koje 
je biskup — odnosno najodličniji svećenik u mje¬ 
stu — pričestio ostalo svećenstvo. Kod te zgode pred¬ 
stavljao je služitelj Isusa Krista, a ostali svećenici 
apostole. Dakako da su se tom zgodom pričestili i 
ostali vjernici, koji su upravo tom zgodom izvršavali 
svoju uskrsnu dužnost. Taj običaj ostao je i do da¬ 
nas. Danas nema tri svete mise, nego je samo jedna, 
koju služi biskup — odnosno najodličniji svećenik 

— i kod koje se mise ostali svećenici pričeste. 

Misni obrazac ove svete mise je dijelom posvećen 
ustanovi Presvete Euharistije, a dijelom Muci Isu¬ 
sovoj. U znak radosti pokriveni su križevi u crkvi 
bijelim rupcima mjesto ljubičastim, pjeva se „Slava”, 
kad zazvone sva zvona i zasviraju orgulje, ali odmah 
zatim umuknu do „Slave” na Veliku Subotu. 

Sveti Pavao apostol govori o Presvetom Oltar¬ 
skom Sakramentu, kako ga je Isus ustanovio na po¬ 
sljednjoj večeri pa upozoruje vjernike, da ga uvijek 
dostojno primaju. Evanđelje doduše ne govori o samom 
činu ustanove, nego o pranju nogu, koje je Isus oba¬ 
vio kod posljednje večere. 

Procesija. Kod svete mise na Veliki Četvrtak 
posvećuje svećenik tri velike hostije. S jednom se pri¬ 
česti, dok druge dvije nosi u procesiji na pokrajni 
oltar, koji se za ovu zgodu posebice lijepo iskiti i uresi. 
S jednom će se hostijom na Veliki Petak pričestiti, 
a drugu će u pokaznici izložiti u Božjemu grobu. Dok 
kreće procesija, pjeva se himan: Usta moja, uzdi- 
žite preslavnomu Tijelu glas. Tu je pjesmu spjevao 
sveti Toma Akvinski i u njoj opisao, kako je Spasi¬ 
telj večerao zadnju večeru i ustanovio Presvetu Euha¬ 
ristiju. 

Otkrivanje Oltara. S glavnoga oltara se ponesu 
tađođer i posvećene čestice u ciboriju za pričest vjer¬ 
nika, a onda svećenik obučen u ljubičastu stolu polazi 
k oltarima i skida s njih pokrivače i sav nakit. Taj 
obred ima svoje slikovito značenje. Ponajprije svaki 
oltar predstavlja Isusa Krista. Za vrijeme njegove 
Muke on je bio nagrđen i izružen, pa na uspomenu 
toga skida svećenik s oltara sav nakit. S druge strane 
nakit na oltaru je izraz veselja, a Crkva ne može biti 
vesela, dok misli i proživljava patnje svoga Božan¬ 
skoga Osnivača. 

Pranje nogu. U nekim, a napose stolnim crkvama, 
vlada običaj, da biskup odnosno svećenik opere noge 
dvanaestorici svećenika ili nižih službenika ili dva¬ 
naestorici staraca, kao što je Krist oprao noge svojim 
apostolima. Dok se obavlja ovo pranje, pjevaju se 
stihovi iz Svetoga Pisma, koji govore o bratskoj 
ljubavi, o čistoći duše i o poniznosti. 

Posveta ulja. Drevni je običaj, da na današnji 
dan biskupi posvećuju kod svoje mise sveta ulja. 
Svetih ulja imamo.tri vrste. Prvo je bolesničko 
ulje, koje se upotrebljava kod dijeljenja sakramenta 
Bolesničkoga Pomazanja. Drugo je katehumen- 

s k o ulje, koje se upotrebljava kod dijeljenja svetoga 
Krštenja prije samoga čina Krštenja, kod krunidbe 
vladara i kod posvećivanja crkvenih predmeta. Tre¬ 
će je sveta krizma, koja se upotrebljava kod Kr¬ 
štenja iza samoga čina Krštenja, kod svete Potvrde 
i svetoga Reda. Sveta krizma je mješavina od ma¬ 
slinova ulja i balzama. 

Posvećivanje svetih ulja obavlja se veoma sve¬ 
čano. Pred velikim oltarom je veliki stol, za kojim 
sjedi biskup pokriven mitrom, a uza nj dvanaesto¬ 
rica svećenika u misnicama i oveći broj drugih služ¬ 
benika. Prije „Očenaša” prekine biskup nisu i za 
stolom posveti bolesničko ulje, a onda opet misu na¬ 
stavi. Iza Pričesti oduljim svečanim blagoslovom 
posvećuje katehumensko ulje i svetu krizmu. Kod 
toga posvećivanja sudjeluje i dvanaest svećenika. 

Veliki Petak 

Veliki Petak je najtužniji dan u crkvenoj godini. 
Sve su misli i osjećaji svete Crkve toga dana upravljene 
na Kalvariju, gdje na sramotnom drvetu križa u naj¬ 
strašnijim mukama trpi i umire Spasitelj svijeta. 
No to drvo sramote upravo je danas postalo predme¬ 
tom najveće časti i poštovanja. Stoga 
se Crkva danas s najdubljim počitanjem baca pred 
taj sveti znak, koji je za Isusa bio drvo smrti, ali 
za nas svih je drvo života. 

Služba Božja Velikoga Petka sastoji se od tri 
dijela. Prvi dio je katehumenska misa; drugi dio 
poklon svetomu križu; a treći dio misa pretposvećenih 
darova. 

Katehumenska misa. Današnja katehumenska 
misa na Veliki Petak je točno onakva, kakva je bila 
u najstarije kršćansko doba. Svećenik dolazi pred 
oltar obučen u crno ruho i zajedno se sa svojim služ¬ 
benicima niče prostre po stepenicama oltara. Tako 
je nekada bilo kod svake mise. — Kad ustane, pođe 
k oltaru i počne poučni dio svete mise. Po današnjem 
slijedu katehumenske mise dolazi najprije molitveni. 

a onda tek poučni dio svete mise. U najstarije doba 
bilo je obratno, pa je tako ostalo do danas još samo 
u katehumenskoj misi Velikoga Petka. 

Poučni dio svete mise počinje pjevanjem odlomka 
iz proroka Ozije. U tomu je odlomku izražena 
nada u skoro uskrsnuće Isusovo. Oživit će naš do dva 
dana, treći dan uskrisit će nas i živjet ćemo pred licem 
Njegovim. — Iza ovoga čitanja pjeva se z a v 1 a k a, 
u kojoj prorok Habakuk unaprijed gleda Spasitelja, 
kako visi među dvojicom razbojnika. — Na tu za- 
vlaku nadovezuje se odmah molitva, u kojoj se 
spominje jedan od tih razbojnika zajedno s nesretnim 
apostolom Judom. Jednomu je smrt Gospodinova 
donijela život vječni, a drugomu vječnu propast. 
Crkva moli, da bi i nama donesla Muka i uskrsnuće 
Gospodinovo život vječni kao raskajenom razbojniku. 

Drugo je čitanje uzeto iz M o j s i j e v e knji¬ 
ge Izlaska. Kad je Bog oslobađao Israelce iz 
misirskoga ropstva, zapovjedio je, da svaka israelska 
kuća zakolje one noći janje ili jare, kojemu se ne smiju 
prelomiti kosti i da se njegovom krvlju poškropi prag 
i dovratnik. Kad je došao te noći anđeo smrti noseći 
pomor svima prvijencima u zemlji misirskoj, pošte¬ 
đene su od te strahote sve one kuće, koje su bile po- 
škropljene krvlju janjeta. Da Israelcima kroz sva po¬ 
koljenja ostane u živoj uspomeni ovo oslobođenje, 
odredio je Bog, da se svake godine u proljeću ima sla¬ 
viti Pasha ili Vazam i to isto onako, kako su je Israel- 
ci obavili one znamenite noći prigodom izlaska iz Mi- 
sira. Taj blagdan je kod Israelaca započimao petkom 
poslije podne u tri sata. Početak blagdana bila je sve¬ 
čana žrtva. Značajno je, da je Isus Krist umro na brdu 
Kalvariji upravo u onomu času, kad se na susjed¬ 
nomu brijegu Sionu prikazivala ta žrtva. Tamo se 
prikazivala žrtva Staroga Zavjeta, a u isti mah pri¬ 
kazivao je na Kalvariji žrtvu Novoga Zavjeta'sam Sin 
Božji žrtvujući samoga sebe za spasenje svijeta. Ono, 
što je bilo u Starom Zavjetu samo slika, postalo je u 
Novom Zavjetu zbiljom. Sve žrtve Staroga Zavjeta 
nijesu bile ništa drugo, nego samo blijeda slika žrtve 

Novoga Zavjeta. — U zavlači, koja se pjeva iza 
ovoga čitanja, opisuju se boli Isusove, što ih je pre- 
patio. 

Kao treće čitanje pjeva se Muka Isusova, 
kako ju je opisao sveti evanđelista Ivan. 

Time je poučni dio završen, a počinje moli¬ 
tveni. Na Veliki Petak Krist je spasio cijelo čovje¬ 
čanstvo. Njegova žrtva je neizmjerne vrijednosti 
i kadra da pomogne svima i svakomu. Zato danas 
Crkva u molitvama svojim ne zaboravlja na nikoga. 
Ona ponajprije moli za s a m u s e b e, da je se Go¬ 
spodin udostoji umiriti, sjediniti i sačuvati, da ustraje 
stalnom vjerom u priznanju Njegova imena. Za¬ 
tim moli za svoga vrhovnoga poglavara svetoga Oca 
papu, da ga Gospodin čuva zdrava i nepovrijeđe- 
na, i da bi vjerni puk, koji on vodi, uznapredovao. 
Crkva moli nadalje za biskupe i niže crkve¬ 
ne službenike: svećenike, đakone, svjećonoše, 
zaklinjače, čitače, vratare, priznavaoce, djevice, udo¬ 
vice i za sve vjernike, da bi svi oni vjerno vršili 
dužnosti svojega staleža. Moli nadalje za k a t e h u- 
m e n e, da bi preporođeni svetim Krštenjem bili 
valjani članovi svete Crkve. Danas doduše više nema 
katehumena u našim krajevima, ali ih ima u misija¬ 
ma, pa je ova molitva još uvijek suvremena. Crkva 
nadalje moli, da bi Bog očistio svijet od zabluda, 
uklonio bolesti, odagnao glad, otvorio tamnice, raz¬ 
riješio okove, dopustio putnicima povratak, dao ne- 
moćnicima zdravlje, a brodare doveo u luku spasenja. 
Crkva ne zaboravlja ni na one, koji su otpali od nje, 
a to su krivovjerci i raskolnici. Krivo¬ 
vjercu su oni, koji naučavaju nauke protivne objavi 
Božjoj, a raskolnici su oni, koji ne priznavaju zakoni¬ 
toga crkvenoga poglavarstva. Za jedne i druge moli 
Crkva, da bi se povratili istini i jedinstvu Crkve. 
Crkva moli i za nevjerne Židove, da bi i oni upo¬ 
znali, da je Isus Krist zaista obećani Mesija, koga su 
oni nekada odbacili. Napokon Crkva moli i za n e - 
z n a b o š c e, da bi se odvratili od štovanja krivih 
bogova i po svetomu Krštenju postali članovima 

Crkve. — Na početku svake molitve učini svećenik 
duboki prigib koljena u znak smjerne molitve. Jedino 
ga izostavi kod molitve za Židove, jer su oni na dana¬ 
šnji dan klecali pred Isusa, ali ne da mu izraze po¬ 
štovanje, nego da mu se narugaju. 

Poklon svetomu križu. U najstarije kršćansko 
doba započimali su u gradu Rimu obredi Velikoga 
Petka procesijom, u kojoj se nosila čestica pravoga 
Isusova križa. Pred njom je išao bosonog sam papa 
i kadio križ. Ovaj običaj prešao je i u druge crkve, 
gdje nijesu imali ostatak pravoga Kristova križa, 
nego su mjesto toga svečano otkrivali obični drveni 
križ. 

Svršivši katehumensku misu uzme svećenik s ol¬ 
tara križ pokriven ljubičastim pokrivačem te ga po¬ 
stepeno otkriva u tri maha pjevajući svaki put: 
Evo drvo križa, na komu je visjelo spasenje svijeta. 
Pjevači pozovu narod riječima: Dođite, poklonimo 
se, i cijela crkva sagne desno koljeno pred križem. 
Tada svećenik položi križ na stepenice oltara i trostru¬ 
kim poklonom počasti Drvo Spasenja, a iza njega 
idu njegovi službenici te ostali narod. Dok se obavlja 
ovaj obred poklonstva, pjevaju se t. zv. predba¬ 
ci v a n j a, koja počinju riječima : Puče moj, što uči¬ 
nili tebi ili u čemu ožalostih tebe, odgovori meni. U tim 
predbacivanjima prikazuje Isus Krist, koliko je dobra 
iskazao narodu israelskomu i kako mu je On to vra¬ 
tio. Ta predbacivanja ne idu samo Israelce. Svaki 
od nas je vratio Bogu za dobročinstva bezbrojnim 
grijesima. Zato se prekidaju predbacivanja tri puta 
i pjeva se vapaj : Sveti Bože, sveti krepki, sveti besmrtni, 
pomiluj nas ! Ovaj vapaj za oproštenjem pjeva se u 
dva jezika, grčki i latinski: Agios o teos, sanctus Deus 
— agios ishiros, sanctus fortis — agios atanatos, eleison 
imaš, sanctus immortalis, miserere nobis. Pjeva se u dva 
jezika stoga, jer je nekada u Rimu jedan dio pučan¬ 
stva govorio grčki, a drugi latinski, pa su ovaj zapjev 
pjevali najprije Grci u svom jeziku, a onda Latini 
u svom. — Ima ovo dvojezično pjevanje i svoje lije¬ 
po slikovito značenje. Grčki jezik predstavlja istočnu 

polovicu svijeta, a latinski jezik zapadnu polovicu. 
Krist je na Veliki Petak spasio i Istok i Zapad, cijeli 
svijet. 

Iza ovoga predbacivanja pjeva se zapjev: kla¬ 
njamo se križu tvomu, Gospode, hvalimo i slavimo sveto 
uskrsnuće tvoje, jer evo, poradi ovog je drveta radost 
došla na cio svijet. Crkva dakle niti u najvećoj boli ne 
zaboravlja na pobjedu Kristovu. Križ prestaje 
biti samo znak Muke, on u sjaju Velikoga Petka po¬ 
staje znakom pobjede, kraljevskim prijestolom, na komu 
je Krist zavladao svijetom. 

Potom se pjeva odulja pjesma, u kojoj je opisano 
trpljenje Isusovo kroz čitav život, a pogotovo tr¬ 
pljenje na križu. I u toj pjesmi izražena je lijepa misao 
od dva drveta. jedno nas je drvo upropastilo 
i tom je zgodom odlučio Bog, da nas drugim drvetom 
spasi. Poslao je Sina svojega, koji je na tom drugom 
drvetu proveo otkupljenje naše. 

Za vrijeme cijeloga obreda ne gore svijeće na ol¬ 
taru. Upaljena svijeća je slika živoga Isusa Krt- 
sta. Krist je na Veliki Petak umro i zbog toga svijeće 
ne gore. Tek pod konac ovoga obreda zapale se svijeće 
na oltaru zato, jer će svećenik prenijeti na nj Presveti 
Oltarski Sakramenat. 

Misa pretposvećenih darova. Veliki Petak je danas 
jedini aliturgijski dan u godini t. j. dan, kad nema 
svete mise. Na Veliki Četvrtak posvećuje svećenik 
tri hostije, od kojih se s jednom na Veliki Petak pri¬ 
česti. Ta je posvećena hostija na pokrajnom oltaru, 
pa se nakon poklona svetomu križu nosi u svečanoj 
procesiji na glavni oltar. Za vrijeme toga prenosa 
pjeva se himan : Barjaci kreću kraljevi. Pjevanje toga 
himna je u svezi s poklonom križa, komu je posvećen 
cijeli ovaj dan. 

Kad je Presveto doneseno na oltar, svećenik Ga 
najprije pokadi, a onda moli molitve kao pripravu 
na svetu Pričest. 

Budući da ovo nije prava misa, nego samo pro¬ 
širena sveta Pričest, te zato, jer joj manjkaju dva 
bitna dijela svete mise : Prikazanje i Pretvorba, zove 

se ovaj obred misa pretposvećenih darova, 
t. j. Pričest s hostijom, koja je dan prije posvećena. 

Obredi Velikoga Petka završavaju se pola¬ 
ganjem svetoga Tijela u monstrance u 
Božji grob. Za to vrijeme pjeva se responzorij: Evo 
kako umire pravednik, a nitko ne osjeća u srcu. Ljudi 
pravedni dižu se sa svijeta, a nitko ne razmišlja. Is¬ 
pred opačine dignut je pravednik i bit će u miru uspo¬ 
mena njegova. 


Velika Subota 

Da možemo shvatiti današnje obrede, koje Crkva 
obavlja na Veliku Subotu prije podne, moramo se 
duhom prenijeti u staro kršćansko doba. U ta je vre¬ 
mena Velika Subota bila aliturgijski dan. Cijeloga se 
dana u Crkvi nije obavljao nikakav obred, nego su 
jedino katehumeni prije podne obavljali odricanje 
od đavla i svih njegovih raskoši. Tek kasno na večer 
počeli bi se sakupljati vjernici na noćnu pobo¬ 
žno s t, da u molitvi dočekaju zoru i s njom uskrsnu¬ 
će Gospodinovo. Započimala bi svečana v i g i 1 i j a, 
najsvečanija u cijeloj crkvenoj godini. Bila je svečana 
napose radi toga, jer je bila spojena s krštenjem 
katehumena. Najprije bi đakon blagoslovio us¬ 
krsnu svijeću, koja je gorjela na propovjedaonici 
(ambonu) i u potpuno tamnoj crkvi predočavala Kri¬ 
sta Gospodina, koji je svladao mrak smrti i iz tamno¬ 
ga groba uskrsnuo na novi život. Potom se čitalo 
dvanaest odlomaka iz Svetoga Pisma, koje su svećeni¬ 
ci tumačili. Na koncu vigilije krenuli bi katehumeni 
sa svojim kumovima i svećenstvom u krstionicu. 
Krstionica je bila posebna zgrada, koja se nalazila 
pokraj crkve. Tamo bi katehumeni primali sveto Kr¬ 
štenje i svetu Potvrdu, oblačili se u bijela odijela i 
dobivali u ruke zapaljenu svijeću. Za to vrijeme pje¬ 
vali su ostali vjernici u Crkvi litanije svih svetih. 
Kad je krštenje bilo završeno, vratili bi se novokr- 
štenici (neofiti) u procesiji natrag u crkvu. Uto bi već 
svanula i zora, vrijeme, kad je Gospodin uskrsnuo. 

U čast njegova uskrsnuća služila se sveta misa, kod 
koje se prvi put svečano pjevao „Aleluja” i kod koje 
bi novokrštenici s ostalim vjernicima primili svetu 
pričest. 

Kad je nestalo katehumenata, izgubila je ova 
vigilija svoju privlačivost, a jer su se kod nje znale 
zbivati kasnije i kojekakve nepodopštine, Crkva je 
čitavu ovu noćnu svečanost prenijela na subotu 
ujutro. Tako oni obredi, koje Crkva u današnje vrije¬ 
me obavlja na Veliku Subotu prije podne, ne pripadaju 
zapravo Velikoj Suboti nego Uskrsu. Makar su ti 
obredi prenešeni, ipak su ostali isti, kakvi si bili 
u ono vrijeme, kad su se obavljali u noći između Ve¬ 
like Subote i Uskrsa. 

Blagoslov uskrsne vatre. Pred crkvenim vratima 
svećenik, obučen u ljubičasti plašt blagoslivlje vatru. 
Ta je vatra iskresana iz kremena te nam predočuje 
uskrsnuloga Isusa. Kao što iskra iskoči iz kamena, 
tako je i Isus izašao živ iz kamenoga groba. Ova je 
vatra slika raspaljenih srdaca, koja žude za nebesima. 
Ona je nadalje slika onoga ognjenoga stupa, koji je 
išao pred Israelcima prigodom njihova izlaska iz Mi- 
sira (a koju zgodu mnogo spominje liturgija Velike 
Subote), napokon je to slika nebeske milosti i vječ¬ 
noga svijetla. Uz vatru blagoslivlje svećenik također 
i tamjan. 

Blagoslov Uskrsne svijeće. Na novoj uskrsnoj 
vatri zapali se jedna svjećica i vatra se unosi u crkvu. 
Đakon ili svećenik preodjenut u đakonsku dalmatiku 
pali redom tri svjećice na tronogu, koji nosi u ruci. 
Svaki put zapjeva poklik: Svijetlo Kristovo. 

Pred velikim oltarom stoji debela uskrsna svije¬ 
ća, na kojoj je naslikano pet Isusovih rana. Ta svijeća 
predstavlja uskrsnuloga Spasitelja. Đakon blagosli¬ 
vlje tu svijeću pjevajući posebnu prefaciju, koja se 
odlikuje i ljepotom svoga sadržaja i krasotom svoga 
napjeva. Već sam početak te pjesme odjekuje radosno 
i svečano : Neka već klikne množina anđela na nebe¬ 
sima, neka uskliknu Božanske tajne, i za tolikoga Kra¬ 
lja pobjedu neka jekne trublja spasenja ! Neka se raduje 

i zemlja, tolikim obasjana bljescima i osvijetljena vječ¬ 
noga Kralja sjajem, neka oćuti, da je po svem svijetu 
nestalo mraka. Neka se raduje i mati Crkva, tolikoga 
svijetla ukrašena bljescima i ova dvorana neka poigra 
od silnik glasova naroda. Dalje u pjesmi ističe đakon, 
kako je ovo n o ć, u kojoj je Isus Krist isplatio dug 
Adamov i svojom krvlju izbrisao naše krivnje, koje su 
bile upisane u Božjoj knjizi dužnika. Mi noćas slavi¬ 
mo blagdan vazmenski. Na stari vazam klali su Židovi 
vazmenoga jaganjca, na naš novi vazam zaklan je 
pravi Jaganjac, koji nosi grijehe svijeta, Isus Krist. 
Krvlju staroga jaganjca bili su poškropljeni dovrat- 
nici, a krvlju novoga Jaganjca poškropljene su i oprane 
naše duše. Ove je noći izveo nekada Bog Israelce 
iz Egipta preko Crvenoga mora, vodeći ih svijetlom 
ognjenoga stupa. To je slika našega oslobođenja iz 
vlasti đavolske i prelaza u nebesku domovinu, koja 
nam je zaslužena Kristovom smrću i njegovom po¬ 
bjedom. 0, zaista blažena noć, koja je najviše radi 
toga svečana, jer je u njoj uskrsnuo Gospodin. I u 
slavu te svete noći prikazujemo mi Gospodinu tamjan 
i vosak kao večernju žrtvu. Neka ova svijeća bude 
svijetlo, koje će nam svijetliti na putevima našega 
života. — Riječi „noć, — ova noć”, koje se spominju 
u ovoj pjesmi, potječu, razumije se, još iz onih vre¬ 
mena, kad se cijeli ovaj obred obavljao noću. 

Vigilija. Iza blagoslova svijeće započinje običaj¬ 
na vigilija, koja se sastoji od čitanja dvanaest 
odlomaka svetoga Pisma Staroga Zavjeta. Sva se ta 
čitanja odnose bilo na krštenje katehumena bilo na 
Isusovo uskrsnuće. Crkva ih naziva „proročanstvima”, 
premda to nijesu proročanstva u pravom smislu rije¬ 
či, nego dogođaji iz svetoga Pisma, koji na slikovit 
-način predstavljaju djelovanje svetoga Krštenja ili 
Isusovo uskrsnuće. — Iza svakoga čitanja moli sve¬ 
ćenik molitvu, u kojoj je istaknuta misao i razlog, 
zbog koje je dotično čitanje izabrano za ovu vigiliju. 

Prvo čitanje opisuje stvorenje svijeta, na¬ 
pose stvorenje prvoga čovjeka. Kao što je Bog u 
prvomu čovjeku stvorio sva pokoljenja ljudska, tako 

on u svetomu Krštenju stvara nova pokoljenja sinova 
Božjih. Kod krštenja postajemo opet onakvi, kakav 
je bio Adam, kad ga je Bog stvorio i kakav je bio, 
dok nije učinio grijeh. 

Drugo čitanje opisuje opći potop, u komu 
su se spasili samo oni, koji su bili u Nojinoj lađi. Ta 
lađa je slika Katoličke Crkve, u koju ulazimo po sve¬ 
tomu Krštenju. Tko je u njoj, siguran je za svoje 
spasenje. 

Treće čitanje opisuje, kako je Abraham 
htio žrtvovati svoga sina Izaka. Abraham je po krvi 
praotac Židovima, ali kako ističe sveti Pavao, Abra¬ 
ham je praotac po vjeri svima, koji vjeruju u Isusa 
Krista. Dar vjere dobivamo kod svetoga Krštenja. 

Četvrto čitanje govori o prelazu Israe- 
laca preko Crvenoga mora. Ropstvo misirsko je slika 
ropstva đavolskoga. Kao što su Israelci prešli kroz 
Crveno more u obećanu zemlju, tako katehumeni 
prelaze iz vlasti đavolske kroz vodu Krštenja u Cr¬ 
kvu Katoličku, a preko nje u nebo. Uspomenu na 
oslobođenje iz Misira slavili su Israelci na Vazam, 
a mi slavimo naše oslobođenje na Uskrs, koji po vre¬ 
menu odgovara israelskomu vazmu. 

Peto čitanje je uzeto iz proroka Izaije. On 
pozivlje narode, da se podvrgnu zakonu Božjemu. 
To je opomena katehumenima i vjernicima, da nije 
dosta biti samo kršten, nego treba s Krštenjem pro¬ 
mijeniti i način života. 

Šesto čitanje je uzeto iz proroka Baruka, 
koji poziva sve narode, neka se obrate Bogu, a to znači, 
neka svi ljudi prime sveto Krštenje i postanu člano¬ 
vima svete Crkve. 

Sedmo čitanje je viđenje proroka Ize- 
kijela, kako mrtvaci ustaju iz groba. U svetomu Kr¬ 
štenju ustaju duhovni mrtvaci iz groba istočnoga 
i drugih grijeha na novi život u milosti Božjoj. 

Osmo čitanje je opet poziv Izaije proroka 
svima narodima, da postanu građani novoga Jerusa- 
lema, a to je Katolička Crkva. 

Deveto čitanje govori o vazmenom ja- 
njetu, koje je slika Isusa Krista, napose Krista u 
Presvetom Oltarskom Sakramentu. 

Deseto čitanje pripovijeda, kako je Jona 
prorok bio tri dana u utrobi ribe, a onda živ iz nje 
izašao. Sam Isus je kazao, da je taj događaj slika 
njegova uskrsnuća. 

Jedanaesto čitanje su posljednje opo¬ 
mene Mojsijeve narodu israelskomu. Poput Mojsija 
opominje Crkva katehumene, neka budu vjerni Bogu. 

Dvanaesto čitanje pripovijeda o trima 
mladićima, koje je kralj Nabukodonosor dao baciti 
u užarenu peć, jer se nijesu htjeli klanjati krivomu 
Bogu. S ovim čitanjem završavala je stara vremena 
svaka vigilija, a prigodom Krštenja imala je osobito 
značenje, da opomene katehumene, neka ostanu 
vjerni pravomu Bogu, te da svoju vjeru otvoreno 
i neustrašivo ispovijedaju. 

Blagoslov krsnoga studenca. Po dovršenoj vigi- 
liji kreće svećenik do krstionice, gdje blagoslivlje 
novu krsnu vodu. Putem se pjeva zavlaka : Kao što [ 
čezne jelen za izvor vodom, tako čezne duša moja za to¬ 
bom, Bože. Žeđa duša moja Boga jakoga, živoga; kad 
ču doči i pokazat se pred licem Božjim ? Suze su mi 
kruh danju i noću, kad mi govore svaki dan : Gdje je 
Bog tvoj ? Ovu su pjesmu nekada pjevali katehumeni 
idući u krstionicu. Od svih životinja najviše trpi od 
žeđe jelen. Kad nanjuši, da je negdje u blizini voda, 
u silnim skokovima trči do nje, da se napoji. Poput 
jelena žude i katehumeni za vodom svetoga Kršte¬ 
nja. Oni osjećaju svu težinu grijeha na svojoj duši 
i vape za Bogom, s kojim će se sjediniti prvi put u 
svetom Krštenju. 

Blagoslov krsne vode obavlja se u obliku svečane 
prefacije. U njoj se spominje, kako je duh Božji pri¬ 
godom stvaranja svijeta lebdio nad vodom ; kako je 
vodom općega potopa bilo oprano zlodjelo svijeta 
i poslije potopa započeo novi život; kako je krsna 
voda vrelo za obnovu narodima. Svetomu krštenju 
pristupaju ljudi raznoga spola i dobi, a ipak postaju 

svi jednakom djecom Božjom. U raju zemaljskomu 
tekle su četiri rijeke ; Mojsije je gorku vodu učinio 
pitkom i na čudesan način izveo vodu iz stijene; 
vodu je pretvorio Gospodin u vino, on je po njoj hodao 
i u njoj se je krstio u Jordanu ; voda je zajedno s krv¬ 
lju potekla iz njegova boka, kad je umro na križu. 
On je zapovjedio svojima učenicima, neka idu i na¬ 
učavaju sve narode krsteći ih u ime Oca i Sina i Duha 
Svetoga. Zato Crkva moli, neka od ove vode odstupi 
đavo i sade milost Duha Svetoga. U znak toga silaže- 
nja spušta svećenik tri puta uskrsnu svijeću, sliku 
Isusa Krista, u vodu. Na koncu ulije u vodu katehu- 
mensko ulje i svetu krizmu. 

Svršivši blagoslov krsnoga vrela vraća se sveće¬ 
nik pred oltar, gdje leži prostrt niče, dok pjevači 
pjevaju skraćene litanije svih svetih. Pod kraj se li¬ 
tanija svećenik spremi za svetu misu. 

Sveta misa. Sveta misa velike subote je zapravo 
uskrsna misa. Služi se u bijeloj boji, pjeva se „Slava” 
i iza poslanice tri puta radosni „Aleluja”, zvone zvona i 
sviraju orgulje. Sve nam je to razumljivo, kad imamo na 
umu, da ova misa zapravo spada na Uskrs u ranu zoru. 

Cijeli misni obrazac prožet je mišlju : Gospo¬ 
din je uskrsnuo. 0 tomu nam pripovijeda i 
evanđelje po svetom Mateju. Žene dođoše na grob, 
da pomažu Isusa, ali mjesto njega nađu anđela, koji 
im naviješta Gospodinovo uskrsnuće. No Crkva se 
ne veseli samo uskrsnuću Gospodinovu. Ona se veseli 
i uskrsnuću našemu, u prvom redu uskrsnu¬ 
ću katehumena. Oni su danas njezin novi podmladak, 
oni su postali članovima njezine obitelji. Njih je Bog 
posinio, da mu obnovljeni i tijelom i dušom služe 
svega života svojega. Sveta uskrsna noć donijela 
je svijetlo, nesamo svijetlo uskrsnuća Gospodinova, 
nego i svijetlo novoga života i novokrštenika i svih 
vjernika. Korizma je bila vrijeme, kad je umro u na¬ 
ma stari čovjek, a danas na Uskrs, mi smo uskrsnuli 
s Kristom. Sad se više ne smijemo vraćati na ono 
staro, jer je naš život sakriven s Kristom u Bogu. 
To nam kazuje u poslanici sv. Pavao. 

U ovoj misi nema Ulaza, jer su se u staro doba, kao 
i danas, dovršavale litanije, kad je svećenik dolazio 
k oltaru. Nema ni prikazne pjesme, a ne pjeva se ni 
„Jaganjče Božji”, jer su ta dva dijela uvedena u red 
svete niše u kasnija vremena. Namjesto Pričesne 
pjeva se Večernja, koja je vrlo kratka. _ Sastoji se iz 
jednoga psalma i Marijine pjesni: Veliča duša moja 
Gospodina. 

Popričesna naglasuje osobito duh jedinstva 
i sloge, koju proizvodi u našim dušama blagova¬ 
nje tijela Gospodnjega. Blagujući jedan te isti hljeb 
s oltara mi se svi povezujemo s Isusom Kristom, a 
preko njega najuže smo povezani jedan s drugim. 
Duh nam, Gospodine, svoje ljubavi ulij, te koje si na¬ 
hranio vazmenim svetotajstvima, učini svojom milošću 
složne. Ovu molitvu moli Crkva kroz cijelo uskrsno 
vrijeme prigodom dijeljenja svete Pričesti. 

Podveče istoga dana obavlja se proslava uskr¬ 
snuća. Presveti Oltarski Sakramenat ponese se iz 
Božjega groba u svečanoj procesiji natrag na veliki 
oltar. 


Uskrs 

Ovo je dan, koji je učinio Gospodin, radujmo se 
i veselimo u Njemu, aleluja ! Tako kliče Crkva na dan 
Uskrsa i kroz njegovu osminu. Radost je njezina 
velika. Veseli se nad pobjedom Gospodinovom, koji 
je ustao iz groba, ali se veseli također i nad uskrsnu¬ 
ćem svoje djece. Jedni su uskrsnuli po svetom krš¬ 
tenju, a drugi po pokori, koju su uspješno obavili 
tijekom svete korizme. Ipak Crkva u toj svojoj rado¬ 
sti ne govori previše. Uskrsni blagdan odlikuje se 
svojom jednostavnošću i nekom svetom ozbiljnošću. 
Kao da Crkva osjeća, da je ljudska riječ odviše slaba, 
a da bi mogla izraziti veličinu uskrsnih tajna. 

Sveta misa. Misni obrazac uskrsne nedjelje po¬ 
svećen je Gospodinovu uskrsnuću i us¬ 
krsnuću našemu. Odmah u početku mise go¬ 
vori Gospodin : Uskrsnuh i s tobom sam, aleluja ; 

postavio si ruku svoju na me, aleluja; divno se očito¬ 
vala tvoja mudrost, aleluja, aleluja, (Ulaz). — Poklik 
„Aleluja” Crkva upotrebljava kroz cijelu godinu, 
osim od Sedamdesetnice do Velike Subote, a napose 
ga mnogo upotrebljava u uskrsno doba. To je pobjed¬ 
nički poklik Isusa Krista i njegove Crkve. — U evan¬ 
đelju opet vidimo žene kod groba Isusova i čujemo 
anđeosku vijest, da je Gospodin uskrsnuo. 

S Gospodinom smo uskrsnuli i mi. Njegovo je 
uskrsnuće zalog našega uskrsnuća, do koga možemo 
doći po milosti Božjoj, koju nam je Krist zaslužio. 
Za tu milost moli Crkva u dnevnoj molitvi. No uz 
Božju milost mora biti i našega sudjelovanja. Zato 
nam Pavao apostol dovikuje : Braćo ! Očistite stari 
kvasac, da budete novo tijesto, kao što i jeste beskvasni, 
jer je žrtvovano naše vazmeno janje, Krist. Dakle svet- 
kujmo ; ne u starom kvascu, niti u kvascu zloće i pa¬ 
kosti, nego u bezkvasnom kruhu iskrenosti i istine. U- 
oči vazmenskog blagdana bili su kod Židova dani 
prijesnih hljebova, kad se morao iz kuće ukloniti sav 
stari kvas. I kod njih je dakle Vazam značio neku 
obnovu. To više mora značiti kod nas kršćana. Stari 
kvas, a to su razne mane i pogreške, odbacimo i bu¬ 
dimo novi u novom životu, kao što je i Gospodin 
poslije smrti započeo novi život. Ovu istu misao po¬ 
navlja sveta Crkva i kod Pričesti. 

Blagoslov hrane. Pobožni je običaj, da se na Us¬ 
krs blagoslivlju jela, napose ona, koja imadu kakovu 
slikovitu vezu s uskrsnućem Gospodinovim. Janje 
je slika Isusa Krista, Jaganjca Božjega, koji uzimlje 
grijehe svijeta. Kruh je slika Presvetoga Oltarskoga 
Sakramenta. Jaje je slika Isusova uskrsnuća, jer 
kao što pile probije oklop jajeta, tako je i Krist pro¬ 
bio oklop groba. Mladi plodovi su slika mladoga ži¬ 
vota u nama. 

Uskrsna osmina 

U staro kršćansko vrijeme su novokrštenici kroz 
cijelu osminu uskrsnu nosili bijela odijela, koja su 
primili na Krštenju. Cijela ih je crkvena općina (župa) 

promatrala kroz te dane kao svoje mezimce i posve¬ 
ćivala im posebnu pažnju. Svakoga dana služila se 
sveta misa, kod koje su i novokrštenici i ostali vjer¬ 
nici prisustvovali te primali svetu Pričest. Stoga misni 
obrasci kroz uskrsnu osminu veoma mnogo govore 
o novokrštenicima, o milosti, koja im je iskazana 
itd. Ujedno je osmina posvećena i samoj glavnoj zgodi 
uskrsnoga blagdana, t. j. uskrsnuću Isusovu. Stoga 
nam sveta evanđelja kroz te dane redom pripovijedaju 
razne zgode, u kojima se Isus javio apostolima i dru¬ 
gim ljudima iza svoga uskrsnuća. 

Uskrsni ponedjeljak. U gradu Rimu vršio se zbor 
vjernika na uskrsni ponedjeljak u crkvi sv. Petra. 
Zato se i čita na taj dan kod mise odlomak iz Djela 
Apostolskih, kako Petar naviješta Gospodinovo us¬ 
krsnuće. I u evanđelju je na kraju govor, kako se Go¬ 
spodin napose javio Simonu Petru, pa taj dogođaj 
ponavlja i kod Pričesti: Uskrsnu Gospod i pokaza se 
Petru, aleluja. Inače nam evanđelje pripovijeda onaj 
dražesni dogođaj s puta u Emaus, gdje se Gospodin 
javio dvojici učenika, koji su ga upoznali istom kod 
lomljenja kruha. Ovaj odlomak evanđelja je jedno od 
najljepših mjesta u cijelom Svetom Pismu. 

Katehumenima je posvećen Ulaz: Uveo vas je 
Gospod u zemlju, kojom teče mlijeko i med, aleluja, da 
zakon njegov bude uvijek u ustima vašim, aleluja, ale¬ 
luja. — Zemlju obećanu, u koju je Mojsije uveo Is- 
raelce, nazivali su zemljom, kojom teče med i mlijeko, 
to je značilo, da je zemlja veoma bogata i rodna. U 
takvu bogatu i rodnu zemlju uvedeni su katehumeni. 
To je Crkva Božja. Zato je bio običaj, da su na Us¬ 
krs ujutro katehumenima davali med i mlijeko. 

Uskrsni utorak. Zbor se držao u crkvi sv. Pavla, 
pa zato u poslanici naviješta „apostol naroda” uskr¬ 
snuće Gospodinovo. U pjesmi Na stepenicama se pje¬ 
va : Tako neka govore oni, koje je otkupio Gospod, koji 
je izbavio iz ruke neprijatelja i sakupio ih iz sviju ze¬ 
malja, aleluja, aleluja. Nitko nije iz sviju zemalja 
prikupio Gospodinu toliko ovaca, koliko veliki „apo¬ 
stol naroda”. — I kod Pričesti opet se javlja Pavao 

ozbiljnom opomenom i novokrštenicima i vjernici¬ 
ma : Ako ste uskrsnuli s Kristom, tražite ono, što je 
gore, gdje Krist sjedi s desne strane Božje, težite za 
onim, što je gore. 

Katehumenima je posvećen opet Ulaz: Vodom 
ih je mudrosti napojio, aleluja ; ojačat će ih, da se ne 
prignu, aleluja. Uzvisit će ih zauvijek, aleluja. 0 vodi, 
kojom su napojene duše, a to je voda Krštenja, govori 
i Prikazanje : S neba je zagrmio Gospod, Višnji je dao 
glas svoj, i pojaviše se izvori voda, aleluja. 

Uskrsna srijeda. Zbor se držao u Rimu u crkvi 
sv. Lovre, koji je kao mlad čovjek posvjedočio mu¬ 
čeničkom smrću živu vjeru u Krista Gospodina, pa je 
stoga morao biti uzorom mladim novokrštenicima. 
U misnom obrascu je govor napose o Presvetoj Euha¬ 
ristiji, koja obnavlja duše. Tako moli Crkva u Tajni: 
Obuzeti vazmenim veseljem prikazujemo ti, Gospode, 
žrtve, kojima se Crkva tvoja divotnim načinom i upra¬ 
vlja i hrani. U Popričesnoj kaže Crkva, da nas prima¬ 
nje svete Pričesti čisti od svake starine (starih grijeha) 
i da nas pretvara u nove stvorove. Često primanje 
svete Pričesti je najbolje sredstvo, kojim se može 
uzdržati u duši krsna nevinost. 0 Presvetoj Euhari¬ 
stiji na slikovit način govori i evanđelje, u kome se 
pripovijeda, kako su apostoli blagovali s Gospodinom 
kruh i ribu. Kruh i riba kod starih kršćana bili su slika 
i prilika Presvetoga Oltarskoga Sakramenta. 

Uskrsni četvrtak. Zbor vjernika držao se u Crkvi 
svetih apostola. Oni su raznijeli ime Gospodnje među 
različite narode, ali su ih unatoč razlike u krvi i jezi¬ 
ku učinili jednim u Gospodinu. Zato Crkva i moli 
u Dnevnoj molitvi: Bože, koji si različite narode sje¬ 
dinio u priznanju svoga imena, podaj, da svi, koji su 
preporođeni vrutkom krštenja, isto vjeruju u duši i 
čine u svojim djelima. Kako su apostoli bili revni i 
kako su upotrijebili svaku priliku, da nekoga pouče 
i krste, pokazuje nam odlomak iz Djela Apostolskih, 
koji se čita u ovoj misi. U njemu se pripovijeda, kako 
je đakon Filip krstio eunuha etiopske kraljice Kan- 
dake. — Ostali dijelovi mise posvećeni su katehumeni- 

ma, koje je Gospodin naučio da mudro govore (Ulaz), 
koje je uveo u bogatu zemlju (Prikazanje) i doveo 
k divnomu svijetlu svojemu (Pričesne). 

Uskrsni petak. Zbor vjernika držao se u Panteo¬ 
nu, crkvi posvećenoj Blaženoj Djevici Mariji i svima 
mučenicima. Misa je ovoga dana posvećena novo¬ 
krštenicima, koji su poput Israelaca prošli kroz vodu 
spasenja (Ulaz) i sada se nalaze u novoj Nojinoj lađi, 
Crkvi Božjoj (Poslanica), jer su primili sveti krst, 
koji je ustanovio sam Isus Krist (Evanđelje i Pri- 
česna). To je za njih dan, koga se moraju sjećati cije¬ 
loga života, kao što se Israelci svake godine sjećaju 
na Vazam oslobođenja iz misirskog ropstva (Prika¬ 
zanje). 

Bijela subota. Ova se subota zove „bijela” stoga, 
jer su se ovoga dana novokrštenici posljednji put na¬ 
šli u bijelim odijelima kod zbora, koji se vršio u cr¬ 
kvi lateranskoj, u kojoj su osam dana prije primili 
sveto Krštenje. U toj istoj krstionici skidali su na da¬ 
našnji dan svoje bijele odjeće i postajali obični 
vjernici. Crkva im govori kao svojoj novorođenoj 
djeci. Izveo je Gospod puk svoj u klicanju, aleluja, i 
izbrane svoje u radosti, aleluja, aleluja (Ulaz). Apostol 
Pavao u poslanici im kaže: Želite kao novorođena 
djeca duhovnoga i čistoga mlijeka, da u njemu uzrastefe 
za spasenje, ako li ste okusili, da je blag Gospod... 
ali vi ste rod izabrani, kraljevsko svećenstvo, sveti narod, 
puk stečeni, da proglasite kreposti onoga, koji vas po- 
zva iz tame k divnom svijetlu svom; koji nekad ne bija¬ 
ste puk, a sada ste puk Božji, koji ne bijaste pomilo¬ 
van, a sad ste pomilovani. Petrovim opomenama pri¬ 
družuje se i Pavao u Pričesnoj : Svi, koji ste se u Kri¬ 
stu pokrstili, Krista ste obukli, aleluja. Ketehumeni 
danas skidaju bijelo odijelo, ali ne smiju da skinu 
bjelinu svoje duše, u koju ih je zaogrnuo sam Krist. 
Oni su na sebe obukli Isusa Krista, t. j. postali su 
članovima Njegova tajinstvenoga tijela, i kao udovi 
njegovi treba da živu njegovim životom. 

Nedjelje po Uskrsu 

Bijela nedjelja. Ove su nedjelje novokrštenici 
s ostalim vjernicima dolazili k službi Božjoj u Rimu 
u crkvu sv. Pankracija. Pankracij je u četrnaestoj 
godini podnio mučeničku smrt za Krista i bio je uzor 
mladeži u ispovijedanju vjere. Novokrštenici donijeli 
bi bijele haljine u rukama i položili ih na Pankracijev 
grob te bi na tom svetom mjestu obavili obnovu kr¬ 
snoga zavjeta. Stoga je odmah Ulaz mise bio i posve¬ 
ćen njima: Kao novorođena djeca budite željni duhov¬ 
noga mlijeka. Ali njihovo mladenaštvo današnjim 
danom potpuno prestaje. Lijepi dani mladenaštva 
su prošli. Dolazi obična svakidašnjica, kao što iza 
svetkovina dolaze dani rada. Sad trebaju da pokažu 
svoju snagu u borbama i poteškoćama života. Sad 
treba da se vidi, je li Uskrs bio početak trajnoga no¬ 
voga života u njima. Stoga Crkva i moli za njih : Daj 
molimo, svemogući Bože, da mi, koji proslavismo us¬ 
krsne svetkovine, tvojim ih darom zadržimo u životu 
i vladanju. Kao poputbinu u životnu borbu daje im 
sveti apostol Ivan ovu uputu, neka nikad ne zabo¬ 
rave na glavni zakon Kristov, a to je zakon ljubavi. 
Budu li njega nosili u duši, lako će se razviti u njima 
sve ostale kreposti. Uz ljubav mora biti i vjera. Ta 
vjera mora biti tvrđa nego li je bila Tome apostola, 
koji je u času duševne potištenosti posumnjao u uskr¬ 
snuće Gospodinovo (evanđelje). Ljubav i vjeru po¬ 
državat će u duši često primanje Presvete Euharistije, 
koju nam je Gospodin darovao za utvrđenje našega 
preporoda (Popričesna). 

Katehumenata danas više nema. Ipak sve ono, 
što se u liturgiji i korizmi i uskrsnih dana odnosi na 
katehumene — odnosno novokrštenike, pristaje vrlo 
dobro svima vjernicima. Svi smo kršteni, ako ne baš 
ove godine, ali sveti Krst po svomu neizbrisivom 
biljegu neprestano je u nama. Klica vjere je zasađena 
u našu dušu, uvjeti duhovnoga napretka su tu. Samo 
je na nama da poput novorođene djece čisto i beza¬ 
zleno slijedimo svetu Crkvu i pod njezinim vodstvom 

radimo na djelu našega neprestanoga duhovnog ob¬ 
navljanja i napretka. 

Druga nedjelja po Uskrsu. Zbor vjernika držao se 
u crkvi sv. Petra. Petar, kao nasljednik Kristov i vr¬ 
hovni poglavar Crkve, njezin je prvi i najodličniji 
pastir. Zato je cijela sveta misa ove nedjelje posve¬ 
ćena Dobromu Pastiru, koji sakuplja svoje ovce, 
nesamo one, koje su mu vjerne, nego još više one, 
koje su se odmetnule od njega. 

Treća nedjelja po Uskrsu. S ovom nedjeljom 
počima nas sveta Crkva pripremati na blagdan Spa- 
sova. Zato se u evanđelju i čita odlomak iz govora 
Spasiteljeva, što ga je na posljednjoj večeri održao 
svojim učenicima. U tomu govoru naviješta, da će 
doskora otići natrag svojem Ocu nebeskom i da će se 
apostoli žalostiti, no njihova žalost obratit će se 
kasnije u radost. 

Inače cijeli misni obrazac govori o tomu, kako smo 
mi ljudi putnici na zemlji. Cilj našega života nije ova 
zemlja, nego nebo, pa zato i ne smijemo težiti za ze¬ 
maljskim, nego za nebeskim (Dnevna molitva i Tajna). 
Petar apostol nam stoga kazuje, da se moramo odli¬ 
kovati dobrim djelima tako, da ljudi videći naša do¬ 
bra djela i sami krenu putem pravde (Poslanica). 

Četvrta nedjelja po Uskrsu. I ove nedjelje navije¬ 
šta u evanđelju Spasitelj skori blagdan Spasova i 
blagdan Duhova. To njegovo naviještanje ponavlja 
Crkva i kod Pričesti: Kad dođe Utješitelj, Duh Istine, 
on će pokarati svijet za grijeh i za pravdu i za sud. — 
U ostalim dijelovima mise ističe Crkva jedinstvo 
raznih naroda, koji su se sakupili u njezinom krilu : 
Pred licem naroda objavio je pravdu svoju (Ulaz). U 
Dnevnoj molitvi moli Crkva, da bi svi vjernici bili 
jedne volje, t. j. da bi svi ljubili i vršili zapovijedi 
Božje, da bi željeli ono, što nam je on obećao, i da 
srca njihova ne bi prionula uz zemaljske naslade, 
nego da bi svi težili za nebom. 

Peta nedjelja po Uskrsu. I ove je nedjelje u misnom 
obrascu istaknuta misao o jedinstvu svih naroda: 
Radosnu Riječ navještajte, da se čuje, aleluja; navje- 

štajte do nakraj zemlje ; oslobodi Gospodin puk svoj, 
aleluja, aleluja. Poklikni Bogu sva zemljo. Pjesmu pje¬ 
vajte imenu njegovu; dajte slavu hvali njegovoj (Ulaz). 
Blagoslivljajte narodi Boga našega i razglasite hvalu 
njegovu (Prikazanje). 

Budući da se u ovome tjednu drže prosni dani, 
govori Gospodin o vrijednosti molitve. Štogod zaiš- 
temo od Oca njegova u ime njegovo, dat će nam se. 
On će biti kod Oca i posredovati za nas. Tim riječima 
naviješta Spasitelj ujedno skori blagdan Spasova. 

U nebo će doći onaj, koji to ne samo želi, nego 
koji i čini dobra djela, jer je vjera bez dobrih djela 
mrtva. Zato sv. Jakov apostol u poslanici opominje, 
da budemo izvršitelji riječi, koje čujemo. Treba či¬ 
niti i duhovna i tjelesna djela milosrđa i držati sebe 
„neokaljane od svijeta”. Dakako da je i za ovo po¬ 
trebna, nesamo naša dobra volja, nego i djelatna 
milost Božja, pa stoga Crkva moli u Dnevnoj moli¬ 
tvi : Bože, od kojega sva dobra ishode, podaj molitelji- 
ma svojim, da po tvojemu nadahnuću, što je pravo, mi¬ 
slimo i po tvojoj upravi i činimo. 


Prosni dani 

Stari su pogani koncem mjeseca travnja imali 
posebnu svečanost u čast Boga Robigo, po kome se 
ta svečanost i prozvala „Robigalija”. Svečanost se 
obavljala na taj način, da su gradom kretale povorke 
i palile se žrtve. Time su pogani htjeli isprositi od 
svojih krivih bogova, da im sačuvaju ljetinu. Da 
odvrati vjernike od poganskih svetkovina, Crkva je 
uvela pokorničku procesiju na dan 25. travnja (Mar¬ 
kovo), koja je u našim krajevima spojena s blagoslo¬ 
vom polja. Budući da se na toj procesiji pjevaju li¬ 
tanije svih svetih, zove se ova svečanost „velika li¬ 
tanija”. Godine 450. uveo je sveti Mamerto, biskup 
u francuskom gradu Vienni, procesije kroz tri dana 
(ponedjeljak, utorak i srijeda) uoči Spasova. Te se 
procesije zovu „male litanije”. 

Obrazac mise, koja se služi na te dane, pokazuje 
nam najbolje svrhu ove pobožnosti. Čitav naš život 
pun je raznih nevolja i jedini, u koga se možemo si¬ 
gurno pouzdavati, jest Bog. On nas uslišava, kadgod 
molimo, te nas njegova jaka zaštita uvijek brani od 
raznih nevolja. Stoga treba da mu se molimo, jer 
ustrajna molitva pravednoga čovjeka može veoma 
mnogo. To nam je kazao i sam Krist govoreći: Mo¬ 
lite — i dat će vam se, tražite — i naći ćete, kucajte — i 
otvorit će vam se ; jer svaki, koji moli, prima, i koji 
traži, nalazi, i koji kuca, otvara mu se. 

Ove procesije i mise imaju pokornički značaj, 
pa se stoga i obavljaju u odijelu ljubičaste boje. 

Spasovo 

Četrdeseti dan iza svoga uskrsnuća Gospodin 
je na Maslinskoj gori uzašao na nebesa. On je ušao prvi, 
za njim su pošle duše starozavjetnih pravednika, a 
potom svi oni, koji u njega vjeruju i živu po njegovim 
zapovijedima. 

Sveta misa. Premda je Gospodin ostavio Crkvu 
svoju, ipak ona ne tuguje, nego se veseli. Glava ta- 
jinstvenoga tijela je na nebu, gdje sjedi s desne strane 
Boga Oca, ali tim nije prekinuta veza, koja vlada 
između glave i udova. Mi smo njegovim uzašašćem 
povučeni prema nebesima; mi smo na neki način 
po tomu uzašašću postali nebeskim građanima. Zato 
moli Crkva, da bismo po uzašašću Gospodinovu i 
mi sami duhom prebivali u nebesima. 

Sam dogođaj uzlaska Isusova na nebo pripovijeda 
odlomak iz Djela Apostolskih, koji se čita u ovoj misi. 
Budući da sveti Marko na koncu svoga evanđelja 
također pripovijeda o uzlasku Isusovu, čita se kao 
blagdansko Evanđelje taj njegov odlomak. Tako ima- 
demo jedinstveni slučaj u cijeloj crkvenoj godini, da 
nam se isti dogođaj u jednoj misi pripovijeda dva puta. 
— Kod svih pjevanih misa iza Uskrsa gori pokraj oltara 
uskrsna svijeća, koja predočuje, da je uskrsnuli Spasi¬ 
telj među nama. Iza Evanđelja na Spasovo ugasi se 

uskrsna svijeća. Taj obred nam slikovito prikazuje, da 
Isusa više nema među nama, jer je uzašao na nebo. 

Psalmodijski dijelovi ove mise uzeti su iz psal¬ 
ma 46. i 67. Oba su psalma sastavljena za svečanu 
procesiju, u kojoj se nosio kovčeg zavjetni na goru 
Sion. Crkva predstavlja ulazak Isusov u nebo kao ve¬ 
ličanstvenu procesiju, u kojoj sudjeluju bezbrojne 
čete anđeoske, koje su pošle ususret Bogu i čovjeku. 
Njega prate čete starih pravednika oslobođene iz pred- 
pakla. Ali time nije ova procesija završena. Ona traje 
neprestano. Za Kristom, koji je ušao u nebesku sve¬ 
tinju nad svetinjama noseći ne krv životinjsku, nego 
krv svoju, i koji je postao našim posrednikom kod 
Oca, toga Krista prate milijuni duša. Prate ga sveti 
mučenici, ispovjednici, pustinjaci, djevice i svi oni, 
koji umiru u milosti posvetnoj. Svakoga dana pri¬ 
ključi se veliki broj duša ovoj procesiji. Neki doduše 
moraju proći kroz vatru čistilišta, ali onda i oni ulaze 
pobjedonosno u nebeski Sion. Stoga Crkva moli, da 
bismo i mi bili oslobođeni od sadašnjih pogibli te do¬ 
prli do vječnoga života (Tajna). 

Nedjelja u osmini Spasova. U starija vremena 
je na današnji dan držao u Rimu službu Božju sam 
papa u crkvi Panteonu. Kad bi za vrijeme propovijedi 
navijestio skori blagdan Duhova, spustila bi se kroz 
prozor na krovu kiša ruža na vjernike. Te ruže su 
slikovito predstavljale darove Duha Svetoga. Zato 
se ta nedjelja zvala „nedjelja ruža”. Sveto evanđelje 
po Ivanu govori o dolasku Duha Svetoga, koji će 
svjedočiti za Krista. Ostali dijelovi mise su prožeti 
željom za nebesima, kamo je Spasitelj na Spasovo 
otišao. Čuj, Gospodine, glas moj, koji tebi vapijem ; 
tebi govori srce moje, tebe traži lice moje, lice tvoje tražim, 
Gospode ; ne odvrati od mene lica svojega (Ulaz). 

Navečerje Duhova 

U kršćanskoj starini bio je običaj, da se oni kate- 
humeni, koji ni jesu primili bilo s koga razloga Kršte¬ 
nja na Uskrs ujutro, krste na Duhove ujutro. Zbog 

toga se u noći Duhova držala kao i na Uskrs vigilija, 
samo s tom razlikom, što nije bilo blagoslova uskrsne 
svijeće, i što je cijela vigilija bila kraća. Kad je nestalo 
katehumenata, prenešena je i ova vigilija na subotu 
ujutro, kao što je to slučaj i kod Velike Subote. 

Vigilija započinje s čitanjem proročanstva, 
kako je Abraham žrtvovao sina Izaka. Crkva danas 
gleda u Abrahamu primjer poslušnosti, za razliku 
od Velike Subote, kad je u njemu gledala praoca svih 
onih, koji vjeruju. Abraham je rado i spremno izvršio 
tešku zapovijed, da žrtvuje svoga rođenoga sina. 
Tako moraju i novokrštenici, a i svi vjernici, spremno 
podvrći svoju volju volji Božjoj. 

Drugo čitanje je proročanstvo o prelazu 
Israelaca preko Crvenoga mora, što je slika prelaza 
iz ropstva đavolskoga u Crkvu Božju po Krštenju 
vodom. 

Treće čitanje jesu opomene Mojsijeve na¬ 
rodu Israelskomu, da vrše zapovijedi Božje. Te se za¬ 
povijedi moraju vršiti ne iz straha pred kaznom, 
nego iz ljubavi prema Bogu. 

Četvrto čitanje opisuje sreću u obećanoj 
zemlji, koja je pod osobitom brigom Božjom. Israel- 
ska obećana zemlja je slika Katoličke Crkve, koju 
Isus Krist na posebni način brani i čuva. 

Peto čitanje je poziv upravljen svima 
narodima, da upoznaju pravoga Boga i da po svetomu 
Krštenju postanu članovima Crkve. 

Šesto čitanje je viđenje Ezekijelovo, kako 
ustaju mrtve kosti. To je slika duhovnoga uskrsnuća 
iz groba grijeha po svetomu Krštenju. 

Blagoslov krsnoga vrela je isti, kao što je i na 
Veliku Subotu. 

Iza otpjevanih litanija služi se sveta misa. 
Misni obrazac je djelomice posvećen novokrštenicima, 
a djelomice silasku Duha Svetoga. U dnevnoj moli¬ 
tvi moli Crkva, da bi svijetlo Duha Svetoga rasvijetlilo 
naročito novokrštenike. Oni su sabrani iz raznih na¬ 
roda, pa zato Crkva kliče : Hvalite Gospoda sva ple- 

mena, hvalite ga svi narodi, jer je silno nad nama milo¬ 
srđe njegovo i istina Gospodnja ostaje dovijeka. 

Djelovanje Duha Svetoga prikazuje nam odlo¬ 
mak iz Djela Apostolskih. Pripovijeda, kako je sveti 
Pavao krstio i dijelio svetu Potvrdu. Oni, koji su 
primili Duha Svetoga, dobili su dar proricanja i jezika. 
Tim darovima je često obdarivao Duh Sveti novo- 
krštenike u vremenima prvoga širenja kršćanstva. 
— Duha Svetoga poslao je Krist Crkvi svojoj, da ju 
prosvjećuje i vodi. On ostaje s Crkvom Božjom na- 
vijeke i u svijetlu njegovu mi shvaćamo i razumijemo 
tajne, koje nam je Krist objavio (Evanđelje). 

Duh Sveti preporađa duše i na taj način obnav¬ 
lja ljudski rod, pa zato Crkva kliče : Šalješ duh svoj 
i postaju i obnavljaš lice zemtje ; neka je dovijeka slava 
Gospodnja, aleluja. 


Duhovi 

U Starom Zavjetu su Židovi pedeseti dan iza 
Vazma slavili blagdan Sedmica. Bio je to blagdan 
zahvale za dovršenu žetvu, a ujedno su se toga dana 
sjećali, kako im je Bog dao deset zapovijedi na gori 
Sinaju. — Na taj dan sašao je Duh Sveti nad apostole 
u slici gorućih jezika. Toga su dana apostoli prvi put 
propovijedali evanđelje Kristovo i krstili prve tri ti¬ 
suće ljudi. Bila je to prva velika žrtva, zrno gorušično 
počima se razvijati, da naraste do velikoga stabla. 
Kao što je nekada Bog Otac u vatri i gromovima 
sašao nad Sinaj, tako je na današnji dan Duh Sveti u 
slici plamenih jezika sašao nad Katoličku Crkvu i 
od tog se dana ona počinje širiti po svemu svijetu. 
Blagdan Duhova je dakle u neku ruku rođendan Ka¬ 
toličke Crkve. 

Duhovi su veoma stari blagdan i potječu po svoj 
prilici već od apostolskih vremena. To nije neki samo¬ 
stalni blagdan, nego nadopuna i zaključak uskrsnoga 
blagdanskoga kruga. Uskrs je blagdan osnivanja 
kraljevstva Kristova. Duhovi su blagdan njegova 
usavršavanja. Međusobni odnošaj tih dvaju blagdana 

sličan je odnošaju sakramenata Krštenja i Potvrde. 
U Krštenju dobiva duša milosni život, u Potvrdi 
dolazi Duh Sveti, da taj milosni život utvrdi i usavrši. 

Sveta misa na Duhove služila se u starokršćansko 
doba u crkvi sv. Petra. On je na Duhove u Jerusale- 
mu prvi ustao i mnoštvu propovijedao Kristovu nauku. 
Tom zgodom zbilo se čudo, o komu nam danas pripo¬ 
vijedaju Djela Apostolska. Ljudi različnih jezika 
razumjeli su propovijedanje Petrovo. Tim čudom htio 
je Duh Sveti pokazati, da je Katolička Crkva općeni¬ 
ta, t. j. da će se u njoj naći ljudi svih naroda i svih 
jezika. Uz misao o općenitosti Crkve ističe misni obra¬ 
zac i djelovanje Duha Svetoga u cijeloj Crkvi i pojedi¬ 
noj duši. Bog je na današnji dan rasvjetljenjem Duha 
Svetoga poučio srca vjernika, pa Crkva moli, da bi 
taj isti Duh Sveti učinio, da naš razum bude prosvijet¬ 
ljen, a duša puna nebeske utjehe (Dnevna molitva). 
Duha Svetoga u Evanđelju nazivlje Isus Krist ,,Utje- 
šiteljem”, koji će nas naučiti svemu. — Posebni dar 
Duha Svetoga je čistoća srca, koja je posljedica milo¬ 
sti posvetne, što je našim dušama dijeli Duh Sveti, 
pa za tu čistoću moli Crkva u Tajni i Popričesnoj. 

Duhovska osmina 

Kao uskrsna, tako je i duhovska osmina u kr¬ 
šćanskoj starini bila posvećena novokrštenicima. U 
psalmodijskim dijelovima misa ove osmine ima veoma 
mnogo govora o „najboljoj pšenici”, o „medu iz stije¬ 
ne”, o „živoj vodi”, o pozivu u kraljevstvo nebesko, 
o „kiši”, „kruhu s neba”, o putovanju kroz pustinju 
itd. Svi se ti izrazi odnose na novokrštenike, na vodu 
Krštenja, kojom su oprani, na njihov prelaz iz ropstva 
u slobodu djece Božje, na milost posvetnu, koju su 
primili itd. 

Pored ovoga iznose misni obrasci također i nauku 
o Duhu Svetomu i njegovom djelovanju u cijeloj 
Crkvi i dušama pojedinaca. 

Tako na duhovski ponedjeljak ističe 
Crkva kao posebni dar Duha Svetoga dar vjere: 

Bože, koji si svojim apostolima dao Duha Svetoga, do¬ 
pusti puku svomu, da dostigne, što pobožno moli, te daruj 
mir onima, kojima si dao da vjeruju. Dakle Duh Sveti 
je darovatelj mira onim dušama, koje su posvećene 
vjerom. Duh će vas Sveti poučiti, aleluja, u svemu, 
što vam kažem, aleluja, aleluja. Budući da se ovoga 
dana služio zbor u crkvi sv. Petra u okovima, opet 
je govor o Petrovom propovijedanju, koji po prvi 
put prima u krilo katoličke Crkve pogane i time udara 
temelje njezine općenitosti. No to nije bila volja Pe¬ 
trova, nego djelo Duha Svetoga, koji je učinio, da su 
pogani počeli govoriti različitim jezicima i tako je 
Petar bio samo izvršitelj volje Duha Svetoga. — Kroz 
sva tri prva dana duhovske osmine čitaju se odlomci 
iz oprosnoga govora Spasiteljeva na posljednjoj ve¬ 
čeri. Sav taj govor posvećen je najvećem kršćanskom 
zakonu, zakonu ljubavi prema Bogu i bližnjemu, a 
Duh sveti je upravo onaj, koji tu ljubav užiže u sr¬ 
cima našima. 

Na duhovsku srijedu, u petak i su¬ 
botu je kvaterni post. Budući da su kvatri dani za¬ 
hvale za obilje zemaljskih plodova, čita se u petak 
Joelovo proročanstvo, u kojemu je također govor o 
plodovima zemlje. Isto se tako u subotu čitaju od¬ 
lomci iz knjige levitske i Ponovljenog zakona, koji 
govore o tomu, kako Israelci moraju prikazivati 
Bogu žrtve od plodova zemaljskih, da mu tim zahvale 
na primljenim dobročinstvima. 

Subotom iza Duhova završava drugi dio crkvene 
godine, uskrsno doba. 

PODUHOVSKO DOBA 


Od blagdana Duhova pa do konca crkvene go¬ 
dine slijedi niz od 24 do 28 nedjelja, koje se nazivaju 
nedjelje po Duhovima. Ovaj naziv međutim ne 
označuje, kao da bi one imale neku vezu s blagdanom 
Duhova. Te su nedjelje potpuno neovisne te sači¬ 
njavaju posebni krug crkvene godine, koji Crkva 
nazivlje „vrijeme kroz godinu”, a naziva se još obi¬ 
čno i „poduhovsko doba”. Ove su nedjelje po svojim 
mislima potpuno jednake nedjeljama iza Bogojav- 
ljenja. Broj njihov nije svake godine jednak. Padne 
li Uskrs ranije, ima ih više ; padne li kasnije, ima ih 
manje. 

Svaka od ovih poduhovskih nedjelja sama je za 
sebe neovisna jedinica. Svaka od njih iznosi pred naše 
oči jednu ili više misli bez obzira na nedjelju prije 
i poslije nje. U tomu je i razlika između ovih nedjelja 
i onih u božičnom i uskrsnom vremenu, jer su one 
nedjelje prožete mišlju onoga blagdana, s kojim se 
nalazi u vezi. 

Sveta se misa kroz ove nedjelje služi u zelenoj 
boji, koja je boja nade. 

Blagdan Presvetoga Trojstva 

Prva nedjelja po Duhovima posvećena je naj- 
uzvišenijoj tajni kršćanske vjere: Presvetomu Troj¬ 
stvu. To je temeljna istina kršćanstva i zato Crkva 
kroz cijelu godinu veliča Oca i Sina i Duha Svetoga, 
Trojstvo u jedinstvu i Jedinstvo u Trojstvu. Ipak je 
Crkva smatrala korisno i potrebno, da prvu nedjelju 
po Duhovima posveti ovoj uzvišenoj tajni. Blagdan 
je uveden godine 334. 

Misni obrazac ovoga blagdana ističe katoličku 
nauku o Presvetom Trojstvu : Tri su osobe u Bogu, 
ali su sve tri ipak samo jedan Bog. Psalmodijski dije- 

lovi mise hvale Trojednoga Boga izrazom „blagoslov¬ 
ljen”, što znači „hvaljen, slavljen”. U molitvama 
i u Pavlovoj poslanici je istaknuto, da ljudski razum 
ne može sam doći do spoznaje ove tajne. Do te spo¬ 
znaje došli smo samo objavom po Isusu Kristu. Naj¬ 
ljepše je Isus istaknuo nauku o Presvetomu Trojstvu, 
kad je poslao svoje apostole, neka naučavaju sve na¬ 
rode krsteći u ime Oca i Sina Duha Svetoga (Evanđelje). 

Nauku Crkve o Presvetomu Trojstvu u pjesnič¬ 
kom obliku iznosi Predslovlje. Crkva veliča Boga Oca, 
koji je sa Sinom svojim i s Duhom Svetim jedan Bog 
i jedan Gospodin. Dakle tri osobe, ali ne tri Boga, 
nego jedan. Ne u jedinstvu osobe, nego u trojstvu 
jedne biti. Jedna te ista bit ili narav nalazi se u svima 
trima osobama. Što vjerujemo o očevoj slavi, to mi¬ 
slimo i o Sinu i o Duhu Svetomu bez razlike i razlu¬ 
čivanja. Sva trojica su jednako svemogući, vječni, 
sveti, milostivi, premudri itd. Ispovijedajući pravo 
i vječno Božanstvo klanjamo se i vlastitosti osoba 
u jedinstvu, u biti i jednakosti veličanstva. Budući 
da su u Bogu tri osobe, ima svaka svoje vlastitosti, 
jer nijesu jedna osoba ; Otac je naš stvoritelj, Sin 
Spasitelj, a Duh Sveti Posvetitelj. Unatoč ovih za¬ 
sebnih vlastitosti ipak su oni sva trojica jedne biti 
ili naravi i jednaki u veličanstvu. Ovo se predslovlje 
pjeva na svim nedjeljnim misama u poduhovsko doba. 

Tijelovo 

Presveti Oltarski Sakramenat je središte čitave 
katoličke liturgije. On je najdivniji dokaz neizmjerne 
ljubavi Kristove prema ljudima. Krist ga je ustano¬ 
vio s tri razloga: da trajno bude među nama, da bude 
žrtva Novoga Zavjeta i da bude hrana našoj duši. 
— Pravi blagdan u počast Presvetoga Oltarskoga 
Sakramenta je Veliki Četvrtak. Toga se dana među¬ 
tim Crkva nalazi u tuzi zbog početka Isusove Muke, 
pa ne može dati oduška svojoj radosti nad ustano¬ 
vom ovoga uzvišenog sakramenta. Stoga se osjetila 
potreba, da se uvede posebni blagdan u čast Presve¬ 

tog Oltarskoga Sakramenta. Poticaj je za to dala 
neka pobožna redovnica, Julijana iz Mont-Cornillona 
(Belgija), koja je u snu vidjela okrnjeni pun mjesec. 
Bog joj je objavio, da mjesec predočuje crkvenu go¬ 
dinu, a okrnjeno mjesto je manjak blagdana u čast 
Presvete Euharistije. Ona to javi crkvenim poglava¬ 
rima i oni uvedoše Tijelovo najprije kao mjesni blag¬ 
dan, a godine 1264. bio je propisan za cijelu Crkvu. 
Dnevnu službu i misni obrazac izradio je sveti Toma 
Akvinski, koji nije samo najveći katolički bogoslov- 
ski učenjak, nego i najveći euharistijski pjesnik. 

Misni obrazac ističe dvije ideje: Euhari¬ 
stija je uspomena na Muku Gospodnju, i Euharistija 
je hrana duše. 

Krist nam je u Presvetom Oltarskom Sakramentu 
ostavio pod ovim divnim Sakramentom uspomenu 
Muke svoje, koja je donijela bogate plodove cijelomu 
svijetu. Poštujući ovaj Sakramenat mi primjenju¬ 
jemo svojoj duši te bogate plodove (molitva). Isus 
Krist je Židovima najprije navijestio, da će im dati 
samoga sebe pod prilikama kruha i vina. Njima su 
te riječi bile tvrde i nijesu ih mogli nikako shvatiti 
pa su se odbili od njega. Dapače i sami apostoli bili 
su tim riječima nekako smeteni, ali Isus je odlučno 
ponovio, da je Tijelo Njegovo zaista hrana, a krv 
Njegova zaista pilo ; i tko hoće da dođe u nebo, mora 
blagovati Njegovo Tijelo i piti Krv Njegovu (Evan¬ 
đelje). Što je obećao, to je i izvršio na posljednjoj 
večeri (Poslanica). Ustanovljujući Presveti Oltarski 
Sakramenat ustanovio je i svetu misu kao žrtvu No¬ 
voga Zavjeta te Sakramenat svetoga Reda davši 
svojim apostolima vlast, da pretvaraju kruh i vino 
u njegovo Tijelo i Krv. Stoga pjeva Crkva kod Pri¬ 
kazanja : Svećenici će Gospodnji prikazivati Bogu 
kad i hljebove i zato će biti sveti Bogu svojemu i ne će 
oskvrnuti njegova imena, aleluja. Vjernici prisustvujući 
svetoj misi i blagujući tijelo Gospodnje obnavljaju 
krvnu žrtvu Kristovu na nekrvni način i ulaze u djelo 
spasenja. Kad god budete jeli kruh ovaj i pili kalež ovaj, 
smrt Gospodnju naviještajte, dok ne dođe (Pričesna). 

Krist je hrana naše duše. To je najbolja pšenica, 
o kojoj pjeva Ulaz: Nahrani ih najboljom pšenicom, 
aleluja, i nasiti šumskim medom, aleluja, aleluja. To je 
prava hrana duše za sve : U te su, Gospode, uprte oči 
sviju i ti im daješ hranu na vrijeme ; otvaraš ruku svoju 
i napunjaš sve što živi blagoslovom, aleluja, aleluja. 
Tijelo moje doista je jelo i Krv moja doista je piće, — 
tko blaguje moje Tijelo i pije moju Krv, ostaje u meni 
i ja u njemu. 

Presveti Oltarski Sakramenat je znak jedinstva 
i mira. Kao što se kruh sastoji od mnogo zrnja, a vino 
od mnogo jagoda, tako se i Crkva sastoji od mnogo 
članova, ali su svi jedno u Kristu (Tajna). 

Najljepši dio ove mise je Posljednica. U njoj je 
sveti Toma na pjesnički način iznio cijelu nauku ka¬ 
toličke Crkve o Presvetom Oltarskom Sakramentu. 

Tijelovska procesija je uvedena u 15. 
stoljeću. U našim krajevima je običaj, da se procesija 
zaustavlja kod četiri oltara, gdje se pjevaju evan¬ 
đelja i molitve o Presvetoj Euharistiji. 


Srce Isusovo 

U najužoj vezi s blagdanom Tijelova je blagdan 
Presvetoga Srca Isusova. Taj blagdan uveden je u 
novije doba. Predmet štovanja je Srce Isusovo, koje 
je dio tijela Boga - čovjeka. Budući da je Isusova 
čovječanska narav bila najuže sjedinjena s Božanskom 
njegovom naravi, to treba i njoj i cijeloj i svakom 
njezinom dijelu iskazivati dužnu počast. Po općem 
ljudskom shvaćanju je srce sijelo ljudskih osjećaja, 
a napose ljubavi, pa zato upravo taj dio tijela Kri¬ 
stova zaslužuje posebnu čast. On je sam za sebe re¬ 
kao, da je blaga i ponizna srca, i po tome je srce nje¬ 
govo uzor kršćanskim srcima. To je srce probodeno 
nesamo vojničkim kopljem, nego još više našim grije¬ 
sima, za koje smo mu dužni dati zadovoljštinu. 

Stoga misni obrazac i ističe misao : Srce Isusovo 
nas ljubi, ali mi smo grešnici, pa mu stoga moramo 
dati i zadovoljštinu. 

Misli srca njegova od koljena do koljena, da iz¬ 
bavi duše njihove od smrti i da ih nahrani u doba gladi 
(Ulaz). Tako Krist neprestano misli na nas te nam 
dariva neizmjerno blago ljubavi u Srcu svojemu (Mo¬ 
litva). U tomu Srcu se nalazi neistražljivo bogatstvo 
Kristovo (Poslanica). On je dobar i pravedan i vodi 
smjerne putevima svojim učeći ih, da budu blaga i 
ponizna srca, pa će naći mir u kućama svojim (Na 
stepenicama). Svoju neizmjernu ljubav najbolje je 
pokazao, kad je za nas trpio na križu (Evanđelje) 
i kad je bilo slomljeno Srce njegovo od boli i sramote, 
kad je čekao, da bi mu se tko smilovao, a ne bijaše 
nikoga, da ga utješi (Prikazanje). Iz probitoga njegova 
Srca izlila se na nas struja milosrđa i dobrote. Nje¬ 
govo je Srce svetište božanske darežljivosti, u kojemu 
pobožni nalaze mir, a pokajnici utočište. To srce nikad 
ne prestaje gorjeti ljubavlju prema nama (Predslov- 
Ije i Pričesna). Mi smo mu međutim vratili neza- 
hvalnošću, koju moramo popraviti time, da ljubimo 
ono, što je nebesko, a preziremo, što je zemaljsko 
(Popričesna). 

Nedjelje po Duhovima 

Premda su nedjelje po Duhovima svaka za sebe 
samostalne i neovisne, ipak ih možemo svrstati u tri 
grupe. U prvu grupu spadaju nedjelje prva do šeste, 
u kojima nam se prikazuje ljubav Božja. U drugu 
grupu dolaze nedjelje sedma do osamnaeste, u koji¬ 
ma je govor o kraljevstvu Božjem. Nedjelje osamnaesta 
do posljednje po Duhovima govore o drugomu dolas¬ 
ku Spasitelja na ovaj svijet i o našoj pripravi na nje¬ 
gov dolazak. 


I. 

Druga nedjelja po Duhovima. Misni obrazac 
ove nedjelje govori o Božjim dobročinstvi- 
m a prema nama ljudima. Gospod bi zaštitnik moj i iz¬ 
vede me na širinu ; spase me, jer me ljubi (Ulaz). Ka 
Gospodu zavapih u nevolji svojoj i usliša me; Gospode, 

izbavi dušu moju od usana nepravednih i jezika luka¬ 
vog (Na stepenicama). 

Na ovu Božju ljubav moramo mi odgovoriti 
ponajprije ljubavlju prema Bogu. Zato moli Crkva, 
da u našoj duši bude uvijek nesamo strah, nego i lju¬ 
bav prema njegovu svetom imenu, koju će Bog sa svoje 
strane uvijek povećavati. On je pun dobrote prema 
nama, pa zato : Pjevat ću Gospodu, koji mi udijeli 
dobra, i slavit ću ime Gospoda Svevišnjega (Pričesna). 
— Uz ljubav prema Bogu moramo njegovati i ljubav 
prema bližnjemu, o kojoj govori sveti Ivan u posla¬ 
nici te kaže, da naša ljubav mora biti djelotvorna 
i da ne ljubimo bližnjega samo riječju i jezikom, nego 
djelom i istinom. 

Za veliku ljubav Božju ipak mnogi ljudi ne haju. 
Bog ih u svojoj dobroti neprestano poziva k sebi, ali 
oni su gluhi na njegove pozive te se radije brinu za 
zemaljska dobra. Ovakvi će ljudi biti odbačeni kao 
i oni uzvanici na gozbu kraljevsku, koji se ne odazvaše 
pozivu (Evanđelje). 

Treća nedjelja po Duhovima. I ove je nedjelje 
u misnom obrascu govor o ljubavi Božjoj 
napose prema grešnicima. Bog je pun milosrđa te 
grešnika vodi kroz opasnosti života, ali ipak pazi, 
da ne bi brinući se za vremenito zaboravio na ono, 
što je vječno (Molitva). Bog je kao dobar pastir, koji 
ostavlja devedeset i devet ovaca i traži onu jednu 
izgubljenu (Evanđelje). Ova velika istina budi u sr¬ 
cu grešnika pouzdanje. Čovjek može mirno svu svoju 
brigu baciti na Boga, jer se On brine za nas. On nas je 
pozvao na vječnu slavu, pa će nas i za malih patnja 
usavršiti, utvrditi, okrijepiti, utemeljiti (Poslanica). 
Stoga : Neka se uzdaju u tebe svi, koji poznaju ime tvoje. 
Gospode, jer ne ostavljaš onih, koji te traže. Pjevajte 
Gospodu, koji nastava na Sionu, jer nije zaboravio 
molenja ubogih (Prikazanje). Bog je pun smilovanja 
prema grešniku, pa je radost anđelima Božjim za je¬ 
dnoga grešnika, koji čini pokoru (Pričesna i Popričesna). 

Četvrta nedjelja po Duhovima. Misni obrazac 
ove nedjelje govori o pouzdanju, koje moramo 

imati prema Bogu. Gospod je svjetlost moja i spasenje 
moje ; koga da se bojim ? Gospod je branitelj života 
moga, od koga da strepim ? Neprijatelji moji, koji me 
muče, sami iznemažu i padaju (Ulaz). Gospod je utvrda 
moja i pribježište moje i izbavitelj moj, Bog moj, pomoć¬ 
nik moj (Pričesna). — To pouzdanje prema Bogu 
moramo imati stoga, jer svijetom vlada promisao 
Božji. Po njemu se tečaj svijeta u redu upravlja, a 
napose vodi Bog računa o Crkvi svojoj, da u njoj bude 
mir te se razvije prava bobožnost. Slaba ljudska na¬ 
rav ipak se odmeće od zakona Božjega, premda Bog 
nastoji djelatnom inilošću privući tu otpornu narav. 
Crkva i moli, neka Gospodin ne prestane s davanjem 
ovih milosti, dok ne omekša sva odmetnička srca 
(Molitva). 

Evanđelje o ribolovu nije u svezi s misnim 
obrascem, nego je neka vrst priprave na blagdan 
Petrova, koji se u Rimu oduvijek slavi s najvećom 
svečanošću. 

Peta nedjelja po Duhovima. Ove nedjelje posvećen 
je misni obrazac djelotvornoj ljubavi pre¬ 
ma bližnjemu. Pavao apostol u poslanici nam 
daje čitav niz uputa, kako moramo biti složni, milo¬ 
stivi, bratoljubivi, milosrdni, ponizni. Da ne vraća¬ 
mo zlo za zlo, ni psovku za psovku, da sustežemo 
svoj jezik, da tražimo mir, a ako trpimo poradi prav¬ 
de, da smo blaženi (Poslanica). Jednako govori i 
Spasitelj u Evanđelju, da ljubimo brata svojega, da 
se na nj ne srdimo i da ga ne vrijeđamo, a ako se i po¬ 
svadimo, da se nastojimo što prije pomiriti. — Lju¬ 
beći bližnjega svojega mi ljubimo zapravo Boga, koga 
treba ljubiti u svemu, a u prvom redu u njegovim 
razumskirn stvorovima, ljudima (Molitva). Ljubav 
prema bližnjemu iskazujemo napose moleći za sve 
ljude. Napose je djelotvorna molitva kod svete mise, 
jer kad nju prikazujemo zajedno sa svećenikom, 
prikazujemo je ne samo za sebe, nego za cijelu Crkvu 
i za sve ljude (Tajna). 

Ostali dijelovi svete mise i ove nedjelje, kao i 
drugih nedjelja po Duhovima, govore o pouzdanju 

u Boga te mole za njegovu pomoć u vremenitim i 
duhovnim potrebama. 

Šesta nedjelja po Duhovima. Misni obrazac, ove 
nedjelje posvećen je dvama glavnim sakramentima . 
Krštenju i Euharistiji . Svi mi, koji smo 
kršteni u Krista Isusa, u smrt smo njegovu krstem. 
S njim smo dakle ukopani s krštenjem u smrt, da kao 
što je Krist uskrsnuo od mrtvih slavom Očevom, tako i 
mi u novomu životu hodimo...', a ako smo umrli 
s Kristom, vjerujemo, da ćemo živjeti s njime..., da 
smo mrtvi grijehu, ali živi Bogu. Krštenje je dakle 
početak našega svrhunaravskoga života, po kojemu 
smo sakramentu ucijepljeni u tajinstveno tijelo Kri¬ 
stovo, da živimo u njemu. Ovaj život treba da se u 
nama razvija pomoću zdrave i krepke hrane. Ta hrana 
je Presveta Euharistija, koju slikovito predstavlja 
čudnovato umnoženje hljeba u pustinji, a o kome je 
govor u današnjem Evanđelju. Presveta Euharistija 
nas čisti svojim djelovanjem i zaštićuje svojom po¬ 
moću (Popričesna). — U dnevnoj molitvi je prikazan 
cijeli razvitak našega duhovnog života. Bog s vjerom 
najprije usađuje u našu dušu ljubav. On je usavrsuje, 
te u nama poraste bogoljubnost. Na nju vrebaju mnogi 
neprijatelji, ali Bog podržava ono, što je u nama dobro 
te ga čuva, da ta bogoljubnost ne oslabi ili se ne izgubi. 


11 . 

Sedma nedjelja po Duhovima. U misnom je obras¬ 
cu prikazana borba kraljevstva Božje- 
gas njegovim neprijateljima. Ti redovito ne nastu- 
paju odmah otvoreno, nego podmuklo kao vukovi 
u ovčjoj koži (Evanđelje). Njihov rad se pozna po plo¬ 
dovima, koje donose. Vječna smrt je svršetak njihov. 
Naprotiv oni, koji su sluge Božje, donose plodove, 
koji ih posvećuju, a svršetak je njihov život vječni. 
(Poslanica). Da postignemo posvećenje i da naša 
djela budu plodonosna, moramo najprije biti cisti od 
naših opačina (Popričesna). 

Osma nedjelja po Duhovima. I ove je nedjelje u 
svetoj misi govor o borbi između svijetla 
i t a m e. S jedne strane pokazuje nam Crkva grad 
Božji. Primismo, Bože, milosrđe tvoje usred Crkve tvoje. 
Kao što ime tvoje Bože, tako i hvala tvoja dopire do 
krajeva zemlje ; pravde je puna desnica tvoja (Ulaz). 
— Velik je Gospod i slavan veoma u gradu Boga našega 
na svetoj gori svojoj (Na stepenicama). U tom gradu 
Božjem stanujemo mi, koji smo primili duh posinjenja, 
pa smo djeca Božja (Poslanica). Skupa s nama je Bog, 
koji nam daje da mislimo i radimo ono, što je pravo 
(Molitva). U tomu svetomu gradu, Crkvi Katoličkoj, 
blaguje se Gospodin, koji obnavlja naše duše i tjelesa 
(Popričesna). 

S druge strane stoje sinovi tame, koji su često 
puta mudriji od sinova svijetla. Oni znadu upotrije¬ 
biti sve moguće načine, da dođu do svojih nevaljanih 
ciljeva. I sinovi svijetla moraju se ugledati ne u nji¬ 
hovu nevaljanštinu, nego u njihovu okretnost te po¬ 
štenim načinom nastojati oko sticanja duhovnih do¬ 
bara, kao što oni nastoje oko sticanja zemaljskih 
(Evanđelje). 

Deveta nedjelja po Duhovima. Da možemo posti¬ 
ći svoje vječno spasenje, Bog nam daje obilje mi¬ 
losti. Ima međutim ljudi, koji u tomu nasljeđuju 
Židove. Oni su tijekom svoga putovanja kroz pusti¬ 
nju primili tolike dokaze dobrote Božje, ali su ih od¬ 
bili i prezreli (Poslanica). Još gore su se ponijeli prema 
Spasitelju te nijesu upoznali dane pohođenja svoga 
(Evanđelje). Zato su ih stigle teške kazne. Kršćanin 
katolik mora paziti, da se ne ogluši zapovijedima 
Božjim. One su možda kadšto i teške, ali: Zapovijedi 
su Gospodnje pravedne, one vesele srca, i sudovi njegovi 
slađi od meda i saća, zato ih sluga tvoj čuva (Prikazanje). 
Mi smo dužni nesamo raditi ono, što je Bogu ugodno, 
nego to isto i moliti. A jer mi često puta ne znamo, 
što je u njemu ugodno, moli Crkva u Dnevnoj moli¬ 
tvi, da Gospodin stavi u srce naše i u usta naša ono, 
što treba da od njega molimo i što će biti njemu po 
volji. 

Deseta nedjelja po Duhovima. Misni obrazac ove 
nedjelje prikazuje našu potpuno ovisnost od 
Boga. Ni imena Isusova ne možemo izgovoriti bez 
milosti Božje. Ta milost je različita, prema potrebama 
u pojedinca i službi, koju vrši u ljudskom društvu. 
No premda je mnogovrsna, ipak je jedinstvena, jer 
je jedan te isti Duh, koji je dijeli svakomu, kako hoće 
(Poslanica). — Od Boga dolazi sve. On jedne uzdiže : 
Tebi, Gospodine, uzdižem dušu svoju ; Bože moj, u tebe 
se uzdam, o da se ne zastidim i da mi se ne podsmijevaju 
neprijatelji moji, jer koji te god čekaju, ne će se posti- 
djeti (Prikazanje). Druge Bog ponizuje : Kad sam va¬ 
pio ka Gospodu, uslišao je glas moj i oslobodio me od 
onih, koji mi se približavahu i ponizio ih je onaj, koji 
je prije vjekova i ostaje u vi jeke ; Gospodu prepusti 
brige svoje, i on će te odbraniti. Milosrdni Bog oprašta 
grešnicima i miluje ih te ih čini dionicima nebeskih 
darova, kad se obrate (Dnevna molitva). On bdije 
nad čovjekom u čuva ga : Čuvaj me, Gospode, kao zje¬ 
nicu oka ; sjenom krila svojih zakloni me (Na stepeni¬ 
cama). Kad ovo sve znamo, čemu da se oholimo ? 
Budimo ponizni, pa ćemo biti opravdani. Jer svaki, 
koji se ponizi, povisit će se, a koji se povisi, ponizit 
će se (Evanđelje). 

Jedanaesta nedjelja po Duhovima. Kao i desete 
nedjelje tako i ove govori misni obrazac, kako sve 
imamo od Boga i kako za to moramo polagati 
u nj sve svoje nade. On daje čovjeku krepost i jakost 
(Ulaz), te daje više nego što ljudi i traže i čega se ne 
usuđuju zbog svojih grijeha moliti (Molitva). Divan 
primjer, što Bog može učiniti iz jednoga čovjeka, 
jest sveti Pavao. On je ispočetka progonio Crkvu Bo¬ 
žju, ali po milosti Božjoj postao je apostolom i premda 
je toliko dobra učinio za širenje Crkve, ipak uzvikuje : 
Milošću Božjom, jesam, što jesam (Poslanica). Bog se 
brine, nesamo za našu dušu, nego u za naše tijelo i 
njegove potrebe (Na stepenicama), pa možemo kazati 
ono, što su rekli Židovi gledajući njegovo čudo na 
gluhonijemomu : Sve je dobro učinio. On nas oslobađa 
od naših neprijatelja, iscjeljuje našu slabost, a napose 

puteni svete Pričesti daje pomoć našoj duši i tijelu 
(Popričesna). 

Dvanaesta nedjelja po Duhovima. Kao naslov 
misnoga obrasca ove nedjelje mogli bismo staviti 
riječi: Pomoć je naša u imenu Gospoda. 
Od njega dolazi sve pa i to, da mu uopće možemo do¬ 
stojno i pohvalno služiti i živjeti bez težih opasnosti 
(spoticanja) po njegovim zapovijedima (Molitva). 
Naša je sposobnost od Boga, koji nas je učinio sposo¬ 
bnim slugama Novoga Zavjeta, ne slova, nego Duha ; 
jer slovo ubija, a Duh oživljuje (Poslanica). Taj Duh 
se očituje naročito u vršenju zakona ljubavi prema 
bližnjemu svomu. Toj zapovijedi je Spasitelj dao 
najveće značenje i htio je da ona prožme čitavo naše 
mišljenje i djelovanje. Tko nju nosi u srcu, on ima 
u sebi Duh Kristov. No ta ljubav ne smije ostati samo u 
našemu duhu, nego se mora i pokazati na djelu onako, 
kako ju je pokazao milosrdni Samaritanac, kad je 
pomogao svomu neprijatelju (Evanđelje). 

Budući da ove nedjelje padaju u jesensko doba, 
kad dozrijevaju plodovi, Crkva u pričesnim pjesmama 
prošle i ove nedjelje govori o hljebu i vinu, ali u isti 
mah daje tim riječima više značenja. Hljeb je Tijelo 
Gospodnje, a vino njegova Krv. 

Trinaesta nedjelja po Duhovima. U misnomu 
obrascu je govor o kraljevstvu Kristovu 
i njegovim članovima. Nekada je Bog dao 
obećanje Abrahamu. To je bio jednostrani ugovor, 
koji samo veže Boga, pa ga Bog nije nikada opo¬ 
zvao. Zavjet učinjen s Israelcima bio je naprotiv 
dvostrani ugovor, koji je obvezivao i Boga i Židove. 
Židovi su ga prekršili, pa je prestao važiti, jer ga je 
jedna stranka otkazala. Međutim je ono obećanje 
dano Abrahamu još uvijek na snazi, jer ga Bog nije 
otkazao. Ono važi i dalje za potomka Abrahamova, a 
to je Krist, odnosno mistično tijelo Kristovo, Crkva 
Božja. Po svojoj vjeri mi smo baštinici blagoslova 
i obećanja, koja je Bog dao Abrahamu (Poslanica). 
Samarijanci nisu bili po krvi potomci Abrahamovi, 
ali je Samarijanac, o kome je govor u današnjem 

Evanđelju, njegov potomak po vjeri, koja mu je po¬ 
mogla i on je član kraljevstva Božjega. 

Četrnaesta nedjelja po Duhovima. „Kraljevstvo 
je Božje u vama,” rekao je Gospodin. U tom se kra¬ 
ljevstvu vođi borba između dobra izla. 
Slabost čovjekova je posljedicom istočnoga grijeha, 
tijelo je slabo i vojuje protiv duha, a duh protiv tijela. 
Tijelo se podaje raznim zlim sklonostima i grešnomu 
životu te vuče u ponor dušu. Ali oni, koji su Kristovi, 
moraju razapeti tijelo svoje sa strastima i požudama 
(Poslanica). To je težak posao, pa nam je stoga potre¬ 
bna pomoć Božja, bez koje posrče čovječanska umrlost. 
Ta pomoć Božja nas odbija od štetnih stvari i vodi 
k spasonosnim (Molitva). Nad čovjekom, koji se oz¬ 
biljno brine oko svoga duhovnoga napredovanja, 
počiva ruka Božja. Anđeo Gospodnji zaštitom svojom 
lebdi oko onih, koji se njega boje i izbavit će ih ; kušajte 
i vidite, kako je sladak Gospod (Prikazanje). U toj bor¬ 
bi ne smije čovjek biti polutan, jer tko je takav, njega 
će sigurno prije pritegnuti zlo nego li dobro. Zemalj¬ 
ske stvari odviše djeluju na čovjeka — i ako im se 
preda, on je za nebo izgubljen. Zato Krist u današnjem 
Evanđelju opominje, neka se odviše ne brinemo za 
vremenita dobra, nego da tražimo najprije kraljevstvo 
Božje i slavu njegovu, a za ostalo će se Bog poskrbiti. 

Petnaesta nedjelja po Duhovima. 1 ove nedjelje 
ističe Crkva u misnom obrascu, kako sav svrhunaravski 
život i čitava Crkve i svakoga pojedinca ovisi o d j e- 
lovanju milosti Božje. Ta milost Božja 
prati čovjeka kroz cijeli život: u mladim danima 
njegovim kao i u sutonu života. Dobro je slaviti Go¬ 
spoda i pjevati imenu tvojemu, višnji, da se naviješta 
jutrom milosrđe tvoje i istina tvoja noću (Na stepenica¬ 
ma). Čovjek često puta posrne u smrtni grijeh i po¬ 
staje mrtvacem u svrhunaravskom smislu. Tada ja- 
dikuje nad njim majka Crkva, ali ga Gospodin po 
svojoj milosti uskrsava na novi život, kao što je uskri¬ 
sio mladića u Naimu (Evanđelje). On je uopće počet¬ 
nik života, koji dijeli napose putem svete Pričesti: 
Kruh, koji ću ja dati, tijelo je moje za život svijeta (Pri- 

česna). Da se taj život ne može uvijek potpuno razvi¬ 
jati u čovjekovoj nutrinji, smeta u prvom redu đavao 
sa svojim napastima. Njima se treba odupirati uz po¬ 
moć Božju (Tajna). Drugi naš neprijatelj je naša po¬ 
kvarena narav, koja je sklona na oholost i zavist. 
Napose nas priječi u duhovnom razvitku naše tijelo, 
koje se stalno protivi našem duhu, i tko sije u tijelo 
svoje, od tijela će žeti propast, a tko sije duh, od duha će 
žeti život vječni (Poslanica). 

Šesnaesta nedjelja po Duhovima. Misli prošlih 
nedjelja dolaze do svoga izražaja i u misnom obrascu 
ove nedjelje. Bog nam svojim milostima nepre¬ 
stano pritječe i prati, ako ga za to molimo (Molitva). 
Kao što ne možemo bez njega ništa u svrhunaravskom 
redu započeti ni nastaviti, tako ne možemo ni dovr¬ 
šiti (Tajna). On nas trajno obnavlja i zato Crkva 
pjeva na Prikazanje : Voljan budi, Gospode, da me 
izbaviš ; neka se smetu i zastide ujedno, koji traže dušu 
moju, da je uzmu ; voljan budi, Gospode, da mi pomo- 
gneš. On nas pomaže i obnavlja napose u svetoj Pri¬ 
česti, u kojoj primamo pomoć nesamo za onaj čas, 
nego i za budućnost, On nas utvrđuje duhom svojim 
za unutrašnjega čovjeka, da Krist stanuje vjerom u sr¬ 
cima našima, da budemo u ljubavi ukorijenjeni i ute¬ 
meljeni (Poslanica). Bog ne čeka neke posebne zgode, 
nego je u svako vrijeme pripravan da nam pomogne, 
čim vidi, da smo u nevolji i da molimo njegovu pomoć. 
On čini onako, kako je učinio s čovjekom, koji je imao 
vodenu bolest i kome je spremno pomogao, čim ga je 
vidio. Napose rado pomaže one, koji su ponizni i spre¬ 
ma za njih na nebu prva i najodličnija mjesta (Evan¬ 
đelje). 

Sedamnaesta nedjelja po Duhovima. Misni obra¬ 
zac govori o unutrašnjem jedinstvu kra¬ 
ljevstva Božjega, svete Crkve. Svi smo pozvani, 
da čuvamo jedinstvo duha u vezi mira, jer smo jedno 
tijelo i jedan duh, kao što smo i pozvani u jednoj nadi 
prema zvanju svomu. Jedan Gospodin, jedna vjera, 
jedno krštenje, jedan Bog i Otac sviju (Poslanica). To 
je jedinstvo osnovano na ljubavi prema Bogu. — 

Neprijatelj Božji je đavao, koji je otac mržnje. Zato 
se uz pomoć Božju moramo najprije osloboditi od te 
đavolske zaraze, a onda istom možemo čistom dušom 
težiti za Bogom, koji je prvi predmet ljubavi naše 
(Molitva). Ova veza jedinstva treba nadalje da se os¬ 
niva i na ljubavi prema bližnjemu, koju Krist u Evan¬ 
đelju ove nedjelje progiašuje prvim i osnovnim za¬ 
konom za svoje sljedbenike. 

Kvaterna srijeda. Jesenski kvatri su jedini u go¬ 
dini, koji su sačuvali svoj prvotni značaj : zahva¬ 
liti se Bogu za obilnu ljetinu. Dok su 
zimski kvatri posve u krugu adventskih osjećaja, 
proljetni u krugu korizmenih, a ljetni u krugu duhov¬ 
skih, dotle su jesenski kvatri, koji se ne oslanjaju 
ni na kakav blagdanski krug, posve prožeti mišlju o 
završenoj žetvi i berbi. Posebni značaj ovim kvatri- 
ma daje okolnost, što su i Židovi upravo u ovo doba 
godine imali blagdan Sjenica spojen s Danom pomir¬ 
be i Novom godinom. Na dan 15. Tišrija slavili su 
blagdan Sjenica. Toga su se dana sjećali svih dobro¬ 
činstva Božjih, koja im je iskazao, dok su putovali 
pustinjom i boravili pod sjenicama (šatorima). Pet 
dana prije toga blagdana obdržavao se Dan pomir¬ 
be. To je bio dan posta. Veliki bi svećenik toga dana 
žrtvovao junca za grijehe svoje i ostalih svećenika, 
a onda jarca za grijehe naroda. S krvlju tih žrtava 
ušao bi u svetinju nad svetinjama i poškropio njom 
poklopac kovčega zavjetnoga i pod pred njim. Zatim 
bi položio na drugoga jarca ruke u znak, da na nj 
prenosi svoje i narodne grijehe. To bi se jare odnijelo 
u pustinju. — Prvi dan mjeseca Tišrija bio je prvi 
dan početka građanske godine. 

Misni obrazac kvaterne srijede na više mjesta is¬ 
tiče ovu sličnost židovskih i kršćanskih svetkovina. 
Kod ulaza se pjeva: Radujte se Bogu, pomoćniku 
našemu, kličite Bogu Jakovljevu. Počnite psalam i uda¬ 
rajte u bubanj, trubite u trubu o mlađaku, jer je takova 
zapovijed u Israelu i naroda od Boga našega. Ti su sti¬ 
hovi bili spjevani upravo za proslavu blagdana Sje¬ 
nica, koga su u predvečerje svećenici navještavali 

trubeći u duge srebrne trube. — I u oba čitanja je 
spomen na blagdan Sjenica. Prorok Amos govori o 
bogatoj žetvi i berbi, a čitanje knjige Ezdrine govori, 
kako se na dan Nove godine čitao narodu cijeli za¬ 
kon Božji. 

Molitve govore o duhovnoj obnovi, koju posti¬ 
zavamo trapeći svoje tijelo. Post nije sam po sebi 
svrha, nego je sredstvo, da se svladavamo i uzdrža¬ 
vamo od opačina jačajući svoju volju tjelesnim od¬ 
ricanjem. Kroteći sami sebe postajemo otpornim 
prema đavlu, koji se može svladati samo molitvom 
i postom (Evanđelje). 

Kvaterni petak. Postom i pokorom ugađamo Bo¬ 
gu (Molitva) i postizavamo duhovnu obnovu. Ponaj¬ 
prije opraštaju nam se grijesi, kako su bili oprošteni 
raskajanoj Mariji Magdaleni (Evanđelje). Pokajanje 
nas čini dostojnima milosti Božje i dovodi nas u nebo, 
koje nam je Gospodin obećao. — Čitanje Ozije proroka 
govori o bogatoj žetvi i berbi, koju po svojoj dobroti 
daje Gospodin, onima, koji se ga boje. 

Kvaterna subota. Ovaj je dan bio nekada aiitur- 
gijski te se završavao noćnom vigilijom, kod koje se 
obavljalo ređenje. Ostatak te vigilije je pet čitanja 
u današnjoj misi, od kojih prva dva govore o židov¬ 
skim blagdanima Pomirenja i Sjenica, treće i črtvrto 
o oproštenju grijeha i postu, dok je peto, kao na svim 
vigilijama, o mladićima u užarenoj peći. 1 Pavlova 
poslanica govori o danu Pomirbe, koji je bio slika 
novozavjetne pomirbe. Svećenik Novoga Zavjeta — 
Isus Krist izmirio nas je s Bogom i uveo u nebesku 
svetinju nad svetinjama. 

Evanđelje pripovijeda dogođaj, koji se zbio upra¬ 
vo u subotu. Isus liječi na tijelu i na duši. Nerodna 
smokva i grbava žena znači nas grešnike, koje Gospo¬ 
din ozdravlja i pridiže. 

U ostalim dijelovima obrasca misnoga je govor 
o postu i molitvi, koji liječe dušu i tijelo i kojima za¬ 
služujemo pomoć Božju. 

III. 


Osamnaesta nedjelja po Duhovima. S ovom ne¬ 
djeljom započinje niz nedjelja, u kojima nam Crkva 
stavlja pred oči drugi dolazak Spasiteljev na ovaj 
svijet (P a r u z i j a). Već samo jesensko doba sa 
svojim izumiranjem života u prirodi podsjeća čovjeka 
na svršetak života i na dolazak Gospodinov, koji 
će ga u času smrti pohoditi i pozvati pred svoj sud. 
To je Paruzija svakoga pojedinca čovjeka. Osim ove 
Paruzije bit će i druga, koju će doživjeti cijelo čovje¬ 
čanstvo na koncu svijeta, kada Gospodin sa silom 
i slavom dođe suditi živima i mrtvima. Liturgija ovih 
nedjelja govori doduše samo o toj drugoj Paruziji, 
jer je liturgija djelo zajednice. No međutim sve se 
misli izražene u misnim obrascima ovih nedjelja dadu 
primijeniti na Paruziju, koju će doživjeti pojedini 
ud tajinstvenoga tijela Kristova u času svoje smrti. 

Misni obrazac ove nedjelje već kod Ulaza govori 
o onima, koji čekaju Gospodina, a to smo mi svi, i 
moli, da bi ih Gospodin u tome času našao „vjerne”, 
t. j. u stanju milosti posvetne. Da bude tako, moramo 
se utvrditi u milosti, koja nam je dana u Isusu Kri¬ 
stu, da budemo bez krivice na dan^ njegova dolaska, 
kad nam se objavi (Poslanica). Čitav naš život i 
nije drugo nego kretanje prema danu dolaska Gospo¬ 
dinova. Radujem se, kad mi kažu : idimo u Dom Go¬ 
spodnji (Na stepenicama), jer to znači, da idemo u 
nebo, vječni dom Gospodnji. Nosite žrtve i uđite u 
trijemove njegove, poklonite se u svetom trijemu nje¬ 
govu (Pričesna). Tko se veseli dolasku Gospodinovu, 
taj će ga dočekati ne kao suca, nego kao liječnika i 
Spasitelja, poput uzetoga bolesnika u današnjem 
Evanđelju. 

Devetnaesta nedjelja po Duhovima. Ove nas ne¬ 
djelje upućuje Crkva, kako ćemo dočekati Go¬ 
spodina na dan njegova dolaska. Ponajprije on 
svojim vjernima ne će doći kao sudac, nego kao Spa¬ 
sitelj : Ja sam spasenje puka, veli Gospod, iz kojegod 
nevolje poviču k meni, uslišat ću ih i bit ću im Gospod 

do vijeka (Ulaz). Da nam bude zaista Spasitelj, a ne 
samo sudac, moramo se obnoviti i obući novoga čo¬ 
vjeka, koji je po Bogu stvoren po pravdi i istinitoj 
svetosti, te odbaciti od sebe razne mane i pogreške 
(Poslanica). Na poziv Gospodinov moramo doći u 
bijelom svadbenom ruhu, t. j. u stanju milosti posve¬ 
tne, jer ćemo inače biti bačeni u tamu najkrajnju 
(Evanđelje). Milost Božju ćemo sačuvati u duši, ako 
obdržavamo zapovijedi Božje. Stoga molimo u pri- 
česnoj : Ti si zapovjedio, da se zapovijedi tvoje čuvaju 
dobro ; o da bi se putevi moji upravili, da čuvam odre¬ 
đenja tvoja. A u Popričesnoj molimo, da bismo se 
oslobodili od opačina i vazda se priljubili Božjim 
nalozima. Tko se ovako cijeloga života sprema na Pa¬ 
ruziju, bit će za njega to dan spasenja : Ako budem 
posred nevolje, ti ćeš me, Gospode, oživiti ; na gnjev 
neprijatelja mojih pružit ćeš ruku svoju i zaklonit će 
me desnica tvoja (Prikazanje). 

Dvadeseta nedjelja po Duhovima. Mi smo na ovomu 
svijetu bespomoćni prognanici, koji žudimo za povrat¬ 
kom u kuću Očevu. Zato dan smrti ne smije biti dan 
straha, nego dan radosti, pa moramo govoriti poput 
kraljevskoga čovjeka u današnjem Evanđelju : Siđi, 
Gospodine ! 

U znak, kako smo prognanici, pjeva se kod Pri¬ 
kazanja psalam 136., u komu su opisane muke naroda 
israelskoga u progonstvu babilonskomu i njegova 
čežnja za Sionom. Sion je slika neba, za kojim teži 
naša duša na ovomu svijetu. — Nismo zavrijedili 
da dođemo tamo, ali se uzdajemo u mnoštvo milosrđa 
Božjega (Ulaz), u Božja obećanja, koji nas tješe u 
našoj smjernosti (Pričesna), pa kličemo : Spremno je 
srce moje, Bože, spremno je srce moje : pjevat ću i hvalit 
ću te, slavo moja. 

Dvadeset i prva nedjelja po Duhovima. Borba 
je ljudski život na zemlji, rekao je pra¬ 
vednik Job, koga nam u Prikazanju današnje mise 
prikazuje Crkva kao uzor borca. On je mnogo pre- 
patio i izgubio sve, ali je tvrdo vjerovao, da će mu sve 
biti obilno vraćeno, kad ga Gospodin na dan suda 

uskrisi od mrtvih. Poput Joba treba da se bori i svaki 
kršćanin. Jačajte u Gospođu i u sili jakosti njegove. 
Obucite se u oružje Božje..., uzmite sve oružje Božje, 
da biste se mogli oduprijeti u Zlim danima..., stojte 
opasavši svoja bedra istinom i obukavši se u oklop prav¬ 
de i obuvši noge, da budete spremni za evanđelje mira. 
A vrhu svega uzmite štit vjere... i kacigu spasenja uz¬ 
mite i mač duhovni, koji je Riječ Božja (Poslanica). 
Ovakvoga borca pomaže Gospodin : i nema toga, koji 
bi se mogao protiviti njegovoj volji (Ulaz). On je uto¬ 
čište borcima od koljena do koljena (Na stepenicama), 
on će slomiti one, koji gone pravednike (Pričesna). 
Takove će on osuditi, kao što je osudio dobri gospo¬ 
dar onog nevaljanog slugu, komu je oprostio veliki 
dug, a on nije htio oprostiti maloga duga bratu svo¬ 
jemu (Evanđelje). 

Dvadeset i druga nedjelja po Duhovima. Opet 
nam Crkva stavlja pred oči, kako ćemo dočekati 
vječnoga Suca. Dočekat ćemo ga čisti i neza- 
zorni, napunjeni plodom pravde po Isusu Kristu na 
slavu i hvalu Božju. Isus Krist je početnik svega 
dobra u nama, a to dobro će dovršiti na dan svoga 
dolaska, kad nas povede u vječnu domovinu (Posla¬ 
nica). S milostima, koje nam Krist daje, moramo i 
sami surađivati vršeći svoje dužnosti prema Bogu i 
prema ljudima (Evanđelje). No uza sve to mi znamo, 
da smo slabi, puni grijeha i opačina, pa sa strahom 
očekujemo dolazak vječnoga Suca. Zato u ostalim 
dijelovima misnoga obrasca vapi i moli Crkva za 
oproštenje i pomoć od Boga. 

Dvadeset i treća nedjelja po Duhovima. Sudnji dan 
bit će dan straha i trepeta za grešnike, ali za one, koji 
su Kristovi, bit će d a n s p a s e n j a, jer on kaže : 
Ja mislim misli mira, a ne cvilenja ; prizivat ćete me 
i ja ću vas uslišati, i izvest ću robovanje vaše iz svih mje¬ 
sta (Ulaz). Da nas može uvesti u nebo, potrebno je, 
da se njegovom pomoći oslobodimo od grijeha 
(Molitva i Na stepenicama). Kad budemo ovako 
spremni za njegov dolazak, onda će nas on na 
dan Paruzije uskrisiti i preobraziti naše poniženo 

tijelo (Poslanica), kao što je uskrisio kćer Jairovu 
(Evanđelje). 

Ostale nedjelje po Duhovima. Psalmodijski dijelovi 
slijedećih nedjelja po Duhovima su isti kao i nedjelje 
dvadeset i treće. Molitve, čitanja i Evanđelja su ona, 
koja se u dotičnoj godini nijesu uzela u nedjeljama 
po Bogojavljenju. Koliko je naime neke godine pre¬ 
teklo nedjelja po Bogojavljenju, umeću se sada iza 
nedjelje dvadeset i treće. Sve te odlomke, koji se 
uzimlju sada, umjesto po Bogojavljenju, moramo 
uzimati u vezi s Paruzijom, dok smo ih po Bogojav¬ 
ljenju uzimali kao izgradnju kraljevstva Božjega. 
Nije u toj primjeni nikakova teškoća, jer su te dvije 
misli usko povezane jedna s drugom. Izgradnja kra¬ 
ljevstva Božjega u duši i cijelom rodu ljudskomu i 
nije ništa drugo nego spremanje na posebnu i opću 
Paruziju, s kojom počinje vječno kraljevstvo Božje 
na nebesima. 

Posljednja nedjelja po Duhovima. Na koncu smo 
crkvene godien ! Kroz nekoliko posljednjih nedjelja 
Crkva nas je spremala na posljednji dolazak 
Kristov, a danas nam ga u Evanđelju živo stavlja 
pred oči. Sa silom i slavom dolazi vječni Sudac, da iz¬ 
vrši sud nad čitavim čovječanstvom. Pavao apostol 
nas upozoruje, da se ispunimo poznavanjem njegove 
volje i da je vršimo, pa će nas Bog Otac izbaviti od 
vlasti tame i premjestiti u kraljevstvo Ijubeznoga Sina 
svojega. Stoga Crkva i moli u molitvama, da nam 
Gospodin dade obilje svoje dobrote, obrati svoja sr¬ 
ca k sebi te iscijeli sve, što je grešno u našoj duši. 

